## Nacionalni program zaštite potrošača za razdoblje 2007. - 2008.

### NN 84/2007 (13.8.2007.), Nacionalni program zaštite potrošača za razdoblje 2007. - 2008.

# HRVATSKI SABOR

**2616**

Na temelju članka 96. Zakona o zaštiti potrošača (»Narodne novine«, br. 96.03.)
Hrvatski sabor na sjednici 13. srpnja 2007., donio je

## NACIONALNI PROGRAM

### ZAŠTITE POTROŠAČA ZA RAZDOBLJE 2007. – 2008.

I. UVOD

1. OPĆE ODREDNICE

Svjesna važnosti zaštite potrošača i zdravlja, Vlada Republike Hrvatske je
predana u svojoj namjeri ostvarivanja daljnjeg razvoja uvjeta za unapređenje
politike zaštite potrošača i zdravlja jačanjem institucionalnih kapaciteta, s
posebnim naglaskom na tijela zadužena za donošenje politike zaštite potrošača,
tijela za provođenje nadzora, regulatorna tijela kao i udruga za zaštitu
potrošača te donošenjem odgovarajućih instrumenata rješavanja sudskih i
izvansudskih sporova između potrošača i trgovaca.
Nacionalni interes i strateški cilj Vlade Republike Hrvatske je punopravno
članstvo u Europskoj uniji. Ispunjavanje uvjeta za punopravno članstvo u
Europskoj uniji – stabilnost institucija koje osiguravaju demokraciju, vladavinu
prava i poštivanje demokratskih načela i ljudskih prava, međunarodnog prava te
tržišnog gospodarstva, čine temelje unutarnje i vanjske politike Republike
Hrvatske.
U uvjetima stvaranja nužnih pretpostavki za punopravno članstvo u Europskoj
uniji, Vlada Republike Hrvatske prihvatila je raz­vojni okvir za preobražaj
Republike Hrvatske u civilno, ekonomski uspješno i demokratsko društvo.
Uvažavajući takvo određenje Hrvatske uočena je potreba sustavnog rješavanja
problematike određenih kategorija stanovništva, osobito onih kojima se u
demokratskom društvu jamči posebna zaštita.
S obzirom na širenje područja djelovanja Europske unije ujedinjenjem europskih
država, Europska unija svojim je zemljama članicama dala smjernice za stvaranje
jedinstvene politike za ona područja koja su do tada bila isključivo u
nacionalnoj nadležnosti. U skladu s time, javila se i potreba za propisivanjem
pravnih odredbi koje proklamiraju poštivanje osnovnih ljudskih prava, što je
jedno od temeljnih načela djelovanja Europske unije.
Na početku stvaranja samostalne države već je bilo vidljivo opredjeljenje za
demokratsku i socijalnu državu, što je nedvojbeno naznačeno i u Ustavu Republike
Hrvatske (»Narodne novine«, br. 41/01. i 55/01.), koji u članku 16., 22., 50. i
69. u poglavlju »ZAŠTITA LJUDSKIH PRAVA I TEMELJNIH SLOBODA« propisuje da je
»čovjekova sloboda i osobnost nepovrediva« i da svatko ima pravo na zdrav život.
Državna tijela osiguravaju uvjete za zdrav okoliš. Svatko je dužan, u sklopu
svojih ovlasti i djelatnosti, osobitu skrb posvećivati zaštiti zdravlja ljudi,
prirode i ljudskog okoliša. Stoga se pristupa objedinjavanju propisa važnih za
potrošače, što bi trebalo rezultirati usuglašavanjem postojećih pravnih propisa
i stvaranjem novih, sukladno međunarodnim dokumentima osobito onim koji su
prihvaćeni u Europskoj uniji.
Opredjeljenje Republike Hrvatske da se razvija prema civilnom društvu te
demokratskoj i tržišno orijentiranoj državi s težnjom integriranja u Europsku
uniju dovodi do stvaranja zakonodavstva kojim se poboljšava položaj
najugroženije i najslabije strane na tržištu, pojedinaca – potrošača, koji
nastupaju na tržištu bez namjere stjecanja profita, ali sa željom da ostvare
svoj osobni interes. Potrebno je zaštitu potrošača sustavno uključivati u sva
važna područja života i osigurati njeno provođenje.

2. RAZVOJ SUSTAVA ZAŠTITE POTROŠAČA

Generalna skupština Ujedinjenih naroda donijela je, Rezolucijom broj 39/248 iz
1985. godine, smjernice o zaštiti potrošača kojima je potaknula zemlje članice
na zakonsko uređivanje ovog područja te razvoj institucija koje će potrošače
obavješćivati i poučavati, te djelotvorno štititi njihova prava.
Europske države potpisnice Ugovora o osnivanju Europske zajednice, potpisanog u
Rimu 1957. godine, donijele su potkraj 1973. godine Europsku povelju o
obavješćivanju i zaštiti potrošača s njihovim pravima, koja se sastoje od prava
na zaštitu gospodarskih interesa, prava na zaštitu od opasnosti za život,
zdravlje i imovinu prilikom stjecanja proizvoda i usluga na tržištu, prava na
pravnu zaštitu i potporu države, prava na obavješćivanje i poduku potrošača, te
prava na udruživanje sa svrhom zaštite njihovih interesa, prava na
predstavljanje u tijelima koja odlučuju o stvarima od interesa za potrošače. Od
tada do danas, na ovim principima u Europskoj zajednici je nastalo bogato
zakonodavstvo zaštite potrošača.
U Sjedinjenim Američkim Državama donesen je Zakon o zaštiti potrošača 1972.
godine i na temelju tog Zakona osnovana je posebna savezna komisija za sigurnost
potrošačke robe.
Politika zaštite potrošača počela se razvijati u državama Zapadne Europe
četrdesetih godina 20. stoljeća dok je ona u državama Srednje i Istočne Europe
proces koji se razvio početkom osamdesetih i devedesetih godina 20. stoljeća, s
demokratskim promjenama i pojavom tržišnog gospodarstva.
Razvoj takve politike bio je iniciran željom vlada država u regiji da pristupe
Europskoj uniji sa svim njenim gospodarskim i socijalnim prednostima.
Zajedničko obilježje svih modernih demokratskih država je zaštita interesa
gospodarski slabije strane u poslovnim transakcijama na tržištu, stoga se i
zakonima o zaštiti potrošača u tim zemljama, štite fizičke osobe, potrošači, na
tržištu proizvoda i usluga koje kupuju za svoje neprofesionalne svrhe, odnosno
za osobne ili obiteljske potrebe.
Sa zaštitom potrošača Europska unija započela je u 70-im godinama dvadesetog
stoljeća. Do danas je to područje uređeno brojnim aktima što ukazuje na veliku
važnost koja se pridaje ovoj problematici, to više što moderno tržište zahtijeva
visoku razinu zaštite potrošača. Ugovorom o Europskoj uniji, kojim je izmijenjen
Ugovor o osnivanju Europske zajednice, politika zaštite potrošača postaje
službena politika Europske unije. Daljnje promjene izvršene su tzv. Ugovorom iz
Amsterdama.Tim ugovorom, između ostalog, izvršena je renumeracija postojećeg
teksta Ugovora o osnivanju Europske zajednice, pa je dotadašnji članak 129.a,
kojim je bila uređena zaštita potrošača, postao članak 153. i njime se navodi da
se prava potrošača temelje na pet osnovnih prava ugrađenih u nacionalne politike
njezinih članica, kako slijedi:
• zaštita zdravlja i sigurnost potrošača,
• zaštita gospodarskih interesa potrošača,
• pravo potrošača da budu informirani i educirani,
• pravo na pravnu zaštitu potrošača,
• pravo na naknadu štete i
• udruživanje, zastupanje i sudjelovanje potrošača, radi ostvarenja svojih
prava.
Zaštita potrošača iznimno je dinamično područje koje je u Europskoj uniji
podvrgnuto donošenju učestalih novih mjera, stoga bi trebala predstavljati
osnovu za usklađeno djelovanje svih nacio­nalnih tijela na području zaštite
potrošača, vladinih i nevladinih organizacija.
Obzirom na širenje područja djelovanja ujedinjenjem europskih država, Europska
unija svojim je zemljama članicama dala smjernice za stvaranje jedinstvene
politike za ona područja koja su do tada bila isključivo u nacionalnoj
nadležnosti. U skladu s time javila se i potreba za propisivanjem pravnih
odredbi koje proklamiraju uvažavanje osnovnih ljudskih prava, što je jedno od
glavnih načela djelovanja Europske unije.
Izvješćem o Strategiji EU za zaštitu potrošača 2002. – 2006., koje je rezultat
otvorenog dijaloga između država članica u okviru Zelene knjige zaštite
potrošača iz godine 2001., Europska komisija je utvrdila brojne zajedničke
ciljeve u osiguravanju nesmetanog djelovanja tržišta i postizanju visoke i
jedinstvene razine zaštite potrošača.
Europska Strategija zaštite potrošača za razdoblje 2002. – 2006. određuje tri
ključna cilja:
– visoka zajednička razina zaštite potrošača
– učinkovito izvršavanje propisa zaštite potrošača, naročito kroz nadzor
tržišta, upravno i izvršno sudjelovanje, pristup potrošača podacima o uslugama i
neprehrambenim proizvodima te pristup mehanizmima za izvansudsko rješavanje
sporova;
– uključivanje organizacija potrošača u oblikovanje i provođenje politike
zaštite potrošača te u druge politike Unije koje se tiču interesa potrošača.
Europska komisija je 6. travnja 2005. podnijela Izvješće COM (2005) 115 final,
2005/00 42 COD Europskom parlamentu, Savjetu EU, Europskom ekonomsko-socijalnom
odboru i Odboru regija. Ovim Izvješćem se predlaže uspostava novog, zajedničkog
programa Unije na području javnog zdravstva i zaštite potrošača za razdoblje
2007. – 2013., koji predstavlja nastavak i nadogradnju postojećih programa
javnog zdravlja i zaštite potrošača, a ujedno i uvodi udruživanje programa na
tim dvama područjima. Zajednički ciljevi, ciljevi u svezi sa zaštitom potrošača
te ciljevi u svezi s javnim zdravljem predložena je struktura »triju stupova«.
Usklađenju politike zaštite potrošača može pridonijeti predloženo strateško
usmjerenje udruživanja svih za potrošače relevantnih područja, koja su u brojnim
državama članicama, vrlo razgranata i institucionalno podijeljena na različite
resore unutar ministarstava, zbog čega će proces udruživanja moći pozitivno
utjecati na učinkoviti razvoj tog sada vrlo razgranatog područja. Za provođenje
mjera u okviru novog zajedničkog programa, Europska komisija predlaže
udvostručivanje sredstava, što potvrđuje veliko značenje koje priznaje politici
zaštite potrošača kao jednoj od politika za realizaciju Lisabonske strategije i
Strategije EU za kontinuirani razvitak.
Europska komisija s novom strategijom uvodi zajedničku politiku zaštite
potrošača s obzirom da jasna pravila i dosljedno provođenje zakona rezultiraju
povjerenjem potrošača i konkurentnim domaćim tržištem, bez obzira na to gdje se
potrošač ili tvrtka nalazi. Slijedom toga, u okviru nove strategije najavljuje
reviziju većine važećih direktiva o zaštiti potrošača u smjeru postupnog
prijelaza od mjera »minimalne« prema mjerama »maksimalne« harmonizacije.
Također, Europska komisija želi dosegnuti prvenstveno visok stupanj integracije
zaštite potrošača u druge politike EU i koristi domaćeg tržišta za potrošače
dovesti do maksimuma. Konkretnu korist od prednosti domaćeg tržišta, morale bi
imati ne samo tvrtke, nego i potrošači u svom svakidašnjem životu, kako s
obzirom na veći izbor roba i usluga, nižih cijena i dostupnosti, tako i obzirom
na osnovne usluge.
Suvremeno tržište omogućava široku ponudu uz potrebno postizanje visoke i
jedinstvene razine zaštite potrošača, kako bismo našu državu pripremili za
ravnopravno nastupanje na jedinstvenom tržištu Europske unije. To podrazumijeva
stvaranje jedinstvene i kvalitetne institucionalne strukture kao temelja
provođenja učinkovite zaštite potrošača, čime bi Republika Hrvatska pokazala da
zaslužuje povjerenje potrošača na konkurentnom unutarnjem tržištu uz jasna
pravila i dosljedno provođenje zakona, bez obzira, gdje se potrošač ili
gospodarski subjekt nalaze. Da bi se sve to moglo ostvariti potrebna su i
značajna materijalna sredstva koja bi u konačnici dovela do značajne koristi ne
samo gospodarskim subjektima, nego i potrošačima u njihovom svakidašnjem životu,
s obzirom na veći izbor robe i usluga uz bolju kvalitetu i niže cijene.
Potpisivanjem Sporazuma o stabilizaciji i pridruživanju između Republike
Hrvatske i Europskih zajednica i njihovih država članica u Luksemburgu 29.
listopada 2001. godine čije je potvrđivanje od strane Hrvatskoga sabora
objavljeno u »Narodnim novinama – Međunarodni ugovori«, br. 14/01.), otpočeo je
proces pridruživanja Republike Hrvatske europskim integracijama. Jedna od
posebno važnih obveza koju Republika Hrvatska mora ispuniti do kraja tog procesa
je i prilagodba nacionalnog zakonodavstva pravnoj stečevini Europske unije (acquis
communautaire).
Člankom 74. Sporazuma u dijelu 23. pod nazivom ZAŠTITA POTROŠAČA dogovoreno je
da će Hrvatska i Europska zajednica surađivati kako bi uskladile standarde za
zaštitu potrošača u Republici Hrvatskoj s onima u Europskoj uniji. Učinkovita
zaštita potrošača je nužna kako bi se osiguralo primjereno funkcioniranje
tržišnoga gospodarstva te će ta zaštita ovisiti i o razvoju upravne
infrastrukture, koja će osigurati nadzor nad tržištem i provedbom zakona na tom
području. U tu će svrhu i u njihovu zajedničkom interesu stranke posebno
poticati i osigurati:
– usklađivanje zakonodavstva i prilagođavanje zaštite potrošača u Hrvatskoj
sukladno zaštiti koja je na snazi u Europskoj uniji,
– politiku aktivne zaštite potrošača, uključujući veću informiranost i razvoj
neovisnih organizacija,
– učinkovitu pravnu zaštitu potrošača radi poboljšanja kakvoće potrošačke robe i
održavanja odgovarajućih sigurnosnih normi.
Potpisivanjem Sporazuma o stabilizaciji i pridruživanju sa Europskom unijom koji
je na snazi od 1. veljače 2005., Republika Hrvatska se obvezala člankom 74.
Sporazuma o stabilizaciji i pridruživanju da će surađivati na usklađenju
standarda za zaštitu potrošača u Republici Hrvatskoj sa standardima važećim u
Europskoj uniji i njihovoj implementaciji u praksu hrvatskog tržišta.
Svjesna važnosti zaštite potrošača, Vlada Republike Hrvatske je predana u svojoj
namjeri ostvarivanja daljnjeg razvoja uvjeta za unapređenje politike zaštite
potrošača i zdravlja jačanjem institucionalnih kapaciteta, s posebnim naglaskom
na tijela zadužena za donošenje politike zaštite potrošača, tijela za provođenje
nadzora, regulatorna tijela kao i udruga za zaštitu potrošača te donošenjem
odgovarajućih instrumenata rješavanja sudskih i izvansudskih sporova između
potrošača i trgovaca.
Iz tog je razloga Vlada Republike Hrvatske do danas realizirala čitav niz mjera
i aktivnosti s ciljem podizanja razine hrvatskog sustava zaštite potrošača.
Hrvatsko zakonodavstvo je u području zaštite potrošača i zdrav­lja djelomično
usklađeno s pravnom stečevinom Europske unije. Zakonom o zaštiti potrošača
(»Narodne novine« br. 96/03.), započeo je postupak implementacije smjernica
Europske unije na ovom području.
Zakonom o zaštiti potrošača iz 2003. godine je dan opći okvir politike zaštite
potrošača, a konkretna politika zaštite potrošača u određenom razdoblju, izbor i
opseg prioritetnih poslova na područ­ju zaštite potrošača koji će se financirati
iz Državnog proračuna, nadležnosti svih subjekata aktivno uključenih u
provođenju te politike, razrađuju se Nacionalnim programom zaštite potrošača.
Nacionalnim programom zaštite potrošača Republike Hrvatske za razdoblje 2005. –
2006., koji je donio Hrvatski sabor na sjednici održanoj 25. veljače 2005.
godine, iskazana je potreba za jačanjem razine zaštite potrošača na sljedećim
područjima: javnih usluga, zdravstvenih usluga, zdravstvene ispravnosti i
kvalitete hrane, sigurnosti proizvoda, obrazovanja, obavješćivanja, trgovine,
financijskih usluga i bankarstva, zaštite okoliša, turizma i ugostiteljstva te
na području korištenja nekretnina.
Što se tiče propisa koji se odnose na sigurnost proizvoda, Hrvat­ski sabor je u
2003. godini donio Zakon o općoj sigurnosti proiz­voda te je temeljem ovog
Zakona u prosincu 2006. godine Vlada Republike Hrvatske donijela Uredbu o
sustavu razmjene obavijesti u pogledu proizvoda koji predstavljaju rizik za
zdravlje i sigurnost potrošača kojom se uspostavlja sustav brze razmjene
obavijesti o opasnim proizvodima (RAPEX).
Tijekom 2006. godine u Bruxellesu je održan mutilateralni i bilateralni
screening za poglavlje pregovora 28. zaštite potrošača i zdravlja u okviru kojeg
je hrvatska pregovaračka delegacija upoznata s pravnom stečevinom Europske unije
na ovom području. Također, pregovaračka skupina Republike Hrvatske čiji članovi
su i predstav­nici Odjela za zaštitu potrošača kao i Vijeća za zaštitu
potrošača, upoznala je Europsku komisiju sa zakonodavstvom i administrativ­nim
sustavom Republike Hrvatske na području zaštite potrošača. Na kraju screeninga
Europska komisija je napomenula kako smatra da Republika Hrvatska vrlo dobro
razumije pravnu stečevinu u područ­ju zaštite potrošača te jasno prepoznaje
eventualne poteškoće pri budućoj implementaciji određenih dijelova pravne
stečevine u zakonodavstvo kao i sve buduće zadatke s ciljem učinkovitijeg
razvoja sustava zaštite potrošača.
Državni inspektorat odgovoran je u suradnji s ostalim javnim institucijama za
provedbu propisa tržišnog nadzora. Inspekcijski nadzor nad tržištem koji se
odnosi na zaštitu gospodarskih interesa potrošača, zatim na zaštitu od opasnosti
za život, zdravlje i imovinu ljudi osim Državnog inspektorata obavljaju i druga
tijela državne uprave po određenim pitanjima sukladno svojim ovlastima određenim
posebnim zakonima, kao što su Ministarstvo zdravstva-Sanitarna inspekcija u
pogledu zdravstveno-higijenske ispravnosti proizvoda, Ministarstvo
poljoprivrede, šumarstva i vodnog gospodarstva – Veterinarska inspekcija u
pogledu zdravstveno-higijenske ispravnosti proizvoda životinjskog podrijetla i
dr.
Tijela nadležna za nadzor tržišta provode niz aktivnosti u svrhu jačanja
administrativnih kapaciteta i jačanja daljnjeg razvoja nadzora nad tržištem u
skladu s dobrom praksom Europske unije.
U procesu pridruživanja Republike Hrvatske Europskoj uniji, sankcioniranje
povreda dobrih poslovnih običaja postaje još važnije i zbog posebnih pravila
Europske unije o zaštiti potrošača od lošeg poslovnog ponašanja trgovaca.
Za sankcioniranje povreda dobrih poslovnih običaja, pri Hrvatskoj gospodarskoj
komori i Hrvatskoj obrtničkoj komori djeluju Sudovi časti i Centri za mirenje u
cilju rješavanja sporova između suprotstavljenih stranaka.
Sudovi časti koji prvotno imaju cilj sklapanje nagodbe između trgovca i
potrošača, a tek ako do nagodbe ne dođe, sud sankcionira ponašanje trgovca, ako
se u postupku utvrdi njegova odgovornost.
Pri komorama djeluju i centri za mirenje koji isto tako mogu rješavati sporove
između trgovaca i potrošača samo za razliku od postupka pred sudovima časti,
ovaj je postupak dobrovoljan i u potpunosti je upravljen na sklapanje nagodbe
među strankama u sporu. Ako ne dođe do sklapanja nagodbe pred centrima za
mirenje potrošač može potražiti zaštitu svojih prava na redovnom sudu.
Novim Zakonom o zaštiti potrošača nastojat će se bolje i kvalitetnije urediti
ovo područje a kako bi se bi potrošačima omogućilo brže i jeftinije rješavanje
nastalih sporova, te na taj način rasteretilo redovne sudove.
U cilju podizanja razine svijesti na području zaštite potrošača i pomoći
potrošačima u njihovu nastupu prema trgovcu tijekom rješavanja potrošačkih
sporova, Republika Hrvatska je u proteklom razdoblju osnovala 4 Savjetovališta
za zaštitu potrošača u Zagrebu, Splitu, Osijeku I Puli.
Udruge za zaštitu potrošača, potpomognute financijskim sredstvima iz Državnog
proračuna RH, doprinijele su jačanju i razvoju cjelokupnog sustava zaštite
potrošača u Republici Hrvatskoj.

II. OCJENA STANJA NA PODRUČJU ZAŠTITE POTROŠAČA U REPUBLICI HRVATSKOJ

1. ZAKONODAVSTVO

Donošenjem Zakona o zaštiti potrošača (»Narodne novine«, broj 96/03.), koji je
temeljni Zakon i koji je u primjeni od 8. rujna 2003. godine, Republika Hrvatska
osigurala je svojim građanima primjerenu zaštitu njihovih interesa prilikom
kupnje roba i usluga za osobne potrebe. Zakon o zaštiti potrošača jedan je od
propisa kojim je započeo postupak implementacije smjernica Europske unije s
područja zaštite potrošača u hrvatski pravni sustav, kojim se preuzimaju
europske norme ponašanja na tržištu, kako u pogledu same zaštite potrošača, tako
i u pogledu obveza trgovaca.
S obzirom na širinu područja u kojem interesi potrošača dolaze do izražaja ovaj
Zakon treba promatrati kao opći propis na područ­ju zaštite potrošača, propis
kojim je utvrđen okvir sustava zaštite potrošača. Naime, samim Zakonom je
uređeno pravo na zaštitu gospodarskih interesa potrošača, pravo na zaštitu od
opasnosti za život, zdravlje i imovinu, pravo na pravnu zaštitu potrošača, pravo
na obavješćivanje i izobrazbu potrošača i pravo na udruživanje potrošača sa
svrhom zaštite njihovih interesa.
Interesi potrošača štite se još i nizom drugih propisa koji prav­no uređuju
različita prava potrošača primjerice: Zakon o trgovini (»Narodne novine«, br.
49/03. – pročišćeni tekst, 96/03., 103/03., 170/03. i 55/04. – Odluka Ustavnog
suda broj U-I-3824/2003; U-I-4094/2003; U-I-418/2004 od 28. travnja 2004. kojom
je ukinut Zakon o izmjenama i dopunama Zakona o trgovini), Zakon o Državnom
inspektoratu (»Narodne novine«, br. 76/99., 96/03. i 129/05.), Zakon o pošti
(»Narodne novine«, br. 172/03., 15/04. i 92/05.), Zakon o komunalnom
gospodarstvu (»Narodne novine«, br. 36/95., 70/97., 128/99., 57/00., 59/01.,
26/03. – pročišćeni tekst, 82/04. i 178/04.), Zakon o normizaciji (»Narodne
novine«, br. 163/03.), Zakon o tehničkim zahtjevima za proizvode i ocjeni
sukladnosti (»Narodne novine«, br. 158/03.), Zakon o hrani (»Narodne novine«, br.
46/07.), Zakon o predmetima opće uporabe (»Narodne novine«, br. 85/06.), Zakon o
energiji (»Narodne novine«, br. 68/01. i 177/04.), Zakon o regulaciji
energetskih djelatnosti (»Narodne novine«, br. 177/04.), Zakon o tržištu
električne energije (»Narodne novine«, br. 177/04.), Zakon o tržištu plina
(»Narodne novine«, br. 68/01. i 87/05.), Zakon o općoj sigurnosti proizvoda
(»Narodne novine«, br. 158/03.), Zakon o zaštiti tržišnog natjecanja (»Narodne
novine«, br. 122/03.), Zakon o obveznim odnosima (»Narodne novine«, br. 35/05.)
kojim se ne štiti potrošača kao posebnu društvenu skupinu već kao jednu od
ugovornih strana, Zakon o pravu na pristup informacijama (»Narodne novine«, br.
172/03.), Zakon o zaštiti osobnih podataka (»Narodne novine«, br. 103/03.),
Zakon o zaštiti prirode (»Narodne novine«, br. 70/05.), Zakon o
telekomunikacijama (»Narodne novine«, br. 122/03., 158/03., 177/03., 60/04. i
70/05.), Zakon o genetski modificiranim organizmima (»Narodne novine«, br.
70/05.), Zakon o kemikalijama (»Narodne novine«, br. 150/05.), Zakon o otpadu
(»Narodne novine«, br. 178/04. i 153/05.), Zakon o predmetima opće uporabe
(»Narodne novine«, br. 85/2006), Zakon o vlasništvu i drugim stvarnim pravima
(»Narodne novine«, br. 91/1996), Zakon o obrtu (»Narodne novine«, br. 72/93.,
90/96., 102/98., 64/01., 71/01. i 49/03.), Zakon o Hrvatskoj gospodarskoj komori
(»Narodne novine«, br. 66/91., 73/91., 77/93.), Zakon o mirenju (»Narodne
novine«, br. 163/03.) i drugi.
Tijekom 2005. godine donesen je novi Zakon o obveznim odnosima, koji je stupio
na snagu 1. siječnja 2006. godine. Taj je Zakon usklađivan s pravnom stečevinom
Europske unije a, među ostalim, i s direktivama koje se odnose na zaštitu
potrošača i to: Direktivom 85/347/EEZ od 25. srpnja 1985. o usklađivanju zakona
i drugih propisa država članica vezano za odgovornost za neispravne proizvode
koja je izmijenjena i dopunjena Direktivom 1999/34/EC od 10. svibnja 1999.;
Direktivom 90/314/EEZ od 13. lipnja 1990. o turističkim paket aranžmanima i
Direktivom 1999/44/EZ od 25. svibnja 1999. o određenim aspektima prodaje
potrošačkih dobara i povezanim garancijama. Sukladno rezultatima analitičkog
pregleda zakonodavstva u Poglavlju 28. Zaštita potrošača i zdravlja dodatno
usklađivanje Zakona o obveznim odnosima biti će potrebno u odnosu na Direktivu o
određenim aspektima prodaje potrošačkih dobara i povezanim garancijama.
Zaštita potrošača dinamično je područje te se samim time i politika zaštite
potrošača ne može definirati na duže razdoblje. Sukladno brzim promjenama na
tržištu, a koje se posljedično odnose i na potrošače, potrebno je stalno pratiti
prioritetna područja koja su važna kod provođenja politike zaštite potrošača.
U tom smislu potrebno je stalno prilagođavanje zakonodavstva koje regulira ovo
područje, a sukladno i samoj dinamici koja je određena promjenama u Europskoj
uniji, a koje Republika Hrvatska kao buduća članica mora uvažavati.
Nakon niza rasprava provedenih između tijela državne uprave, strukovnih
udruženja trgovaca, udruga za zaštitu potrošača, neovisnih stručnjaka,
predstavnika akademske zajednice i drugih, a uključujući i korištenje stručne
pomoći stranih konzultanata iz Projekta CARDS 2002 koji su izradili Gap analizu«
(analiza pravnih praznina), te u skladu s pravnom praksom drugih država,
identificirana su područja koja bi trebalo podrobnije ili nešto drugačije
urediti u okviru Zakona o zaštiti potrošača, a s tim u vezi i poboljšati samu
provedbu sustava zaštite potrošača u Republici Hrvatskoj.
U lipnju i srpnju 2006. godine tijekom analitičkog pregleda (screeninga) i
ocjene usklađenosti zakonodavstva Republike Hrvatske s europskim zakonodavstvom
u Poglavlju 28. Zaštita potrošača i zdravlja identificirana su sva područja koja
je potrebno ujednačiti s europskim zakonodavstvom, pa je s tim u vezi Republika
Hrvatska preuzela obvezu daljnjeg usklađivanja zakonodavstva s jasno utvrđenim
rokovima izloženim u Pregovaračkom stajalištu za ovo Poglavlje.
Slijedom navedenog, Ministarstvo gospodarstva, rada i poduzetništva je tijekom
2006. godine pristupilo izradi novog Zakona o zaštiti potrošača, te ga je Vlada
Republike Hrvatske u prosincu iste godine uputila u saborsku proceduru na
donošenje.
Izradi novog zakona o zaštiti potrošača pristupilo se ne samo radi usklađivanja
njegovih odredbi sa zakonodavstvom Europske unije, nego prvenstveno kako bi se
poboljšale njegove odredbe radi postizanja osnovnog cilja, tj. visoke razine
zaštite potrošača.
U njegovoj izradi sudjelovali su predstavnici Ministarstva gospodarstva, rada i
poduzetništva uz predstavnike ostalih relevantnih tijela državne uprave,
akademske zajednice, interesnih i strukovnih udruženja trgovaca kao i udruga za
zaštitu potrošača.
Novim Zakonom o zaštiti potrošača predlažu se rješenja koja će unaprijediti i
omogućiti višu razinu zaštitite prava potrošača, a time i sam Zakon učiniti
svrsishodnim.
Ističemo tri osnovna razloga predlaganja novog Zakona o zaštiti potrošača:
Prvi razlog donošenja novog Zakona o zaštiti potrošača je poboljšanje postojećih
odredbi Zakona za koje se u trogodišnjoj primjeni važećeg Zakona uočila potreba
za noveliranjem i to na temelju učestalih upita potrošača, udruga za zaštitu
potrošača, trgovaca i njihovih komorskih i interesnih udruženja. Neke od novina
novog Zakona o zaštiti potrošača, odnose se na zaštitu potrošačkih prava u vezi
s proizvodima s nedostatkom, jamstveni list, podnošenje pisanih prigovora
trgovcu i obrazovanje djece i mladih o potrebi zaštiti potrošača. Nadalje,
pojačana je uloga i nadležnost Državnog inspektorata u nadzoru provedbe Zakona i
povećane su kazne u slučaju prekršaja.
Drugi bitan razlog donošenja novog Zakona o zaštiti potrošača je dodatno
usklađivanje postojećeg zakonodavstva s direktivama Europske unije vezanim uz
zaštitu potrošača i to u onom dijelu gdje su tijekom analitičkog pregleda iz
2006. identificirane pravne praznine u odnosu na pravnu stečevinu Europske
unije. To se odnosi prvenstveno na Direktivu 98/6/EC o zaštiti potrošača vezana
uz isticanje cijena na ponuđenim proizvodima, Direktivu Vijeća 87/102/EEC o
potrošačkim kreditima i Direktivu 97/7/EC o zaštiti potrošača pri sklapanju
ugovora na daljinu.
Treći razlog je obveza Republike Hrvatske da uskladi zakonodavstvo na području
zaštite potrošača sa tri nove direktive Europske unije, i to:
1. Direktiva koja se odnosi na prodaju financijskih usluga na daljinu (npr.
usluga kreditiranja, osiguranja, platnog prometa i slič­no, koja se sklapa putem
telefona, elektroničke pošte, kataloga i sl.) – prenesena je člancima 56. – 70.
Prijedloga zakona o zaštiti potrošača.
2. Direktiva o sudskim nalozima za zaštitu interesa potrošača – prenesena je
člancima 131. – 141. Prijedloga zakona o zaštiti potrošača.
3. Direktiva u vezi s nepoštenom poslovnom praksom trgovca prema potrošaču, –
prenesena člancima 107. – 115 kojom se zamjenjuju odredbe o zavaravajućem
oglašavanju u odnosima između potrošača i trgovaca.

**Osnovna pitanja koja uređuje Konačni prijedlog zakona o zaštiti potrošača**

Konačnim prijedlogom zakona o zaštiti potrošača predlažu se urediti osobito
sljedeća područja:
– obveza vođenja knjige žalbe u prostorijama trgovca,
– isticanje cijena proizvoda i usluga koje se nude potrošačima,
– ostavljanje oglasnih poruka i materijala,
– sadržaj obavijesti o proizvodu
– pojam javnih usluga prema ovom Zakonu,
– prodaja izvan poslovnih prostorija trgovca,
– prodaja na daljinu (putem kataloga, tiskanih promidžbenih poruka s
narudžbenicom, televizije, elektroničke pošte i slično),
– korištenje potrošačkog zajma sukladno Direktivi, Zakonu o bankama i drugim
financijskim propisima,
– nepoštene odredbe u potrošačkim ugovorima,
– ugovore o pravu na vremenski ograničenu uporabu nekret­nine (timesharing),
– osnivanje Nacionalnog vijeća za zaštitu potrošača,
– izvansudsko rješavanje potrošačkih sporova,
– odredbe o provođenju upravnog nadzora te propisivanje upravnih mjera,
– prekršajne odredbe koje imaju svoju osnovu u pojedinim materijalnim odredbama
Zakona,
– prekršajne odredbe radi usklađivanja sa Zakonom o prekršajima i Zakonom o
izmjenama i dopunama Zakona o Državnom inspektoratu.

2. OCJENA STANJA NAKON PROVEDBE NACIONALNOG PROGRAMA ZAŠTITE POTROŠAČA ZA
RAZDOBLJE2005. – 2006.

Zakonom o zaštiti potrošača iz 2003. godine je dan opći okvir politike zaštite
potrošača, a konkretna politika zaštite potrošača u određenom razdoblju, izbor i
opseg prioritetnih poslova na područ­ju zaštite potrošača koji će se financirati
iz Državnog proračuna, nadležnosti svih subjekata aktivno uključenih u
provođenju te politike, razrađuju se Nacionalnim programom zaštite potrošača
koji se donosi temeljem članka 96. ovog Zakona.
Nacionalnim programom zaštite potrošača Republike Hrvatske za razdoblje 2005. –
2006. iskazana je potreba za jačanjem razine zaštite potrošača na sljedećim
prioritetnim područjima: javnih usluga, zdravstvenih usluga, zdravstvene
ispravnosti i kvalitete hrane, sigurnosti proizvoda, obrazovanja,
obavješćivanja, trgovine, financijskih usluga i bankarstva, zaštite okoliša,
turizma i ugostiteljstva te na području korištenja nekretnina.
Učinkovita zaštita potrošača neophodna je kako bi se omogućilo pravilno
funkcioniranje tržišnog gospodarstva, stoga je potrebno osigurati:
• administrativnu strukturu za cjelovit nadzor tržišta i proved­bu zakona,
• aktivno sudjelovanje potrošača poboljšanjem njihove informiranosti i
obrazovanja,
• razvoj kapaciteta i osposobljenosti udruga za zaštitu potrošača.
Tako je u cilju postizanja visoke razine zaštite potrošača Republike Hrvatske,
štiteći zdravlje, sigurnost i gospodarske interese potrošača, u srpnju 2005.
godine započela operativna provedba Projekta EU CARDS 2002 »Jačanje kapaciteta
na području zaštite potrošača« i trajala je do 21. veljače 2007. godine.
Korisnici Projekta bili su Ministarstvo gospodarstva, rada i poduzetništva,
Državni inspektorat te udruge za zaštitu potrošača. Ipak, krajnji korisnici su
potrošači koji će kroz bolju zaštitu, informiranost i osviještenost o svojim
pravima, imati bolju mogućnost uvida u cjelokupnu situaciju na tom području, a
što će im uvelike olakšati samostalan odabir proizvoda i usluga na tržištu.
Namjera Projekta CARDS 2002 »Jačanje kapaciteta na području zaštite potrošača«
bila je usmjerena na pružanje pomoći Vladi Republike Hrvatske pri provedbi
politike zaštite potrošača EU-a koju određuju tri opće odrednice:
• Sveukupno visoka razina zaštite potrošača
• Djelotvorna primjena propisa o zaštiti potrošača
• Uključenost tijela nadležnih za zaštitu potrošača
Potrebna je snažna infrastruktura, državnih tijela i nevladinih organizacija,
kako bi se uspostavili svi aspekti zaštite potrošača ako se želi postići cilj
promicanja interesa potrošača i poticanja mehanizama koji ih uključuju u razvoj
politika koje se na njih odnose.
Kroz provedeni projekt CARDS 2002 »Jačanje kapaciteta na području zaštite
potrošača« postignuti su sljedeći rezultati:
• Usklađenost Zakona o zaštiti potrošača s acquisom
• Jačanje institucijskih i administrativnih kapaciteta
• Provedba prijedloga Vijeća za zaštitu potrošača
• Provedba programa obuke i studijskih putovanja
• Jačanje suradnje između predstavnika tijela državne uprave i predstavnika
programa za zaštitu potrošača
• Jačanje (podizanje) javne svijesti
• Aktivno sudjelovanje potrošača u oblikovanju politike zaštite potrošača.
Sastavnice Projekta odnosile su se na usklađivanje zakonodavstva, jačanje
institucijskih i administrativnih kapaciteta, razvoj ljudskih resursa, centralni
informacijski sustav te podizanje javne svijesti.
Dalje jačanje kapaciteta na području zaštite potrošača provodit će se kroz
Projekt CARDS 2004 koji je u fazi ugovaranja, a početak Projekta planiran je za
rujan 2007. godine.
Korisnici Projekata su, uz Odjel za zaštitu potrošača Uprave za trgovinu i
unutarnje tržište, Državi inspektorat te udruge za zaštitu potrošača. Ipak,
krajnji korisnici su potrošači koji će bolje zaštićeni, informirani i educirani
imati bolju mogućnost odabira u stalno rastućem tržišnom gospodarstvu.
Uredbom o unutarnjem ustrojstvu Ministarstva gospodarstva, rada i poduzetništva
(»Narodne novine«, br. 24/04.) ustrojena je Uprava za trgovinu, unutar koje je
ustrojen Odjel za zaštitu potrošača koji stvara i provodi politiku zaštite
potrošača, kako je preporučeno dokumentima o pristupanju Europskoj uniji
(posebno glava 23. Dodatka Bijeloj knjizi iz 1995.). Uredbom o unutarnjem
ustrojstvu Ministarstva gospodarstva, rada i poduzetništva (»Narodne novine« br.
88/05.) ustrojena je Uprava za trgovinu i unutarnje tržište, u okviru koje Odjel
za zaštitu potrošača koji, između ostalog, obavlja i koordinira poslove politike
zaštite potrošača kao i sve poslove vezane uz Vijeće za zaštitu potrošača. Odjel
za zaštitu potrošača činila su dva Odsjeka i to: Odsjek za Nacionalni program i
Centralni informacijski sustav za zaštitu potrošača i Odsjek za udruge i
savjetovališta za zaštitu potrošača i CARDS program.
Vlada Republike Hrvatske je na sjednici održanoj 28. veljače 2007. godine
donijela novu Uredbu o unutarnjem ustrojstvu Ministarstva gospodarstva, rada i
poduzetništva (»Narodne novine«, br. 24/07.) kojom se za obavljanje poslova
Odjela za zaštitu potrošača, ustrojavaju sljedeći odsjeci: Odsjek za centralni
informacijski sustav i nacionalni program zaštite potrošača, Odsjek za edukaciju
i informiranje o zaštiti potrošača te Odsjek za usklađivanje zakonodavstva i
programe europske unije iz područja zaštite potrošača. Ovime je institucionalno
ojačan Odjel za zaštitu potrošača kako bi mogao izvršiti sve veći obim poslova i
nove zadaće koje proizlaze uvođenjem novih standarda zaštite potrošača u
Republici Hrvatskoj.
U 2006. godini uspostavljen je Centralni informacijski sustav zaštite potrošača
(CISZP), koji će u ovoj fazi povezivanjem nositelja politike zaštite potrošača
(Ministarstvo gospodarstva, rada i poduzet­ništva, Državnog inspektorata i
udruga za zaštitu potrošača) omogućiti brži protok informacija o učestalim
kršenjima prava potrošača i pravovremeno poduzimanje mjera nadležnih tijela za
nadzor nad tržištem radi njihova otklanjanja.
Radi što bolje informiranosti potrošača, unutar Centralnog informacijskog
sustava zaštite potrošača CISZP-a je dizajnirana i web-stranica na kojoj su
prezentirani sadržaji iz područja zaštite potrošača i to: aktualna događanja,
zakonodavstvo, projekti namijenjeni udrugama ili drugim nositeljima politike
zaštite potrošača, informacije vezane uz savjetovanje i edukaciju potrošača, kao
i korisni linkovi koji potrošače upućuju na nadležna tijela u Republici
Hrvatskoj i Europskoj uniji. Stranica je dio postojeće web-stranice Ministarstva
gospodarstva, rada i poduzetništva.
CISZP će obuhvatiti veliku bazu strukturiranih podataka, ne samo o statusu
prijava potrošača, već će omogućiti filtriranje i grupiranje podataka potrebnih
radi poduzimanja određenih mjera na ovom području. Ovaj sustav će u budućnosti
biti informatička pot­pora i sustavu RAPEX (brza razmjena obavijesti o opasnim
proizvodima na tržištu) koji je u primjeni u državama članicama Europske unije.
U cilju podizanja razine znanja o zaštiti potrošača kao i senzibiliziranja
ukupne javnosti o navedenoj problematici, održani su mnogi skupovi, okrugli
stolovi, tribine, predavanja, konferencije, pri čemu su i hrvatski mediji dali
značajan doprinos. Pored toga, sudjelovanjem u brojnim televizijskim i radio
emisijama nastojalo se sustavno i pravodobno informirati i educirati širu
javnost o temama od značaja za interese potrošača. Isto tako, objavljivanjem
članaka u stručnim časopisima nastojalo se informirati i uputiti potrošače i
poslovne subjekte na tržištu o pravnoj praksi zaštite potrošača.
Sve ove aktivnosti provodile su se radi podizanja opće razine znanja koja će
omogućiti potrošačima razumijevanje različitih socijalnih, tehničkih, zakonskih,
regulatornih i društvenih prava koja čine zaštitu potrošača, na način da:
– razumiju sastav proizvoda i usluge (kvaliteta i sigurnost pojedinog proizvoda
ili usluge)
– razumiju marketinške aktivnosti usmjerene na prodaju pojedinog proizvoda ili
usluge, odnosno mogućnost prepoznavanja zavaravajućeg oglašavanja
– razumiju odredbe ugovora kojeg sklapaju s trgovcem
– razumiju potrošačka prava kako bi mogli podnijeti pritužbu trgovcu, i ako je
potrebno, pokrenuti postupak pred ovlaštenim administrativnim tijelom, sudom ili
nekim alternativnim tijelom ovlaštenim za rješavanje potrošačkih sporova.
Edukacija potrošača trebala bi podići razinu njihova znanja o pravima potrošača
i motivirati ih na mijenjanje navika i bolje prepoz­navanje potrošačkih prava i
obveza na tržištu roba i usluga.
Slijedom gore navedenog, u okviru Odjela za zaštitu potrošača osmišljen je čitav
niz projekata namijenjenih udrugama za zaštitu potrošača kroz koje je u 2006.
godini ukupno raspodijeljeno 2.040.000kuna nepovratnih financijskih sredstava iz
Državnog proračuna Republike Hrvatske.
Udruge za zaštitu potrošača imaju jedinstvenu ulogu u prepoz­na­vanju i
informiranju javnosti o problemima potrošača kao i u zastupanju njihovih
interesa. One zadobivaju povjerenje potrošača da­vanjem savjeta i uputa,
edukacijom i zastupanjem interesa potrošača.
U Republici Hrvatskoj trenutno je, temeljem Zakona o udrugama (»Narodne novine«
broj 88/01 i 11/02), registrirano 25 udruga za zaštitu potrošača. Njihova
djelatnost je obavljanje poslova vezanih uz pružanje pomoći potrošačima u
ostvarivanju njihovih prava, sukladno propisima, prvenstveno informiranjem i
edukacijom, savjetovanjem i pružanjem pomoći oštećenim potrošačima u nastupu
pred trgovcima.
U 2006. godini udruge su imale vrlo izraženu aktivnost kroz davanja mišljenja i
prijedloga na zakone i podzakonske akte, koji posredno i neposredno utječu na
interese potrošača.
Putem svojih internetskih stranica udruge objavljuju različite naputke za
rješavanje nastalih problema, aktualne informacije s tržišta, kao i obavijesti o
novim propisima iz područja zaštite potrošača. U sklopu svojih aktivnosti udruge
su ostvarile uspješnu suradnju s medijima na državnoj i lokalnoj razini. Posebno
je zapaženo njihovo aktivno sudjelovanje u realizaciji televizijske emisije
»Potrošački kod« koja se bavi problematikom zaštite potrošača.
Za aktivnosti i projekte namijenjene udrugama za zaštitu potrošača predviđenih
Nacionalnim programom, u 2006. godini utrošena su financijska sredstva iz
Državnog proračuna Republike Hrvatske u iznosu od 1.994.000,00 kuna.
U Hrvatskoj danas djeluju 4 savjetovališta za zaštitu potrošača koja se
financiraju isključivo iz državnog proračuna, a čija svrha je educirati
potrošače o njihovim pravima i obvezama. Savjetovališta u Zagrebu, Splitu i
Osijeku osnovana su u 2005. godini, dok je u 2006. godini osnovano
Savjetovalište za zaštitu potrošača i u Puli. Za osnivanje i rad savjetovališta
u 2006. godini izdvojena su financijska sredstva u iznosu od 1.244.000,00 kuna.
U razdoblju od siječnja do kraja prosinca 2006. godine, u sva četiri
savjetovališta zaprimljeno je od potrošača ukupno 11.862 upita putem telefona,
pošte, elektroničke pošte ili izravnim dolaskom u savjetovalište. Izneseni
podaci upućuju da su potrošači u Republici Hrvatskoj prepoznali značaj i
prednosti savjetovališta i udruga za zaštitu potrošača kao mjesta kroz koja
djelotvornije ostvaruju svoja temeljna potrošačka prava.
Suradnja Ministarstva gospodarstva, rada i poduzetništva i udruga za zaštitu
potrošača rezultirala je nizom projekata koji su bili financirani iz Državnog
proračuna Republike Hrvatske, čija namjena je edukacija potrošača, podizanje
razine svijesti o zaštiti potrošača (Projekti: Preventivna zaštita potrošača,
Informiranje o zaštiti potrošača, Izobrazba potrošača, Usporedni testovi
proizvoda, Savjetovališta za zaštitu potrošača).
U sklopu Projekta »Preventivna zaštita potrošača« (financijska sredstva Državnog
proračuna Republike Hrvatske u iznosu od 300.000,00 kuna) omogućen je rad
udrugama za zaštitu potrošača na način da su im sufinancirani troškovi za njihov
rad.
Projektom »Informiranje o zaštiti potrošača« (financijska sredstva Državnog
proračuna Republike Hrvatske u iznosu od 250.000,00 kuna) održan je čitav niz
stručnih savjetovanja, seminara, okruglih stolova, skupova i radionica na teme:
Financijske usluge i bankarstvo u sustavu zaštite potrošača; Načini rješavanja
potrošačkih sporova; Javne usluge; Oglašavanje, reklamiranje i deklariranje;
Uloga lokalne samouprave u sustavu zaštite potrošača.
Navedene edukacije, namijenjene potrošačima i trgovcima, provodili su
predstavnici udruga za zaštitu potrošača u suradnji s djelatnicima Ministarstva
gospodarstva, rada i poduzetništva, Hrvatske obrtničke komore, Hrvatske
gospodarske komore, Hrvatske udruge poslodavaca kao i stručnjacima za pojedina
područja zaštite potrošača.
U sklopu Projekta »Usporedni testovi proizvoda« (financijska sredstva Državnog
proračuna Republike Hrvatske u iznosu od200.000,00 kuna) Udruge za zaštitu
potrošača usporedno su određene prehrambene proizvode u ovlaštenim
laboratorijima radi bolje informiranosti potrošača o kakvoći i zdravstvenoj
ispravnosti pojedinih prehrambenih proizvoda na tržištu. U sklopu ovog projek­ta
vršeno je usporedno testiranje mliječne čokolade, maslinovog ulja, polutvrdog
sira, osvježavajućih bezalkoholnih pića (od voćnog soka), mesnih prerađevina i
jogurta i margarina. Udruge za zaštitu potrošača dobijene rezultate objavljuju u
brošurama koje se besplat­no dijele potrošačima.
Projektom »Osnivanje savjetovališta za zaštitu potrošača u Za­grebu, Osijeku i
Splitu za 2005. godinu« i Projekta »Osnivanje sa­vjetovališta za područje
Istarske, Primorsko-goranske i Ličko--senj­ske županije u 2006. godini« u
Republici Hrvatskoj u 2005. i 2006. godini osnovana su četiri savjetovališta za
zaštitu potrošača u Zagrebu, Splitu, Osijeku i Puli radi pružanja organizirane
pomoći potrošačima. Temeljna zadaća savjetovališta je obavljanje poslova
savjetovanja potrošača, i to izravno, zaprimanjem pisanih, usmenih, telefonskih,
telefaksiranih te elektroničkom poštom poslanih prituž­bi građana, kako bi
potrošači dobili tražene savjete i odgovore. Savjetovalište vodi evidenciju o
broju i vrsti zatraženih upita te o tome redovno izvještava Ministarstvo
gospodarstva, rada i poduzetništva i nadležna inspekcijska tijela, radi
poduzimanja potrebnih mjera u svrhu zaštite potrošača.
Financijska sredstva za rad savjetovališta isključivo su osigurana u Državnom
proračunu Republike Hrvatske na poziciji Ministarstva gospodarstva, rada i
poduzetništva. Tako je za financiranje četiri Savjetovališta u 2006. godini
izdvojeno 1,244.000,00 kuna
Osnovana savjetovališta za zaštitu potrošača predstavljaju tzv. kombinirani tip
savjetovališta u kojima potrošači dobivaju savjete i pomoć iz različitih
interesnih područja.
U razdoblju od siječnja do kraja prosinca 2006. godine, u sva četiri
savjetovališta zaprimljeno je od potrošača ukupno 11.862 upita putem telefona,
pošte ili izravnim dolaskom u savjetovalište.
Od toga je u Savjetovalištu u ZAGREBU do kraja 2006. godine odgovoreno na ukupno
7.120 pritužbi i upita potrošača i to telefonom, faksom, elektroničkom poštom,
poštom i izravnim dolaskom u Savjetovalište ili upita novinara. Od toga, na
trgovinu otpada 1.790 savjeta, telekomunikacijske usluge 973, opskrba energijom
633, financijske usluge 548, zdravstvene usluge 75, komunalne usluge 530,
obrtničke usluge 84, HRT pristojba 85, turističke usluge 27, broj izravnih
dolazaka u Savjetovalište 706, poštanske usluge 152, upiti novinara 170, ostalo
1541, faks informacije i savjeti 643. U 2006. godini također je dano 378 on-line
savjeta. Savjetovalište u Zagrebu odgovaralo je i na upite potrošača koji su
izvan područja za koje je Savjetovalište osnovano.
U Savjetovalištu u SPLITU je tijekom 2006. godine zaprimljeno putem telefona
ukupno 2.458 pritužbi potrošača koje su se odnosile na: javne usluge 811;
trgovinu 157 i ostale djelatnosti 1490. Poštom je bilo zaprimljeno 29 pritužbi
potrošača, vezano za javne usluge i trgovinu. Izravnim dolaskom u savjetovalište
bilo je zaprimljeno ukupno 493 pritužbe, vezano za javne usluge 427 i trgovinu
66. Ujedno, zaprimljenih pritužbi potrošača putem elektronske pošte bilo je
ukupno 41, od toga javne usluge 27 i djelatnost trgovine 14. Savjetovalište je
zaprimilo putem faksa 49 pritužbi potrošača, vezano uz korištenje javnih usluga
36 i usluga u trgovini 13.
U Savjetovalištu u OSIJEKU do kraja 2006. godine potrošačima je pruženo ukupno
1.473 savjeta. Broj pritužbi izravnim dolascima u Savjetovalište bilo je 234;
upućenih faxom 21, putem elektronske pošte 17 i telefonskim putem 1201.
Što se tiče pritužbi koje se odnose na javne usluge pruženo je 550 savjeta;
trgovinu 704; financije 38, a 181 savjet odnosio se na ostala područja.
U Savjetovalištu u PULI koje je osnovano tek u mjesecu rujnu 2006. godine,
podaci vezani za pružene savjete odnose na razdoblje rujan – prosinac 2006.
godine. U tom razdoblju savjete je potražilo ukupno 823 potrošača i to vezano za
javne usluge 193; trgovinu 416, a 202 savjeta odnosila su se na ostalo područje.
Upiti i pritužbe potrošača koji su tijekom tog razdoblja bili zaprimljeni
poštom, a bilo ih je 110, odnosili su se na: javne usluge 19, trgovinu 56 i
ostalo 35. Upiti i pritužbe koji su zaprimljeni izravnim dolaskom u
Savjetovalište bilo je 149, vezano za javne usluge 37, trgovinu 67 i ostalo 45.
Telefonom je zaprimljeno 429 upita, vezano za javne usluge 107, trgovinu 224 i
ostalo 98. Faksom je Savjetovalištu upućeno 44 upita, a elektroničkom poštom 7,
uglavnom vezano uz korištenje javnih usluga i obavljanja trgovačke djelatnosti.
Izneseni podaci upućuju da su potrošači u Republici Hrvatskoj prepoznali značaj
i prednosti savjetovališta i udruga za zaštitu potrošača kao mjesta kroz koja
djelotvornije ostvaruju svoja temeljna potrošačka prava.
Za aktivnosti i projekte namijenjene Udrugama za zaštitu potrošača predviđenih
Nacionalnim programom, u 2006. godini utrošena su financijska sredstva iz
Državnog proračuna Republike Hrvatske u iznosu od 1.994.000,00 kuna.

FINANCIJSKA SREDSTVA IZ DRŽAVNOG PRORAČUNA RH RASPODIJELJENA PO PROJEKTIMA
UDRUGAMA ZA ZAŠTITU POTROŠAČA

**2005. GODINA**

|  |  |  |  |
| --- | --- | --- | --- |
| Red.  broj | NAZIV PROJEKTA | Iznos  u kunama | |
| 1. | »Preventivna zaštita potrošača« za 2005. godinu | 100.000,00 | |
| 2. | »Informiranje o zaštiti potrošača« za 2005. godinu | 200.000,00 | |
| 3. | »Izobrazba potrošača« za 2005. godinu | 240.000,00 | |
| 4. | »Osnivanje savjetovališta u Zagrebu, Osijeku i Splitu za 2005. godinu« | 933.000,00 | |
|  | Ukupno za 2005. godinu: | 1.473.000,00 | |
|  |  |  | |
| **2006. GODINA** | | | |
| Red. broj | NAZIV PROJEKTA | | Iznos  u kunama |
| 1. | »Preventivna zaštita potrošača« za 2006. godinu | | 300.000,00 |
| 2. | »Informiranje o zaštiti potrošača« za 2006. godinu | | 250.000,00 |
| 3. | »Usporedni testovi proizvoda« | | 200.000,00 |
| 4. | Osnivanje savjetovališta za zaštitu potrošača za područje Istarske, Primorsko-goranske i Ličko-  -senj­ske županije u 2006. godini | | 311.000,00 |
| 5. | Savjetovališta za zaštitu potrošača u Zagrebu, Osijeku i Splitu za 2006. godinu | | 933.000,00 |
|  | Ukupno za 2006. godinu: | | 1.994.000,00 |

Sve ove aktivnosti za promicanje prava potrošača, za koje su
izdvojena navedena proračunska sredstva, provodile su se u cilju da se u
Republici Hrvatskoj uspostavi primjeren sustav zaštite potrošača, te da se isti
približi standardima zemalja članica Europske unije.
Ministarstvo znanosti, obrazovanja i športa ostvarilo je niz aktivnosti u cilju
podizanja znanja o zaštiti potrošača edukacijom i informiranjem. Sve odgojno
obrazovne ustanove upoznale su učenike s Nacionalnim programom zaštite potrošača
za razdoblje 2005. – 2006. Upućene su odgojno-obrazovnim ustanovama smjernice za
makro i mikroplaniranje rada kroz okvirne planove i programe nastavnih predmeta
čiji sadržaj omogućava ugradnju elemenata obrazovanja zaštite potrošača od
normativnih do zdravstvenih komponenata.
Na satovima razrednog odjela ili organiziranjem radionica obilježen je 15.
ožujka »Dan potrošača«.
Udruge za zaštitu potrošača povremeno su realizirale tematska predavanja i
radionice sa učenicima osnovnih i srednjih škola u cilju educiranja iz područja
zaštite potrošača.
Hrvatski mediji su uvelike doprinijeli informiranju i educiranju javnosti o
problematici zaštite potrošača. Hrvatska Radio Televizija u okviru svojih javnih
zadaća pratila je problematiku zaštite potrošača u programima Radija i
Televizije. Informativni program HR-a kroz svoje dnevne emisije prati
problematiku potrošača, a posebnu pozornost daje u emisijama Građanski glas i
Večernji program. U obrazovnom i dječjem programu ova se problematika na
specifičan način prati u emisijama »Otvorena srijeda« i »Vodič za moderna
vremena«.
O problematici zaštite potrošača redovito se izvještava u informativnim
emisijama, te u tematskim emisijama. U suradnji s udrugama za zaštitu potrošača
povremeno se organiziraju i posebne emisije.
Informativni program HTV-a kroz svoje dnevne emisije prati problematiku
potrošača, a posebnu pozornost daje emisiji »Potrošač­ki kod« koji se emitira
svakog utorka na 1. programu u 16,00 sati.
Ministarstvo zaštite okoliša, prostornog uređenja i graditeljstva kontinuirano
obavješćuje potrošače o ekološkom aspektu proizvoda i usluga putem svojih
internet stranica, te promiče i podiže svijesti o održivoj potrošnji i
proizvodnji te promjeni potrošačkih navika na državnoj i regionalnoj razini, o
zaštiti okoliša te promiče ekološku kulturu kod potrošača.
Pojačana je provedba nadzora nad tržištem, a posebno u tvrtkama koje obavljaju
javne usluge (distributeri el. energije, pitke vode, telekomunikacijskih usluga
i sl.). Utvrđeno je 14 povreda propisa koji se odnose na zaštitu potrošača u
području javnih usluga te su sukladno Zakonu o Državnom inspektoratu (»Narodne
novine«, br. 76/99., 96/03., 151/03., 160/04., 174/04., 33/05., 48/05., 129/05.,
140/05. i 138/06.) izrečene odgovarajuće upravne mjere.
Tijekom 2006. godine Državni inspektorat je nastavio pravovremeno informirati
potrošače o svim pitanjima iz svojeg djelokruga nadležnosti putem sredstava
javnog informiranja i na druge načine kako bi se doprinijelo da se pravo
potrošača na potpuno informiranje u svezi sa zaštitom svojih prava ostvari u
potpunosti.
Što se tiče pojačanog inspekcijskog nadzora nad tržištem, a koji se odnosi na
zaštitu gospodarskih interesa potrošača, zatim na zaštitu od opasnosti za život,
zdravlje i imovinu ljudi osim Državnog inspektorata, nadzor obavljaju i druga
tijela državne uprave po određenim pitanjima sukladno svojim ovlastima određenim
posebnim zakonima, kao što su Ministarstvo zdravstva – Sanitarna inspekcija u
pogledu zdravstveno-higijenske ispravnosti proizvoda, Ministarstvo
poljoprivrede, šumarstva i vodnog gospodarstva – Veterinarska inspekcija u
pogledu zdravstveno-higijenske ispravnosti proizvoda životinjskog podrijetla i
dr.
Ostala tijela državne uprave, u okviru njihove nadležnosti, a vezano uz zaštitu
potrošača, tijekom 2006. godine intenzivno su radila na usklađivanju nacionalnog
zakonodavstva s pravnom stečevinom Europske unije te na jačanju institucionalnih
i administrativnih kapaciteta što je vrlo bitno za daljnje unapređenje zaštite
potrošača.
Na području javnih usluga Ministarstvo gospodarstva, rada i poduzetništva i
Ministarstvo zaštite okoliša, prostornog uređenja i graditeljstva tijekom 2006.
g. obavljali su mnoge aktivnosti u cilju usklađivanja zakonodavstva sa
zakonodavstvom EU. Tako je u 2006.g. učinjen korak dalje u reformi energetskog
sustava usvajanjem novog Zakona o tržištu nafte i naftnih derivata, Općih uvjeta
za opskrbu električnom energijom i Općih uvjeta za opskrbu toplinskom energijom.
Svi navedeni propisi pripremljeni su u suradnji s udrugama za zaštitu potrošača
koje su dale značajan doprinos u definiranju spornih dijelova.
Hrvatska energetska regulatorna agencija je u 2006. godini, uz obvezu zaštite
kupaca energije i energetskih subjekata, provodila aktivnosti vezane za
uspostavu i provođenje sustava regulacije energetskih djelatnosti, a posebno
onih koje se obavljaju kao javne usluge, putem savjetodavnih tijela u kojima
sudjeluju i predstavnici udruga potrošača te primjenjivala mjere za zaštitu
osnovnih prava potrošača sukladno posebnim zakonima.
Savjet za zaštitu potrošača pri Agenciji donosio je preporuke i mišljenja o
mjerama za zaštitu potrošača u provođenju sustava regulacije energetskih
djelatnosti, pratio problematiku zaštite potrošača kroz važeće propise i njihovo
donošenje te se očitovao o zakonskim i podzakonskim propisima i drugima aktima.
U 2006. godini započelo je s radom Vijeće korisnika telekomunikacijskih usluga
koje je održalo deset sjednica na kojima je pokrenut postupak izvansudskog
rješavanja sporova. Tijekom 2006. godine poboljšana je javna dostupnost
informacija i pojačana su prava korisnika javnih TK usluga.
Na području zdravstvenih usluga u 2006. godini je osigurana učinkovitija zaštita
prava pacijenata. Zakonom o zaštiti prava pacijenata (»Narodne novine«, br.
169/04.) propisano je i osnivanje Povjerenstva za zaštitu i promicanje prava
pacijenata te je isto i osnovano.
Na području zdravstvene ispravnosti i kvalitete hrane tijekom 2006. godine
nastavilo se s donošenjem propisa temeljem Zakona o hrani (»Narodne novine«, br.
117/03., 130/03., 48/04., 85/06.) s ciljem daljnjeg usklađivanja s relevantnim
propisima Europske unije.
Isto tako u NPPEU za 2007. uvrštena je izrada novog Zakona o hrani, također s
ciljem daljnjeg usklađivanja sa glavnom Uredbom 178/2002, ali i iz razloga
određivanja jednog tijela nadležnog za sigurnost hrane radi učinkovite provedbe
»higijenskog paketa uredbi EU«, usklađivanje s uredbama o genetski modificiranoj
hrani i hrani za životinje i usklađivanje s novim uredbama EU koje reguliraju
»politiku kvalitete«. Također, nastavljeno je s institucijalnim jačanjem
Hrvatske agencije za hranu i osposobljavanjem djelatnika i tijela Agenciju u
cilju upostave osnovne zadaće Agencije – procjene rizika povezanih s hranom i
hranom za životinje.
Na području sigurnosti proizvoda Državni zavod za mjeriteljstvo je tijekom 2006.
godine donio niz pravilnika iz područja mjeriteljstva i homologacije vozila
kojima je svrha zaštita potrošača.
Donesena je Uredba o sustavu razmjene obavijesti u pogledu proizvoda koji
predstavljaju rizik za zdravlje i sigurnost potrošača (»Narodne novine«, br.
138/06.).
U 2006. godini Hrvatski zavod za norme objavio je publikaciju »Vaš glas je
važan«, te je pripremljeno više prijevoda međunarod­nih i europskih dokumenata s
temama koje su važne za zaštitu potrošača.
Na području financijskih usluga i bankarstva tijekom 2006. godine Ministarstvo
financija izradilo niz propisa koji dijelom uređuju i područje zaštite potrošača
kojima se primjerenije regulira leasing industrija na financijskom tržištu
Republike Hrvatske, detaljnije uređuje financijsko tržište, vrši daljnje
usklađivanje s pravnom stečevinom Europske unije u pogledu sprječavanja
nezakonite kupoprodaje dionica, manipuliranje tržištem i druge zlouporabe
tržišta, povećava transparentnost trgovanja vrijednosnim papirima kojima se
trguje na uređenom tržištu, te omogućuje daljnji razvoj tržišta kapitala u
Republici Hrvatskoj, povećanje njegove likvidnosti, veću transparentnost
trgovanja, veću sigurnost ulaganja, unaprjeđenje cjelokupnog procesa trgovanja
na burzama te liberalizacija kapitalnih transakcija i gotovinskih plaćanja
Prema Zakonu o Hrvatskoj agenciji za nadzor financijskih usluga (»Narodne
novine«, br. 140/05.), koji je stupio na snagu 1. siječnja 2006., jedno od
načela djelatnosti Agencije je i izvješćivanje potrošača što uključuje i
razvijanje svijesti o koristima i rizicima koji su povezani s različitim vrstama
ulaganja i financijskih poslova.
S ciljem zaštite korisnika financijskih usluga HANFA je donijela i Pravilnik o
promidžbi investicijskih fondova s javnom ponudom (»Narodne novine«, br.
29/06.), te Pravilnik o izmjenama i dopunama Pravilnika o promidžbi
investicijskih fondova s javnom ponudom (»Narodne novine«, br. 109/06.), kao i
Pravilnik o izmjenama i dopunama Pravilnika o marketingu mirovinskih fondova.

*Vijeće za zaštitu potrošača*

Vijeće za zaštitu potrošača, kao jedan od nositelja zaštite potrošača, osnovano
je i imenovano Odlukom Vlade Republike Hrvatske (»Narodnim novinama«, br. 68/04.
i br. 154/04.). Vijeće za zaštitu potrošača, kao savjetodavno tijelo ministru
gospodarstva, rada i poduzetništva, nadležnom za poslove zaštite potrošača,
jedan je od važnih nositelja zaštite potrošača u Republici Hrvatskoj. Vijeće
osniva i članove Vijeća imenuje Vlada Republike Hrvatske. Vijeće ima 27 članova
i čine ga predstavnici nadležnih tijela državne uprave, Hrvatske gospodarske
komore, Hrvatske obrtničke komore, Hrvatske udruge poslodavaca, neovisni
stručnjaci s područja zaštite potrošača, a jednu trećinu članova Vijeća čine
predstavnici udruga za zaštitu potrošača. Sjednicama Vijeća za zaštitu potrošača
predsjeda ministar gospodarstva, rada i poduzetništva ili osoba koju on ovlasti.
Vijeće za zaštitu potrošača do sada je održalo četrnaest sjednica na kojima su
raspravljali o temama od važnosti za zaštitu interesa potrošača. Ujedno je
Vijeće, kroz suradnju s Ministarstvom gospodarstva, rada i poduzetništva,
sudjelovalo u izradi postojećeg i novog Zakona o zaštiti potrošača, Nacionalnog
programa zaštite potrošača za razdoblje 2005. – 2006.; Godišnjeg izvješća o
ostvarivanju »Nacionalnog programa zaštite potrošača za razdoblje 2005. – 2006.«
u 2005. kao i u 2006. godini, Pravilnika o ambalaži i ambalažnom otpadu,
provedbi Projekata »Informiranje o zaštiti potrošača« i »Preventivna zaštita
potrošača«, »Izobrazba potrošača«, »Usporedni testovi proizvoda«, Savjetovališta
za zaštitu potrošača, kao i u izradi Nacionalnog programa zaštite potrošača za
razdoblje 2007. – 2008. godina.

*Nadzor nad tržištem*

Provedba nadzora nad tržištem uređena je Zakonom o ustrojstvu i djelokrugu
ministarstava i državnih upravnih organizacija (»Narodne novine«, br. 199/03.,
30/04., 136/04. i 22/05.) i Zakona o Državnom inspektoratu (»Narodne novine«,
br. 76/99., 96/03., 151/03., 160/04., 174/04., 33/05., 48/05., 129/05., 140/05.
i 138/06.) i drugim posebnim propisima. Najveći djelokrug poslova u provedbi
nadzora nad tržištem dodijeljen je inspektorima Državnog inspektorata.
U skladu s člankom 22. Zakona o ustrojstvu i djelokrugu ministarstava i državnih
upravnih organizacija, Državni inspektorat obavlja upravne i druge poslove koji
se odnose na: nadzor nad obavljanjem poslova u prometu robom; nadzor nad
primjenom propisa o radu i zaštiti na radu; elektroenergetici, rudarstvu,
istraživanju i iskorištavanju mineralnih sirovina, posudama pod tlakom; te
obavljanjem ugostiteljske i turističke djelatnosti te druge poslove koji su mu
stavljeni u nadležnost posebnim zakonom.
Kao nezavisna državna upravna organizacija, Državni inspektorat je odgovoran za
nadzor nad ocjenjenom sukladnosti proizvoda kao i za opću sigurnost proizvoda
stavljenih na tržište osim hrane i hrane za životinje, gdje je nadležan za
deklaracije.
Nadležni inspektori imaju ovlasti poduzimati mjere koje proizlaze iz posebnih
zakona i dodatno su ovlašteni poduzimati mjere u skladu s odredbama Zakona o
tehničkim zahtjevima za proizvode i ocjeni sukladnosti (»Narodne novine«, br.
158/03.). Također, Zakon o općoj sigurnosti proizvoda (»Narodne novine«, br.
158/03.) dodatno određuje ovlasti inspektora za nadzor nad tržištem.
Sukladno članku 105. Zakona o zaštiti potrošača ovlašteni inspektori Državnog
inspektorata, kao i drugi ovlašteni inspektori, vrše nadzor nad provođenjem
ovoga zakona u skladu s ovlastima utvrđenim zakonom.
Inspekcijski nadzor nad tržištem koji se odnosi na zaštitu gospodarskih interesa
potrošača, zatim na zaštitu od opasnosti za život, zdravlje i imovinu ljudi osim
Državnog inspektorata obavljaju i druga tijela državne uprave po određenim
pitanjima sukladno svojim ovlastima određenim posebnim zakonima, kao što su
Ministarstvo zdravstva – Sanitarna inspekcija u pogledu zdravstveno-higijenske
ispravnosti proizvoda, Ministarstvo poljoprivrede, šumarstva i vod­nog
gospodarstva – Veterinarska inspekcija u pogledu zdravstveno-higijenske
ispravnosti proizvoda životinjskog podrijetla i dr..
Državni inspektorat je neovisna državna upravna organizacija sa središnjicom u
Zagrebu, 5 područnih jedinica (Rijeka, Split, Osijek; Varaždin, i Zagreb) i 38
ispostava i svojim djelovanjem pokriva čitav teritorij RH.
Unutar Državnog inspektorata djeluje ukupno 476 gospodarskih inspektora.
Odjel zaštite potrošača u središnjici Državnog inspektorata, pruža potporu
gospodarskim inspektorima u njihovom obavljanju inspekcijskih poslova u
područnim jedinicama i ispostavama Držav­nog inspektorata. Važno je napomenuti
da se u svim područnim jedinicama i ispostavama, među ostalim, inspektori
obavljaju ins­pekcijske poslove vezane na zaštitu potrošača kao dio njihovog
svakodnevnog posla.
U sklopu Projekta CARDS 2002 »Jačanje kapaciteta u područ­ju zaštite potrošača«,
koji je imao za cilj jačanje institucionalnog okvira za razvijanje i provedbu
politike zaštite potrošača, Državni inspektorat je dobio tehničku pomoć za
uspostavu Centralnog informacijskog sustava.
Državni inspektorat očekuje nastavak tehničke pomoći kroz raz­ličite projekte
Europske unije, a kako bi ojačao tehničku i stručnu osposobljenost inspektora
koja je nužna radi učinkovitijeg nadzora tržišta.
S tim u vezi, Državni inspektorat će dobiti tehničku pomoć kroz twinning u
projektu PHARE 2005 »Nadzor nad tržištem u području tehničkog zakonodavstva« u
svrhu jačanja administrativnih kapaciteta Državnog inspektorata, daljnjeg
razvoja nadzora nad tržištem u skladu s dobrom praksom Europske unije, te
suradnje s drugim tijelima za nadzor nad tržištem.
Daljnje jačanje kapaciteta planira se ostvariti putem Projekta CARDS 2004
»Daljnje jačanje kapaciteta u području zaštite potrošača«.
U procesu pridruživanja Republike Hrvatske Europskoj uniji, sankcioniranje
povreda dobrih poslovnih običaja postaje još važnije i zbog posebnih pravila
Europske unije o zaštiti potrošača zbog lošeg poslovnog ponašanja dijela
trgovaca i povreda dobrih poslovnih običaja, što naglašava značaj i potrebu
sustavne edukacije trgovaca, posebice njihova upoznavanja s propisima u cilju
smanjenja broja povreda prava potrošača i dobrih poslovnih običaja.
Za sankcioniranje povreda dobrih poslovnih običaja, pri Hrvatskoj gospodarskoj
komori djeluje Sud časti kao nadležni sud za utvrđivanje povreda koje su
počinile članice Komore te Sud časti izriče propisanu mjeru prema počiniteljima.
Organizacija i rad Suda časti pri Hrvatskoj gospodarskoj komori (u daljenjem
tekstu HGK) propisan je Pravilnikom o radu Suda časti pri HGK (»Narodne novine«,
br. 66/06. i 114/06.) te ostalim općim aktima HGK.
Cilj je Suda časti pri HGK da, u što kraćem roku riješi nastali spor između
suprotstavljenih stranaka na miran način, uz moguć­nost materijalne nadoknade
prijavitelja. Postupak pred Sudom časti pri HGK-u je besplatan, osim troškova
vještačenja. Sud časti, pored toga, djeluje i sa svrhom da se članicama koje su
počinile povredu, a što Sud utvrđuje ako stranke ne postignu mirno rješenje
spora, kroz izricanje mjera društvene stege, ukaže na nedopuštena ponašanja
prema potrošačima, članicama HGK ili drugim poslovnim partnerima. Kroz objavu
presuda (osim mjere »opomena«), na Skupštini HGK ili pak u tisku i na
web-stranici HGK, o ponašanjima koja nisu u skladu s pravilima morala i
običajima informira se javnost, trgovačka društva i potrošači koji nisu stranke
u postupku, a čime se pridonosi njihovoj edukaciji, te prevenciji, kako se takve
povrede ne bi više činile.
Tako je tijekom 2006. godine, a što se tiče potrošačkih sporova, u HGK
zaprimljena 151 prijava potrošača od kojih je 117 riješeno, te 43 žalbe
potrošača na prvostupanjsku presudu od čega je 35 riješeno.
U okviru Hrvatske gospodarske komore djeluje i Centar za mirenje koji mirenjem
rješava nastale sporove između trgovaca i potrošača.
Pri Hrvatskoj obrtničkoj komori (u daljnjem tekstu HOK) od lipnja 2000. godine
djeluje Sud časti kao nezavisno tijelo, osnovano temeljem odredbi Zakona o obrtu
(»Narodne novine«, br. 77/93., 90/96., 102/98., 64/01., 71/01. i 49/03. –
pročišćen tekst) koji odlučuje, između ostalog, i o povredama dobrih poslovnih
običaja u obavljanju obrta, a također je osnovan i Centar za mirenje koji
mirenjem rješava sporove između trgovaca i potrošača.
Da bi građanin, obrtnik ili trgovačko društvo mogli podnijeti prijavu Sudu časti
potrebno je udovoljiti uvjetima propisanim Pravilnikom o sudu časti HOK-a
(»Narodne novine«, br. 62/02. i 179/04.).Naime, osnovni je uvjet da je osoba
protiv koje se želi podnijeti prijava član HOK-a, kao i da od saznanja za
povredu i prekršitelja nije proteklo više od tri mjeseca (tzv. subjektivni
zastarni rok), kao niti šest mjeseci od dana kada je povreda učinjena (tzv.
objektivni zastarni rok).
Važno je naglasiti da Sud časti ne zamjenjuje redovni sud, jer ne donosi akte
koji obvezuju osobu koja je proglašena odgovornom za kršenje poslovnih običaja.
U ovom trenutku ne postoji potpuno neovisno izvansudsko tijelo za rješavanje
potrošačkih sporova. Sukladno preporukama Europske unije, jedan od ciljeva
Projekta CARDS 2002 bilo je ustrojavanje izvansudskog tijela koje bi potrošačima
omogućilo brže i jeftinije rje­šavanje nastalih sporova, te na taj način
rasteretilo redovne sudove.

**Sudovi časti Hrvatske gospodarske komore i Hrvatske obrtničke komore**
*a) Sud časti pri Hrvatskoj gospodarskoj komori*

Iako su pri komorama koje su djelovale na području Kraljevine Jugoslavije
djelovali obrtnički sudovi koji su sudili i radi povreda dobrih poslovnih
običaja, Sud časti čija je uloga bila samo odlučivanje o povredama dobrih
poslovnih običaja, nastaje nakon drugog svjetskog rata, odnosno 1952. godine pri
Zanatskoj, Trgovinskoj i Ugostiteljskoj komori. Potreba za osnivanjem sudova
časti pri komorama nakon 2. svjetskog rada vjerojatno je nastala zbog potrebe da
se utječe na poslovni moral članova komora te da se iskristaliziraju dobri
poslovni običaji kojih bi se trebali pridržavati svi gospodarstvenici. Nakon što
su se 1962. godine te trio komore ujedinile u Privrednu komoru Zagreb, u prvoj
Odluci o privremenoj organizaciji Privredne komore Grada Zagreba i komorskih
službi, od 1. listopada 1962. godine, odredbama od 24. do 26., propisana je
organizacija i djelovanje Suda časti koji je odlučivao o povredama dobrih
poslovnih običaja svojih članova.
Sud časti imao je važnu ulogu u radu Komore te je, s obzirom na veličinu i
privrednu moć Privredne komore Grada Zagreba (čiji su članovi osim tada njih
privrednih organizacija bili i obrtnici), ovaj Sud imao mnogo sporova koji su
rješavali povrede dobrih poslovnih običaja članica.
Od 1989. godine Sud časti djeluje pri Privrednoj komori Hrvatske, a nakon što je
1991. godine Hrvatska stekla neovisnost, Sud nastavlja sa svojim radom kao Sud
časti pri Hrvatskoj gospodarskoj komori (u daljnjem tekstu: Sud).
Sjedište Suda je u Zagrebu, Dalmatinska 10.
Nadležnost Suda časti, njegov ustroj i sastav, tijek postupka pred Sudom uređeni
su Pravilnikom o Sudu časti pri Hrvatskoj gospodarskoj komori (»Narodne novine«,
br. 66/06. i 114/06.).
Sud sudi na temelju Ustava, međunarodnih ugovora, zakona, podzakonskih akata,
općih akata Komore, osnovnih načela obveznih odnosa, a posebno načela
savjesnosti i poštenja u obveznim odnosima i sukladno moralu društva.
U svom radu Sud je nezavisan i samostalan u odlučivanju.

Nadležnost Suda

Sud odlučuje o povredama pravila morala (dobrih poslovnih običaja) u obavljanju
gospodarskih djelatnosti i prometa roba i usluga na području Komore, o
neizvršavanju obveza članica Komore, kao i zbog povrede Statuta i drugih općih
akata Komore, bilo da to članice učine u međusobnom poslovanju ili prema trećim
osobama.
Sud ne obavlja poslove pravne pomoći.
Povredom pravila morala naročito se smatra:
– prodaja proizvoda ili pružanja usluga loše kvalitete pod vidom dobre
kvalitete,
– svjesno preuzimanje obveza bez namjere da ih se ispuni,
– namjerno zaključivanje nejasnih ili nepotpunih ugovora u prometu roba ili
usluga,
– neistinita reklama na štetu drugih trgovačkih društava ili potrošača,
– svjesno postupanje kojim se drugima može prouzročiti šteta,
– prekoračenje dopuštene samopomoći u svrhu pribavljanja ili zaštite prava,
– povrede odredbi strukovnih kodeksa u pogledu članica na koje se kodeks
primjenjuje,
– drugi slučajevi za koje Sud ocijeni da predstavljaju povredu pravila morala.
Sud djeluje s ciljem:
– promicanja i jačanja savjesnosti i poštenja te pravila morala
– prevencije, edukacije i etičkog razvitka članica – ukazivanjem na ponašanja
koja nisu dopuštena
– zaštite članica i potrošača
– unapređivanja gospodarstva.
Postupajući po prijavi koju protiv članica HGK mogu podnijeti domaće i strane
fizičke, odnosno pravne osobe, Sud provodi prethodni postupak mirenja, a u kojem
postupku se nastoji predmetni spor riješiti mirnim putem, odnosno nagodbom
stranaka, pa je to stadij postupka u kojem prijavitelj može, ukoliko se nagodba
postigne, ostvariti svoj imovinsko-pravni zahtjev. Nagodbe zaključene pri Sudu
časti su temeljem Ovršnog zakona (»Narodne novine«, br. 53/91., 91/92., 58/93.,
112/99., 88/01., 117/03. i 88/05.) ovršne isprave. Takvim svojim djelovanjem Sud
može pripomoći u rasterećenju redovnih i specijaliziranih Sudova, odnosno bržem
rješavanju sporova.
Ukoliko stranke ne postignu mirno rješenje spora, postupak se nastavlja pred
prvostupanjskim vijećem koje, u slučaju utvrđivanja odgovornosti članica HGK
izriče mjere društvene stege, a u svrhu ukazivanja na nedopuštena ponašanja
članica prema potrošačima, članicama HGK ili drugim pravnim osobama. Kroz objavu
presuda na Skupštini HGK ili pak u tisku i na web-stranici HGK o ponašanjima
koja su protivna pravilima morala i dobrim običajima informira se javnost,
trgovačka društva i potrošači koji nisu stranke u postupku, a čime se pridonosi
njihovoj edukaciji te prevenciji, kako se takve povrede ne bi više činile.
Za pokretanje postupka pred Sudom časti ne naplaćuje se pristojba.
Od 1989. godine pa do danas Sud časti je riješio preko 1600 prijava. S tim u
svezi valja napomenuti da kroz jačanje politike zaštite potrošača i usklađivanje
nacionalnog zakonodavstva s pravnom stečevinom EU sve je veći broj prijava koje
protiv članica HGK podnose upravo potrošači.
Na listu sudaca za prvostupanjska i drugostupanjska vijeća Suda mogu biti
imenovani radnici članica Komora koji za to imaju stručnu i radnu sposobnost,
suci redovnih i specijaliziranih sudova, sveučilišni profesori, znanstveni
radnici te drugi istaknuti stručnjaci.
Na sjednici Upravnog odbora održanoj 14. prosinca 2005. godine donesena je
Odluka o izboru sudaca Suda časti pri HGK te Odluka o imenovanju predsjednika i
zamjenika predsjednika Suda časti pri Hrvatskoj gospodarskoj komori, a koje
odluke su objavljene u »Narodnim novinama«, br. 150/05.).
Sud časti vodi registar pravomoćno izrečenih mjera. Na zahtjev koje od članica
Hrvatske gospodarske komore, Sud može izdati uvjerenje o neizricanju mjere, a u
svrhu dokazivanja dobrog ugleda članice. Za izdavanje uvjerenja ne naplaćuje se
pristojba.
U svom daljnjem radu Sud časti će nastojati svojim autoritetom i predviđenim
mjerama društvene stege usmjeravati stranke ka mirnom rješenju spora, odnosno
educirati i upozoravati članice HGK na potrebu primjernog ponašanja prema
potrošačima i poslovnim part­nerima. Jednako tako, nastojat će svoj rad i
djelovanje prilagoditi svim promjenama koje će vrijeme i razvoj tržišta
donijeti.

*b) Sud časti Hrvatske obrtničke komore*

Hrvatska obrtnička komora kao samostalna organizacija obrt­nika počela je
djelovati od 1994. g. (kada je održana obnoviteljska skupština) iako je povijest
ovog suda zajednička povijesti Suda časti pri HGK s obzirom da su nekad
djelovale komore koje su okupljale uz druge gospodarske subjekte i obrtnike
(npr. Zanatska, Trgovinska, Ugostiteljska) te je postojao zajednički tzv.
Obranički sud. U novijoj povijesti je od 1989. g. do 2001. g. Sud časti pri HGK
bio nadležan i za vođenje postupaka protiv obrtnika koji su tada bili
organizirani u okviru te komore (do 1991. g. Privredna komora Hrvatske) tako da
se broj predmeta koji se odnose na statistiku tog suda do 2001. g. gotovo u
polovini odnosi na obrtnike. Od 2001. g. Sud časti HOK-a postoji kao nezavisna
samostalna institucija i od tada do danas sud je radio na više od 800 predmeta u
kojima je veći dio postupaka završio sklapanjem nagodbe među strankama.
Unatoč postojanju i djelovanju sudova časti pri komorama broj zaprimljenih
prijava nije bio značajan između ostalog najviše zbog neizgrađene svijesti
potrošača o njihovim pravima.

Nadležnost i struktura suda

Sud časti HOK-a je nezavisno tijelo Komore osnovano temeljem Zakona o obrtu i
Statuta HOK-a, u skladu s člankom 2. Pravilnika o Sudu časti HOK-a (»Narodne
novine«, br. 11/07.). Nezavisnost od tijela komore ogleda se u tome što ni jedno
tijelo Komore Zakonom o obrtu ili Statutom Komore kao najvišim aktom, nije
nadređeno tijelima Suda.
Zakonom o obrtu predviđeno je da Sud časti HOK-a sudi članicama Komore između
ostalog i zbog povreda dobrih poslovnih običaja u obavljanju obrta. Pravilnikom
se primjerice navode slučajevi što se sve smatra povredama trgovačkih i
poslovnih običaja (sada ne više »dobrih poslovnih običaja« zbog usklađenja sa
Zakonom o obveznim odnosima iz kojeg je pojam dobri poslovni običaji zamijenjen
pojmovima »trgovački običaji i običaji«) u obavljanju obrta. Pa tako:
Čl. 10. Pravilnika dana je opća definicija i primjeri posebnih slučajeva povreda
trgovačkih i poslovnih običaja u obavljanju obrta. Pa tako:
(1) Povredom trgovačkih i poslovnih običaja smatra se svako ponašanje kojim
obrtnik, radnjom ili propustom, postupa suprotno onim pravilima struke koja
vrijede za obavljanje njegove registrirane djelatnosti bez obzira obavlja li
proizvodnu, uslužnu (konzultantske i servisne usluge ili usluge u trgovini:
agencijske, komisijske, zastup­ničke i slično) ili trgovinsku djelatnost.
(2) Povredama trgovačkih i poslovnih običaja u obavljanju obrta smatraju se
naročito:
1. postupak, djelo ili izjava usmjereni na rušenje ugleda drugih obrtnika ili
ugleda trgovačkih društava (npr. ocrnjivanje natjecatelja),
2. neispunjavanje preuzetih ili ugovorenih obveza,
3. prodaja proizvoda ili pružanje usluga loše kvalitete pod vidom dobre
kvalitete,
4. reklama na štetu drugih obrtnika, trgovačkih društava ili potrošača,
5. prodaja tuđih proizvoda kao vlastitih,
6. neispravan način naplate za izvršenu uslugu (više od istaknute cijene,
neizdavanje računa i sl.),
7. odbijanje izvršenja usluge,
8. nepoštivanje pravila struke
Skreće se pozornost da su gornje povrede navedene primjerice, a ne taksativno.
Sud časti čine: predsjednik Suda (sudac Visokog trgovačkog suda RH),
predsjedništvo suda (predsjednik, dva zamjenika – obrt­nici i tajnik suda –
pravnik s položenim pravosudnim ispitom) te 70 sudaca na listi za prvostupanjska
vijeća, 20 sudaca na listi za drugostupanjska vijeća i tajnik suda. Imenovanje
provodi Upravni odbor Komore na vrijeme od 4 godine s tim da iste osobe mogu
biti ponovo birane.
Suce na listu za prvostupanjskih vijeća predlagale su sve područ­ne obrtničke
komore (osnovane u svakoj županiji) na način da su predložena dva obrtnika i
jedan pravnik uz preporuku da to bude sudac u mirovini ili sudac redovnog suda.
Na takav način svaka područna obrtnička komora ima svoje prvostupanjsko viječe,
dok u Zagrebu zbog većeg broja predmeta ima više sudaca koji su uključeni u rad
prvostupanjskog vijeća (13).
Na listi za drugostupanjska vijeća nalaze se kako ugledni pravni stručnjaci
(njih 13, među kojima i oni koji rade na izmjenama Zakona o zaštiti potrošača)
tako i ugledni i časni obrtnici (7). Drugostupanjsko vijeće odlučuje povodom
žalbi i sastoji se od predsjednika i četiri člana.
Novim Pravilnikom predviđeno je da članovi vijeća mogu biti i predstavnici
udruga (znači i udruga za zaštitu potrošača).

Postupak i mjere suda

Prijava sudu se može podnijeti samo protiv uredno registriranog obrtnika i to u
roku od 6 mjeseci od saznanja za povredu i učinioca (subjektivni zastarni rok) i
u roku od godine dana od kada se povreda dogodila (objektivni zastarni rok).
Pored toga važno je istaknuti da je postupak pred sudom podijeljen u tri faze.
I. Prvo se provodi tzv. prethodni postupak mirenja koji provodi tajnik suda i
kojem je glavni cilj pokušaj mirnog rješenja spora, sklapanjem nagodbe među
strankama u sporu. U ovom postupku cilj je imati obje stranke zajedno prisutne
na saslušanju gdje se primjenom medijacijskih vještina pokušava među njima
sklopiti nagodba. Nagodba sklopljena pred sudovima časti (HGK i HOK-a) po
zadnjim izmjenama i dopunama Ovršnog zakona u čl. 13 (»Narodne novine« 88/05) je
ovršna isprava. Ovakvo osnaženje nagodbe sklopljene pred jednim alternativnim
tijelom za rješavanje potrošačkih sporova zakonskom odredbom potvrđuje
priznavanje uloge sudova časti u rješavanju potrošačkih sporova.
Do sada je praksa suda pokazala da je ovo i za potrošače najvažniji dio postupka
kada se spor može riješiti brzo i efikasno. Postotak nagodbi je 40%. Česta je
situacija da se na samom saslušanju daje i isplata u novcu, nakon čega se
prijava povlači. S ciljem sklapanja nagodbe može se održati i više saslušanja,
ovisno o iskazanom interesu i volji stranaka.
II. Ako u prethodnom postupku mirenja ne dođe do sklapanja nagodbe, ovisno o
volji prijavitelja, znači potrošača, postupak se nastavlja pred prvostupanjskim
vijećem.
Ovo vijeće tijekom postupka i dalje nastoji sklopiti nagodbu među strankama, a
ako do nagodbe ne dođe, utvrđuje se odgovornost prijavljenog obrtnika za povredu
običaja i pravila struke, kao i za sve povrede zakona, te se izriče jedna od
mjera koje sudu stoje na raspolaganju.
Mjere koje sud za ove povrede može izreći su: opomena, javna opomena s objavom
na skupštini Komore, javna opomena s objavom u tisku (u obrtničkim novinama koje
se dostavljaju na adrese 115.000 obrtnika i na web-stranicu Komore)), zabrana
obavljanja djelatnosti (ako obrtnik ima više prijavljenih djelatnosti) na
vrijeme od 6 mjeseci do 2 godine ili kao najstroža mjera, prijedlog za
oduzimanje obrtnice u trajanju od 6 mjeseci do 5 godina.
Ova najstroža mjera provodi se dostavom tijelu državne uprave nadležnom za
otvaranje i zatvaranje obrta (odsjek za vođenje obrtnog registra ili služba za
gospodarstvo), koje po ovom prijedlogu donosi rješenje o prestanku obrta po sili
zakona na vrijeme određeno presudom.
Za obje navedene mjere važno je reći da za vrijeme njihovog trajanja koje je
određeno presudom Suda časti HOK-a obrtnik ne može registrirati »zabranjenu
djelatnost« odnosno ne može uopće registrirati bilo kakav obrt na vrijeme na
koje mu je obrtnica oduzeta. Do sada je izrečeno više od 20 takvih mjera. Sud
vodi evidenciju izrečenih mjera.
III. Na presudu prvostupanjskog vijeća moguće je uložiti žalbu drugostupanjskom
vijeću koje presudu može potvrditi, preinačiti ili ukinuti i vratiti na ponovno
raspravljanje prvostupanjskom vijeću.
Oba vijeća u svom postupanju primjenjuju pravila utvrđena Pravilnikom o Sudu
časti HOK-a i na odgovarajući način Zakon o parničnom postupku.
Važno je reći da za pokretanje postupka pred sudom časti nije potrebno plaćati
nikakve pristojbe, nije nužno imati odvjetnika, a jedini trošak koji može
teretiti stranke je trošak vještačenja koje se mora provesti u slučaju kada se
drugim dokaznim sredstvima ne može utvrditi osnovanost navoda iz prijave.
Sve gore navedeno govori upućuje da sud časti unatoč činjenici što je osnovan
pri Komori provodi zaštitu potrošača. Naime kroz za­štitu potrošača štite se i
razvijaju pravila pojedinih struka, razvija se poslovni moral kod trgovaca što
doprinosi ukupnom razvoju gospo­dar­stva i povećanju konkurentnosti, a što sve
predstavlja i zadaću Komo­ra.
Hrvatska obrtnička komora provodi zaštitu potrošača i radi zaštite digniteta
svojih članova, obrtnika koji kvalitetno i savjesno obavljaju svoje poslove kao
i radi zaštite svog ugleda kao krovne organizacije gospodarstvenika time što se
kroz djelovanje svog suda časti ograđuje od postupanja pojedinih onih svojih
članova koja su protivna zakonima, običajima, poslovnom moralu i pravilima
struke, te ih sankcionira propisanim sankcijama.

**Zaključak**

Budući da se pravna zaštita potrošača u Europskoj uniji kontinuirano dopunjuje
proširivanjem na nova područja, donošenje Zakona o zaštiti potrošača unaprijedit
će postojeću zaštitu potrošača u Republici Hrvatskoj, a ujedno će se time
stvoriti i povoljniji uvjeti za daljnje poboljšanje sustava aktivne zaštite
potrošača.
Donošenjem novog Zakona o zaštiti potrošača bolje će biti uređena određena
područja nego što je to slučaj kod sadašnjeg zakona. Uredit će se i ona područja
koja sadašnjim zakonom nisu obuhvaćena, a za čime se ukazala potreba kroz
primjenu Zakona u razdoblju od proteklih par godina. Isto tako, izvršit će se i
dodatno usklađivanje s pravnom stečevinom Europske unije što će u konačnici
razinu zaštite potrošača Republike Hrvatske uvelike približiti standardima
zaštite potrošača koju potrošači imaju u zemljama članicama Europske unije.
Republika Hrvatska nastoji kroz bolju pravnu uređenost svih gospodarskih
područja, uključujući i područje zaštite potrošača, postići primjerenu zaštitu
svih sudionika na tržištu.
Naime, zdrava ekonomija jedne države bazirana na konkurentnosti poduzetnika
ovisi i o visokom stupnju povjerenja i zadovoljstva potrošača. Razvijeno tržišno
gospodarstvo u kojem se trgovci natječu za naklonost potrošača svakako
predstavlja jedno od najsnažnijih mehanizama zaštite potrošača. Stoga je jedna
od osnovnih zadaća na ovom području stvaranje ravnoteže između poduzetnika i
potrošača, odnosno između trgovaca i potrošača na tržištu roba i usluga.
Odgovarajuća pravna uređenost i podizanje razine javne svijesti o pravima
potrošača predstavlja veliko jamstvo za ostvarivanje boljih gospodarskih učinaka
i cjelokupnog razvoja gospodarstva.
Područje zaštite potrošača potrebno je kontinuirano unaprijeđivati. Novi Zakon o
zaštiti potrošača kao i donošenje Nacionalnog programa zaštite potrošača za
2007. – 2008. godinu unaprijedit će ovo područje i doprinijeti podizanju razine
svjesti o značaju zaštite potrošača u Republici Hrvatskoj.

III. NOSITELJI PROVEDBE NACIONALNOG PROGRAMA

Zaštita potrošača provodi se u javnom interesu, a provođenje ove zaštite
osigurava Republika Hrvatska.
Hrvatski sabor na prijedlog Vlade Republike Hrvatske donosi Nacionalni program
zaštite potrošača za razdoblje od dvije godine.
Radi osiguranja djelotvorne provedbe Nacionalnog programa zakonom je propisano
da su nositelji zaštite potrošača: Hrvatski sabor, Vlada Republike Hrvatske,
Ministarstvo gospodarstva, rada i poduzetništva, Vijeće za zaštitu potrošača i
udruge za zaštitu potrošača.
Kako bi se osigurala što kvalitetnija zaštita potrošača neophod­no je uključenje
i niza drugih tijela i institucija kao što su: Ministarstvo financija,
Ministarstvo pravosuđa, Ministarstvo zdravstva i socijalne skrbi, Ministarstvo
poljoprivrede, šumarstva i vodnoga gospodarstva, Ministarstvo mora, turizma,
prometa i razvitka, Ministarstvo znanosti, obrazovanja i športa, Ministarstvo
zaštite okoliša, prostornog uređenja i graditeljstva, Državni inspektorat,
Državni zavod za intelektualno vlasništvo, Hrvatski zavod za norme, Hrvatska
akreditacijska agencija, Hrvatska narodna banka, visokoobrazovne institucije,
Hrvatska gospodarska komora, Hrvatska obrtnička komora, Hrvatska udruga
poslodavaca te druge stručne i znanstvene institucije.

***1. Hrvatski sabor***

Hrvatski sabor donosi Nacionalni program zaštite potrošača. Jed­nom godišnje
Vlada Republike Hrvatske uoči Svjetskog dana prava potrošača izvješćuje Hrvatski
sabor o ostvarivanju politike zaštite potrošača iz Nacionalnog programa za
proteklu godinu dana. Savez udruga za zaštitu potrošača preko svojeg
predstavnika sudjeluje u raspravama na sjednicama saborskih odbora koje su od
interesa za potrošače.

***2. Vlada Republike Hrvatske***

Vlada Republike Hrvatske na prijedlog ministra gospodarstva, rada i
poduzetništva imenuje Vijeće za zaštitu potrošača koje u suradnji s
Ministarstvom gospodarstva, rada i poduzetništva izrađuje prijedlog Nacionalnog
programa zaštite potrošača.
Vlada Republike Hrvatske podnosi Hrvatskom saboru prijedlog Nacionalnog programa
zaštite potrošača na donošenje i jednom godišnje izvješćuje o njegovom
ostvarivanju.

***3. Ministarstvo gospodarstva, rada i poduzetništva***

Nakon konstituiranja novog saziva Hrvatskoga sabora i Vlade Republike Hrvatske,
donesen je Zakon o ustrojstvu i djelokrugu središnjih tijela državne uprave
(»Narodne novine«, br. 199/03. i 30/04.).Na temelju navedenog, a vezano uz
Ministarstvo gospodarstva, rada i poduzetništva donesena je Uredba o unutarnjem
ustrojstvu Ministarstva gospodarstva, rada i poduzetništva (»Narodne novine«,
br. 24/04.) od 25. veljače 2004. godine, kojom je ustrojena Uprava za trgovinu
unutar koje je Odjel za zaštitu potrošača koji provodi politiku zaštite
potrošača kako je preporučeno dokumentima o pristupanju Europskoj uniji (posebno
glava 23. Dodatka Bijeloj knjizi iz 1995.), te obavlja poslove za Vijeće za
zaštitu potrošača.
Vlada Republike Hrvatske je na sjednici održanoj 28. veljače 2007. godine
donijela novu Uredbu o unutarnjem ustrojstvu Ministarstva gospodarstva, rada i
poduzetništva (»Narodne novine«, br. 24/07.) kojom se za obavljanje poslova
Odjela za zaštitu potrošača, ustrojavaju sljedeći odsjeci: Odsjek za centralni
informacijski sustav i nacionalni program zaštite potrošača, Odsjek za edukaciju
i informiranje o zaštiti potrošača te Odsjek za usklađivanje zakonodavstva i
programe europske unije iz područja zaštite potrošača. Ovime je institucionalno
ojačan Odjel za zaštitu potrošača kako bi mogao izvršiti sve veći obim poslova i
nove zadaće koje proizlaze uvođenjem novih standarda zaštite potrošača u
Republici Hrvatskoj.
Odjel za zaštitu potrošača provodi politiku zaštite potrošača koji u suradnji s
Vijećem za zaštitu potrošača izrađuje Nacionalni program i prati njegovu
provedbu, te vodi evidenciju obavljenih poslova iz Nacionalnog programa.
Ministarstvo gospodarstva, rada i poduzetništva upućuje Vladi Republike Hrvatske
Prijedlog godišnjeg izvješća o ostvarivanju Nacionalnog programa zaštite
potrošača na temelju mišljenja Vijeća za zaštitu potrošača.

***4. Vijeće za zaštitu potrošača***

Vijeće za zaštitu potrošača osnovano je i imenovano Odlukom Vlade Republike
Hrvatske od 20. svibnja 2004. godine koja je objavljena u »Narodnim novinama«,
br. 68/04. od 26. svibnja 2004. godine i Odlukom o izmjeni i dopuni Odluke o
osnivanju i imenovanju članova Vijeća za zaštitu potrošača u »Narodnim
novinama«, br. 154/04. Vijeće za zaštitu potrošača, kao savjetodavno tijelo,
važan je nositelj zaštite potrošača, a imenuje ga Vlada Republike Hrvatske na
prijedlog ministra gospodarstva, rada i poduzetništva; čine ga predstavnici
nadležnih tijela državne uprave, Hrvatske gospodarske komore, Hrvatske obrtničke
komore, Hrvatske udruge poslodavaca, Saveza udruga za zaštitu potrošača, te
ugledni stručnjaci s područja zaštite potrošača. Jednu trećinu članova Vijeća za
zaštitu potrošača Vlada Republike Hrvatske imenuje iz sastava udruga za zaštitu
potrošača. Vijeće je savjetodavno tijelo ministru gospodarstva, rada i
poduzetništva koji određuje broj članova Vijeća i predsjeda Vijeću.
Vijeće treba organizirati tako da djeluje operativno, a Poslovnikom o radu
Vijeća, određen je način rada i odlučivanja u Vijeću.

***5. Inspekcijske službe***

Inspekcijski nadzor nad provođenjem Zakona o zaštiti potro­šača obavljaju
gospodarski inspektori Državnog inspektorata te inspektori drugih nadležnih
državnih tijela u skladu s ovlastima utvrđenim posebnim propisima.
Sukladno zakonski utvrđenom djelokrugu rada, Državni ins­pektorat provodi
inspekcijski nadzor nad primjenom niza propisa kojima se u cijelosti ili
pojedinim njihovim odredbama uređuje zaštita potrošača u pojedinim područjima
(trgovina, ugostiteljstvo, turizam, komunalne usluge, energetske djelatnosti).

***6. Udruge za zaštitu potrošača***

Udruge za zaštitu potrošača su nepolitičke, nestranačke, neprofitne i nevladine
udruge građana udruženih sa ciljem pružanja pomoći građanima RH u zaštiti
njihovih prava kao potrošača, te poticanja prilagodbe hrvatskoga zakonodavstva
najvišim standardima zaštite potrošača u razvijenim demokracijama udruge za
zaštitu potrošača osnivaju potrošači radi promicanja i zaštite prava potrošača u
Republici Hrvatskoj.
Zakonom od udrugama uređuje se način osnivanja, registracije, pravni položaj i
prestanak postojanja udruga za zaštitu potrošača koji im daje svojstvo pravne
osobe, dok se zadaće, način rada, jav­ne ovlasti i mjesto u hrvatskom sustavu
zaštite potrošača uređuje Zakonom o zaštiti potrošača i Nacionalnim programom
zaštite potrošača.
Udruge za zaštitu potrošača upisuju se u Registar udruga u RH.
Udruge za zaštitu potrošača su neovisne u svom djelovanju od interesa trgovaca i
utjecaja vlasti, te ne smiju stjecati sredstva od trgovaca.
Udruge za zaštitu potrošača u Republici Hrvatskoj mogu surađivati i učlanjivati
se u slične asocijacije i društva u zemlji i inozemstvu, te sa njima potpisivati
Sporazume o partnerstvu i suradnji na području zaštite potrošača sa ciljem
provođenja i unaprjeđenja politike zaštite potrošača, uzajamne potpore i
ostvarivanja zajednič­kih interesa na nacionalnoj i međunarodnoj razini.
Udruge za zaštitu potrošača mogu imati svoje ustrojbene oblike (podružnice,
ogranci, klubovi i slično), u skladu sa Statutom. Ustrojbeni oblici mogu imati
svojstvo pravne osobe ako je to određeno Statutom udruge i na njih se na
odgovarajući način primjenjuju odredbe Zakona o udrugama.
Udruge za zaštitu potrošača svih ustrojbenih razina dužne su voditi Registar
svojih članova.
Kroz svoje javno djelovanje udruge za zaštitu potrošača potiču, pomažu i utječu
na razvoj:
• fer odnos proizvođača i davatelja usluga prema potrošačima
• konkurenciju na tržištu
• praćenje i reguliranje monopola
• konkurentne proizvode na tržištu
• adekvatnost kvalitete i kvantitete za novac kupca
• zadovoljavajuće standarde roba i usluga
• edukacija potrošača, ali i proizvođača i davatelja usluga
• prijedloge hrvatskoj Vladi za kontrolu i reguliranje tržišta
• prijedloge hrvatskoj Vladi za Zakon o zaštiti potrošača
• uspostava ravnoteže snaga između svih subjekata na tržištu
• selekcija proizvoda i usluga na hrvatskom tržištu
• uklanjanje birokratskih barijera
• sprječavanje mita i korupcije

IV. ZAKONSKI OKVIR DONOŠENJA NACIONALNOG PROGRAMA

Nacionalnim programom zaštite potrošača osobito se određuju:
1. NAČELA I CILJEVI POLITIKE ZAŠTITE POTROŠAČA
2. ZADAĆE KOJE IMAJU PREDNOST PRI OSTVARIVANJU POLITIKE ZAŠTITE POTROŠAČA
3. OKVIRNI OPSEG I PROGRAM KORIŠTENJA FINANCIJSKIH SREDSTAVA ZA OSTVARIVANJE
ZADAĆA IZ NACIONALNOG PROGRAMA
4. OKVIRNI OPSEG I PROGRAM KORIŠTENJA FINANCIJSKIH SREDSTAVA ZA POTICANJE
RAZVOJA I DJELOVANJA UDRUGA POTROŠAČA.

1. NAČELA I CILJEVI POLITIKE ZAŠTITE POTROŠAČA

Republika Hrvatska zalaže se za djelotvornu zaštitu potrošača kao osnovnu
stečevinu civilizacijskoga, demokratskog društva u funkciji osiguranja kvalitete
života svih svojih građana i stvaranju ravnoteže između interesa gospodarskih
subjekata i potrošača na tržištu, u okvirima zakonodavstva Europske unije i
direktiva UN.

NAČELA POLITIKE ZAŠTITE POTROŠAČA

Načela politike zaštite potrošača su:
• Načelo javnosti, obrazovanja i obavješćivanja,
• Načelo cjelovitosti,
• Načelo preventivnosti.
Načelo javnosti, obrazovanja i obavješćivanja predstavlja pravo građana na
pravodobno obavješćivanje o svojim pravima, kao i o kvaliteti robe i usluga na
tržištu, o poduzetim mjerama za zaštitu temeljnih ustavnih vrijednosti, te s tim
u vezi na slobodan pristup podacima o stanju u području zaštite potrošača.
Načelo cjelovitosti podrazumijeva stvaranje zajedničkog djelovanja i suradnju
državnih tijela i tijela lokalne samouprave s udrugama za zaštitu potrošača, te
svih ostalih institucija vezanih uz djelovanje zaštite potrošača, čime se ujedno
postiže osiguranje načina i uvjeta zajedničkog djelovanja građana i institucija.
Načelo preventivnosti ima za svrhu svim legalnim sredstvima izbjegavati rizik,
opasnost za život i zdravlje te štetu na strani potrošača. Kontrola robe i
usluga treba biti organizirana, planirana i izvedena tako da što manje ugrožava
temeljne ustavne vrijednosti: pravo na zdrav život i zdravlje ljudi, očuvanje
prirode i ljudskog okoliša.

**1.2. CILJEVI I MJERE POLITIKE ZAŠTITE POTROŠAČA**

Osnovni cilj politike zaštite potrošača je stalan napredak kvalitete života svih
građana Republike Hrvatske sukladno standardima zemalja Europske unije radi
zaštite gospodarskih interesa te promicanja važnosti zdravlja i sigurnosti
potrošača.
Ciljevi i mjere politike zaštite potrošača su:

|  |  |
| --- | --- |
| CILJEVI | MJERE |
| – osigurati vladavinu prava, demokracije i civilnog društva  – daljnje usklađivanje zakonodavstva sa zakonodavstvom Europske unije | – predlaganje zakonskih i drugih mjera u cilju osiguranja visoke razine zaštite gospodarskih interesa, zdravlja, sigurnosti, dostojanstva i prava potrošača  – udruživanje u udruge za zašti­tu potrošača pravo na predstav­lja­nje u procesu donošenja odlu­ka |
| – jačanje institucionalnih i administrativnih kapaciteta | – povećanje broja zaposlenika edukacija i usavršavanje zaposlenika |
| – stvoriti uvjete za učinkovito rješavanje uočenih problema na području zaštite potrošača | – uvođenje odgovarajućih mjera za zaštitu potrošača (inspekcija, sudovi, arbitraža) kako bi se prijepori između potrošača i trgovaca, davatelja usluga i proizvođača riješili prije redovnog suda  – pojednostavljenje postupka zaštite prava potrošača pred sudovima |
| – osvješćivanje potrošača o njihovom stvarnom položaju i snazi na tržištu  – podizanje javne svijesti o problematici zaštite potrošača | – potpora osnivanju i radu udruga i savjetovališta za zaštitu potrošača  – osmišljavanje i provođenje obrazovanja potrošača  – implementiranje osnovnih znanja o obvezama, pravima i zaštiti potrošača u školske odgojne programe osnovnog i srednjeg obrazovanja  – godina edukacije o zaštiti potrošača |
| – osigurati potporu potrošačima u ostvarenju njihovih prava | – osiguravanje djelotvorne suradnje vladinih tijela i svih nadležnih institucija za provođenje politike zaštite potrošača  – uspostavljanje savjetodavne mreže za razvijanje njihove međusobne suradnje |
| – međusobna povezanost svih nositelja zaštite potrošača | – uvođenje središnjega informacijskog sustava |
| – jačanje položaja potrošača na tržištu, podizanje svijesti potrošača u odnosu na njihova prava i ulogu u tržišnom gospodarstvu | – razrada sustava obavješćivanja, savjetovanja i obrazovanja |
| – zaštita zdravlja i sigurnosti potrošača | – uspostavljanje sustava za obavješćivanje potrošača o sigurnosti proizvoda na tržištu  – izrada tehničkih propisa za tehničke zahtjeve za proizvode koji osiguravaju visoku razine zaštite zdravlja i sigurnosti potrošača  – suradnja svih tijela državne uprave u osiguravanju zaštite zdravlja i sigurnosti potrošača |
| – davanje informacija i upoznavanje javnosti o pravima potrošača u Republici Hrvatskoj | – planiranje promidžbenih djelovanja na svim razinama i poticanje medijske aktivnosti |
| – razvoj sustava izvansudskog rješavanja potrošačkih sporova | jačanje uloga sudova časti i centara za mirenje |

2. ZADAĆE KOJE IMAJU PREDNOST PRI OSTVARIVANJU POLITIKE
ZAŠTITE POTROŠAČA

**2.1. ZADAĆE PREMA PODRUČJIMA ZAŠTITE POTROŠAČA**

Zakonom o zaštiti potrošača uređuje se zaštita osnovnih prava potrošača pri
kupnji proizvoda i usluga, kao i pri drugim oblicima stjecanja proizvoda i
usluga na tržištu, kroz pravo na zaštitu gospodarskih interesa potrošača, pravo
na zaštitu od opasnosti za život, zdravlje i imovinu, pravo na djelotvornu
pravnu zaštitu potrošača, pravo na obavješćivanje i izobrazbu potrošača, pravo
na udruživanje potrošača sa svrhom zaštite njihovih interesa, pravo na
predstavljanje potrošača i ravnopravno sudjelovanje predstavnika potrošača u
radu tijela koja rješavaju stvari od interesa za potrošače.
Zaštita potrošača je nužna kako bi se osiguralo primjereno funkcioniranje
tržišnog gospodarstva, osigurao nadzor nad tržištem i, dodatno, uz Zakon o
obveznim odnosima, reguliralo ugovorne odnose između potrošača i trgovca, kojima
se štite gospodarski interesi potrošača, fizičkih osoba, kao slabije strane na
tržištu. Bitno je naglasiti da Zakon o zaštiti potrošača propisuje i nositelje
zaštite potrošača kao nadležna tijela koja štite prava i interese potrošača, te
način ostvarivanja prava, ukoliko potrošač smatra da je oštećen.
Nedvojbeno je da se moraju štititi i poštovati prava potrošača, no i sami
potrošači trebaju biti informirani o svojim pravima, kao i načinu ostvarivanja
tih prava. Naime, i u starom rimskom pravu postojala je regula: *»caveat emptor«*
što znači: »Neka kupac bude oprezan kod kupnje«. Niz problema nastaje i kada se
doslovno shvati uzrečica »Kupac je uvijek u pravu«. U pravu je ona strana, bez
obzira bio to kupac ili prodavač, koja postupa u skladu sa zakonskim propisima.
Zakon o zaštiti potrošača, pored prava potrošača, ujedno štiti prava i interese
trgovaca od ponekad apsurdnih zahtjeva kupaca.
Nacionalnim programom zaštite potrošača za razdoblje 2005. – 2006. godina
definirana je potreba za jačanjem razine zaštite potrošača, naročito na
sljedećim područjima:
1. javne usluge,
2. zdravstvene usluge,
3. zdravstvena ispravnost i kvaliteta hrane
4. sigurnost proizvoda,
5. obrazovanje,
6. obavješćivanje,
7. trgovina,
8. financijske usluge i bankarstvo,
9. zaštita okoliša,
10. turizam i ugostiteljstvo,
11. korištenje nekretnina.
Nacionalnim programom zaštite potrošača za razdoblje 2007. – 2008. dalje se
razrađuju aktivnosti i zadaće na navedenim područ­jima, a u cilju jačanja razine
zaštite potrošača.

Ad 1) JAVNE USLUGE

Sukladno Zakonu o zaštiti potrošača javnim uslugama smatraju se: prodaja
električne energije, plina iz distributivne mreže, toplinske energije, javnih
telekomunikacijskih usluga, poštanskih usluga, usluga prijevoza putnika u javnom
gradskom i prigradskom prometu, opskrba pitkom vodom i odvodnja otpadnih voda te
održavanje čistoće.
Regulacija javnih usluga u energetskom sektoru u Republici Hrvatskoj danas sve
više dolazi u središte interesa s obzirom na potrebu većeg stupnja
liberalizacije energetike.
S tim u vezi Hrvatski sabor usvojio je tijekom 2004. godine set energetskih
zakona koji su usklađeni sa smjernicama Europske unije, čime je nastavljena
energetska reforma i to s konačnim ciljem stvaranja otvorenog tržišta
energentima, sa svim značajkama slobodnog i konkurentnoga tržišnog nadmetanja.
Samo u 2006. godini stupilo je na snagu cijeli niz energetskih propisa, među
kojima i: Zakon o tržištu nafte i naftnih derivata (»Narodne novine«, br.
57/06.), Opći uvjeti za opskrbu toplinskom energijom (»Narodne novine«, br.
129/06.), Opći uvjeti za opskrbu električnom energijom (»Narodne novine«, br.
14/06.), te brojni tarifni sustavi, bez visine tarifnih stavki, kako za
toplinsku, tako i za električnu energiju (za proizvodnju, za prijenos, za
distribuciju, za opskrbu). Osim toga na snagu su stupila i dva pravilnika
izuzetno bitna za potrošača, Pravilnik o naknadi za priključenje na
elektroenergetsku mrežu i za povećanje priključne snage (»Narodne novine«, br.
52/06.), te Pravilnik o utvrđivanju cijena naftnih derivata (»Narodne novine«,
br. 75/06.). Potrebno je spomenuti i Cjenik nestandardnih usluga HEP-a čija je
primjena izazvala nezadovoljstvo potrošača, te je u tijeku inicijativa za
djelomičnom izmjenom istog (naplata samo očitanja, visina troška opomene).
Usvojeni zakonodavni okvir za liberalizaciju energetskog sektora u Republici
Hrvatskoj osim što ima za cilj razvoj energetskog sektora, unaprjeđenje tržišnog
poslovanja, otvaranje tržišta i jačanje konkurencije isto tako ima za cilj i
postizanje efikasne zaštite korisnika – kupaca svih oblika energije.
U 2007. nastavio se započeti ciklus, te je na snagu stupio i novi Zakon o
tržištu plina (»Narodne novine«, br. 40/07.), te niz tarifnih sustava iz
područja isporuke plina, bez visine tarifnih stavki (TS za opskrbu, za
distribuciju, za transport).
S obzirom na predviđene promjene na području energetike potrebno je intenzivno
provoditi edukaciju potrošača kako bi potrošači bili na vrijeme pripremljeni na
sve promjene koje će uslijediti na tržištu energenata.
*Hrvatska energetska regulatorna agencija* je osnovana 2004. godine Zakonom o
regulaciji energetskih djelatnosti (»Narodne novine«, br. 177/04.) kao
samostalna, neovisna i neprofitna javna ustanova, radi uspostave i provođenja
regulacije energetskih djelatnosti.
Na temelju članka 4. Zakona o regulaciji energetskih djelatnosti jedan od
temeljnih ciljeva regulacije energetskih djelatnosti je i zaštita kupaca
energije i energetskih subjekata.
Agencija je u uspostavi i provođenju sustava regulacije energetskih djelatnosti
koje se obavljaju kao javne usluge, posredstvom savjetodavnih tijela u kojima
sudjeluju i predstavnici udruga potrošača, dužna primjenjivati mjere za zaštitu
osnovnih prava potrošača sukladno posebnim zakonima.
U skladu s odredbama navedenog Zakona te ostalih propisa kojima se uređuje
obavljanje pojedinih energetskih djelatnosti, Agencija obavlja svoju djelatnost
tako da energetska tržišta djeluju na objektivan, razvidan i nepristran način, a
pritom vodeći računa o interesima energetskih subjekata i kupaca.
Agencija u okviru svoje djelatnosti rješava sporove u vezi s obavljanjem
reguliranih energetskih djelatnosti, a posebno u vezi s odbijanjem priključka na
prijenosnu mrežu/transportni sustav i određivanjem naknade za priključak i za
korištenje prijenosne mreže/transportnog sustava.
Upravno vijeće Agencije osnovalo je u veljači 2006. Savjet za zaštitu potrošača
te je imenovalo voditelja i devetero članova Savjeta.
Savjet za zaštitu potrošača je savjetodavno i stručno tijelo koje donosi
preporuke i mišljenja o pitanjima iz svog djelokruga, pri čemu se sastaje
najčešće na inicijativu predsjednika Upravnog vijeća, a najmanje dva puta
godišnje.
Savjet za zaštitu potrošača donosi preporuke i mišljenja o mjerama za zaštitu
potrošača u provođenju sustava regulacije energetskih djelatnosti, prati
problematiku zaštite potrošača, važeće propise i njihove učinke na zaštitu
potrošača, očituje se o zakonskim i podzakonskim propisima koji se odnose na
pitanja zaštite potrošača te daje inicijativu za promjenu propisa.
U tom smislu Agencija postupa na temelju zahtjeva Agencije za zaštitu tržišnog
natjecanja, udruga za zaštitu potrošača, Ministarstva gospodarstva, rada i
poduzetništva te individualnih zahtjeva potrošača.
Prema Zakonu o komunalnom gospodarstvu (»Narodne novine«, br. 26/03. pročišćeni
tekst, 82/04. i 178/04.), te Zakonu o otpadu (»Narodne novine«, br. 178/04. i
111/06.) definirane su, osim navedenih i ostale vrste komunalnih usluga:
1. opskrba pitkom vodom,
2. odvodnja i pročišćavanje otpadnih voda,
3. prijevoz putnika u javnom prometu,
4. održavanje čistoće,
5. odlaganje komunalnog otpada,
6. održavanje javnih površina,
7. održavanje nerazvrstanih cesta,
8. tržnice na malo,
9. održavanje groblja i krematorija i prijevoz pokojnika,
10. obavljanje dimnjačarskih poslova,
11. javna rasvjeta.
Jedinice lokalne samouprave te pravne i fizičke osobe koje obavljaju komunalne
djelatnosti obvezne su na temelju Zakona i posebnih propisa:
– osigurati trajno i kvalitetno obavljanje komunalnih djelatnosti,
– osigurati održavanje komunalnih objekata i uređaja u stanju funkcionalne
sposobnosti,
– osigurati obavljanje komunalnih djelatnosti na načelima održivog razvoja,
– osigurati javnost rada.
Slijedom navedenog, javnim uslugama koje se pružaju individualnim potrošačima i
koje su mjerljive, smatraju se: opskrba pitkom vodom, odvodnja i pročišćavanje
otpadnih voda, prijevoz putnika u javnom prometu, održavanje čistoće –
skupljanje i odvoz komunalnog otpada, održavanje groblja i krematorija
(održavanje prostora i zgrada za obavljanje ispraćaja i sahrane pokojnika, te
ukop i kremiranje pokojnika) i prijevoz pokojnika, te obavljanje dimnjačarskih
poslova.
Tijela koja dodjeljuju koncesije za obavljanje javnih usluga duž­na su osigurati
da koncesionar pruža usluge na socijalno prihvatljiv način, vodeći računa da
osobe sa slabijim prihodima ili s posebnim socijalnim potrebama mogu koristiti
javnu uslugu.
Prema članku 39. Zakona o komunalnom gospodarstvu nadzor nad provedbom Zakona i
zakonitosti rada provodi Vlada Republike Hrvatske i nadležno ministarstvo, a
inspekcijski nadzor nad provedbom ovoga Zakona obavljaju gospodarski inspektori
Državnog inspektorata.
Cijene, odnosno tarifu komunalnih usluga utvrđuje isporučitelj komunalnih
usluga, u skladu s člankom 21. Zakona o komunalno gospodarstvu. Prema toj
odredbi Zakona, pri svakoj promjeni cijena, odnosno tarife, isporučitelj
komunalne usluge je dužan pribaviti suglasnost poglavarstva jedinice lokalne
samouprave na čijem području se isporučuje usluga.
Jedinice lokalne samouprave prilikom davanja suglasnosti na cijene dužne su
detaljno sagledati strukturu svake pojedine cijene razloge za promjenu cijene,
postotak promjene u odnosu na prijašnju cijenu i dan primjene sve kako je
propisano u članku 21.stavku 6. Zakona.
Kroz upravljačke mehanizme vlasnika subjekata koji obavljaju komunalne poslove,
kao i na osnovi ugovora o koncesiji, cijene komunalnih usluga, odnosno, kontrola
cijena, je u direktnoj nadležnosti jedinica lokalne samouprave.
Područje telekomunikacija u Republici Hrvatskoj uređeno je Zakonom o
telekomunikacijama (»Narodne novine«, br. 122/03., 158/03. i 60/04.), Zakonom o
izmjenama i dopunama Zakona o telekomunikacijama (»Narodne novine«, br. 70/05.),
Zakonom o razdvajanju Hrvatske pošte i telekomunikacija na Hrvatsku poštu i
Hrvatske telekomunikacije (»Narodne novine«, br. 101/98.), Zakonom o
elektroničkim medijima (»Narodne novine«, br. 122/03.) te Zakonom o Hrvatskoj
radioteleviziji (»Narodne novine«, br. 25/03.).
Zakonom o telekomunikacijama ostvareni su ciljevi novog regulatornog okvira
Europske unije, kao što je donošenje tehnološki neutralne regulative te potpuno
odvajanje regulacije programskih i drugih sadržaja od regulacije
telekomunikacijske infrastrukture i prijenosa informacija, a također su ugrađeni
odgovarajući mehanizmi koji osiguravaju pojednostavljenje pristupa
telekomunikacijskom tržištu, jačaju tržišno natjecanje, stvaraju podlogu za
konvergenciju telekomunikacijskih usluga s uslugama informacijskog društva,
djelotvornije štite korisnike usluga, potrošače, te osiguravaju primjerenu
zaštitu osobnih podataka i privatnosti korisnika usluga.
Zakonom je predviđeno osnivanje Hrvatske agencije za telekomunikacije kao
regulatornog tijela. Zakonom o izmjenama i dopunama Zakona o telekomunikacijama
uklonjeni su nedostaci i nepreciznosti u postojećem zakonskom tekstu te je
izvršeno usklađivanje s nastalim promjenama u pogledu sustava državne uprave,
odnosno njezinog ustrojstva, primjerenije su uređene pojedine ovlasti hrvatske
agencije za telekomunikacije te su precizirane kaznene odredbe, Izmjenama i
dopunama narečenog Zakona omogućena je daljnja liberalizacija
telekomunikacijskog tržišta i poticanje tržišnog natjecanja, uz postupno
uvođenje i primjenu svih odredaba novog regulatornog okvira EU u
telekomunikacijama (New Regulatory Framework – NRF), što je jedna od
prvenstvenih obveza Republike Hrvatske u postupku pridruživanja Europskoj uniji.
U okviru preuzetih zadaća iz predmetnog Programa u Zakonu o izmjenama i dopunama
Zakona o telekomunikacijama proširene su ovlasti telekomunikacijske inspekcije u
okviru Ministarstva mora, turizma, prometa i razvitka te su uvedeni poslovi
stručnog nadzora telekomunikacijskih nadzornika kao ovlaštenih osoba Hrvatske
agencije za telekomunikacije.
Navedena zakonska rješenja imaju za svrhu provedbu djelotvornijeg inspekcijskog
i stručnog nadzora što je prioritetna važnost na liberaliziranom
telekomunikacijskom tržištu Republike Hrvatske posebno s aspekta zaštite
potrošača.
U sklopu Ministarstva mora, turizma, prometa i razvitka osnovana je pri Upravi
prometne inspekcije Služba inspekcije pošte i telekomunikacija kako bi se
osigurali bolji kadrovski i materijalno tehnički uvjeti rada. Uspostava i
djelovanje učinkovitog i kompetent­nog inspekcijskog i stručnog nadzora nužna je
pretpostavka djelotvorne regulacije svakog uređenog tržišta, a osobito domaćeg
tržišta telekomunikacijskih usluga.
Istim izmjenama i dopunama Zakona o telekomunikacijama propisano je da Hrvatska
agencija za telekomunikacije ima obvezu ustrojavanja i redovitog održavanja baze
podataka sa svim upisnicima i očevidnicima koje vodi u svrhu obavljanja poslova
iz svoje nadležnosti. Baze podataka moraju biti javno dostupne i to bez
nak­nade.
Pravilnikom o osnovnim telekomunikacijskim uslugama (»Narodne novine«, br.
123/05.) propisani su način i uvjeti obavljanja osnovne (univerzalne)
telekomunikacijske usluge kao najmanjeg skupa telekomunikacijskih usluga
određene kakvoće koje su dostupne po pristupačnoj cijeni svim krajnjim
korisnicima usluga u Republici Hrvatskoj, neovisno o njihovoj zemljopisnoj
lokaciji.
Jednako tako, donošenjem Zakona o izmjenama i dopunama Zakona o
telekomunikacijama, stvoreni su preduvjeti za osnivanje Vijeća korisnika
telekomunikacijskih usluga kao savjetodavnog tijela koje sudjeluje u rješavanju
sporova između davatelja i korisnika javnih telekomunikacijskih usluga. Članove
Vijeća korisnika telekomunikacijskih usluga imenuje resorni ministar.
U uvjetima liberaliziranog i vrlo dinamičnog tržišta telekomunikacijskih usluga
vrlo je bitno održati i unaprijediti odgovarajuću razinu zaštite prava korisnika
javnih telekomunikacijskih usluga, a osobito korisnika osnovnih usluga. Ulaskom
na tržište i početkom rada brojnih novih davatelja telekomunikacijskih usluga
očekuje se i povećani broj sporova između korisnika usluga (potrošača) i
davatelja usluga.
Osnivanjem i djelovanjem Vijeća korisnika telekomunikacijskih usluga potiče se
alternativni izvansudski postupak rješavanja sporova, kao brža, jeftinija i
učinkovitija zaštita prava krajnjih korisnika (mirenje, arbitraža).
U skladu s odredbom članka 50. Zakona o telekomunikacijama, po prethodnom
raspisanom javnom pozivu, ministar mora, turizma, prometa i razvitka svojim je
aktom, odnosno Odlukom od 08. prosinca 2005. godine imenovao članove Vijeća
korisnika telekomunikacijskih usluga.
Vijeće se sastoji od 9 članova i osnovano je pri Hrvatskoj agenciji za
telekomunikacije kao njezino savjetodavno tijelo koje posreduje u rješavanju
sporova između davatelja usluga i korisnika usluga, te obavlja i druge poslove u
vezi sa zaštitom prava korisnika javnih telekomunikacijskih usluga.
Kao važnije zadaće Vijeća korisnika navodimo praćenje i analizu stanja u
području javnih telekomunikacijskih usluga, što osobito obuhvaća obavljanje
osnovnih telekomunikacijskih usluga, te davanje mišljenja i prijedloga za
poduzimanje mjera i poboljšanje stanja u području zaštite i ostvarivanja prava
korisnika javnih telekomunikacijskih usluga, a osobito korisnika osnovnih
telekomunikacijskih usluga te poduzimanje mjera za poboljšanje javne dostupnosti
informacija i promicanja prava korisnika javnih telekomunikacijskih usluga.
Napominjemo da je Vijeće korisnika u izvještajnom razdoblju održalo deset
sjednica na kojima je pokrenut postupak izvansudskog rješenja spora po
prigovorima korisnika, a u vezi primjerene zaštite od zlouporaba i prijevara u
javnoj telekomunikacijskoj mreži, odnosno po prigovorima korisnika na iznos
kojim su zaduženi za obavljenu telekomunikacijsku uslugu.
– Vijeće korisnika je prema Izvješću o radu nakon imenovanja nastavilo s radom
na sjednicama na kojima je predložena izvansudska nagodba u sporovima između
davatelja usluga i korisnika usluga.
U skladu sa Zakonom o telekomunikacijama, u slučajevima kada postupak mirenja
bude završen bez postizanja rješenja spora, Vijeće korisnika može uputiti
stranke u sporu da, prije podnošenja tužbe pred nadležnim sudom pokrenu
arbitražni postupak.
Međutim, u međuvremenu zbog sadašnjih odredaba Zakona o telekomunikacijama
smatralo se da Vijeće korisnika donosi rješenja te inzistiralo na donošenju
rješenja u sporu između davatelja usluga i korisnika usluga, iako, Vijeće
korisnika s obzirom na savjetodavnu ulogu ne može donositi obvezujuća rješenja,
kao ni s obzirom na zakonom određene postupke mirenja i arbitraže, stoga može
samo posredovati u rješavanju sporova o čemu je u tijeku dogovor sa tijelima
nadležnim za provođenje navedenih postupaka.
Vijeće korisnika će inicirati da Agencija kontinuirano regulira usklađenost
općih uvjeta poslovanja operatora sa Zakonom, kako se ubuduće ne bi ponavljale
situacije kao slučaj kada je Vijeće korisnika da bi moglo posredovati u
zakonskom roku u rješavanju sporova između davatelja usluga i korisnika usluga,
utvrdilo postojanje problema primjene odredaba Zakona o telekomunikacijama koji
se tiču načina postupanja, odnosno rješavanja prigovora i žalbe davatelja
usluga, tako da operator može voditi postupak samo povodom prigovora korisnika i
za vrijeme dok traje žalbeni postupak ne može korisniku isključiti pretplatničku
terminalnu opremu iz telekomunikacijske mreže.
U okviru projekta CARDS 2004 Jačanje kapaciteta Hrvatske agencije za
telekomunikacije, je izrađen i dostavljen Vijeću korisnika »Prijedlog smjernica
i postupaka za Vijeće korisnika« u cilju poboljšanja i jačanja rada i budućeg
djelovanja Vijeća korisnika, tako da će se u vezi s navedenim prijedlogom
intenzivirati pozivanje operatora i održavanje sastanaka, raspravljanje o
pojedinim temama te prezentacije i korespondencija o spornim pitanjima.
Naglašeni su odnosi s javnošću, odnosno, radi zaštite i ostvarivanja prava
korisnika javnih telekomunikacijskih usluga izuzetno je važno obavještavanje
javnosti putem medija o poduzetim radnjama što je Vijeće korisnika već započelo
te će isto djelovanje nastaviti i ubuduće i jedan je od načina kojim se može
bitno utjecati na operatore te na promjenu poslovnog ponašanja operatora prema
korisnicima u cilju zaštite prava korisnika, poboljšanje javne dostupnosti
informacija i promicanja prava korisnika javnih telekomunikacijskih usluga,
zatim, informiranje o međunarodnim iskustvima te moguća primjena istih.
Stručna služba Agencije će izraditi u okviru izrade projekta detaljnih postupaka
Vijeća korisnika u posredovanju u rješavanju zahtjeva korisnika standardizirana
pisma, definiranje baze podataka i sl., u svrhu poboljšanja učinkovitosti
postupanja.
U okviru praćenja i analiziranja stanja u području javnih telekomunikacijskih
usluga, Vijeće korisnika će pratiti i analizirati stanje u području javnih
telekomunikacijskih usluga i o tome izvještavati Agenciju, podnositi mišljenja i
prijedloge i poduzimati mjere za poboljšanje javne dostupnosti informacija i
promicanje prava korisnika javnih telekomunikacijskih usluga.
Agencija će pratiti primjenu odredaba Zakona o telekomunikacijama glede objave
usluga, cijena i načina pružanja telekomunikacijskih usluga te usklađenosti
općih uvjeta poslovanja operatora pokretne i nepokretne telekomunikacijske mreže
sa Zakonom o telekomunikacijama.
Agencija će na svojim internetskim stranicama objaviti podat­ke o davateljima
usluga te o načinu podnošenja prigovora korisnika usluga na objavljenoj adresi
ili broju davatelja usluga.
Glede dostupnosti podataka rizičnih brojeva, Agencija će nastaviti s uvođenjem
tablica rizičnih brojeva, i na taj načini će se obvezati operatori da pri
rješavanju prigovora pretplatnika ili davatelja usluga analiziraju tip dialera
te ovisno o vrsti dialera s preciznošću utvrditi zlouporabu linije pretplatnika
ili korisnika od strane treće osobe.
Zbog brzine razvoja interneta u praksi se javljaju i ostvaruju mogućnosti
prekograničnog pružanja usluga. Navedena usluga predstavlja posebnu pogodnost u
maskiranju prijevara te dolazi do pojave da trgovačko društvo posluje u drugoj
državi, a zlouporabe i prijevare realizira u trećim državama, što je upravo
slučaj sa dialera ili igrama na sreću. Dakle, navedeno trgovačko društvo u
matičnoj zemlji ničim ne daje povoda zbog kojeg bi se moglo posumnjati u
poslovanje i obavljanje djelatnosti u telekomunikacijama, a upravo takve pojave
je nužno pratiti i žurno reagirati u smislu, prvenstveno pravodobnog
informiranja pretplatnika/korisnika o rizičnim brojevima/uslugama, te poduzimati
postojeće mjere ograničavanja biranja brojeva prema tim odredištima. Dakle,
navedene obveze će prije svega biti u mjerodavnosti operatora i davatelja
usluga, dok će Agencija usklađivati mjere i nadzirati provođenje zaštitnih
mjera.
Osnovna zadaća u području pružanja javnih usluga je potpuno usklađenje propisa
nadležnih iz ovih područja s odredbama Zakona o zaštiti potrošača u dijelu koji
se odnosi na način korištenja, kvalitetu, način obračuna i naplatu usluga.
U tu svrhu, Vlada Republike Hrvatske donijela je na svojoj sjed­nici dana 9.
svibnja 2007. godine Zaključak o prihvaćanju Smjernica za izradu novoga Zakona o
elektroničkim komunikacijama, koje su izrađene u suradnji s inozemnim
stručnjacima u sklopu projekta CARDS 2004. Navedenim Smjernicama utvrđuju se
temeljna polazišta, načela i ciljevi novoga Zakona, kojim će se u potpunosti
zamijeniti važeći Zakon o telekomunikacijama iz 2003. godine (zajedno sa svim
izmjenama i dopunama), a koji je potrebno donijeti u skladu s preuzetom obvezom
Republike Hrvatske u pregovorima o poglav­lju 10. pravne stečevine Europske
unije (Informacijsko društvo i mediji), i to najkasnije početkom 2008. godine.
U novom Zakonu o elektroničkim komunikacijama u Poglavlju 5. Prava korisnika
usluga i zaštita potrošača posebna pažnja posvetit će se odredbama usmjerenim na
zaštitu prava korisnika usluga i potrošača, koje će biti u cijelosti usklađene s
postojećim regulatornim okvirom EU-a, kao i s najboljom praksom zemalja članica
EU-a.
Precizirat će se mjere zaštite potrošača, a osobito odredbe o obrascu i sadržaju
standardnih pretplatničkih ugovora i njihovu objavljivanju, uključujući
navođenje cijena javnih telekomunikacijskih usluga.
U slučaju izmjene općih uvjeta poslovanja i cijena usluga davatelji usluga mogu
primijeniti te izmijenjene uvjete i cijene na postojeće pretplatnike bez odgode
samo ukoliko to predstavlja pogodnost za pretplatnike. U protivnom, navedene
izmjene općih uvjeta poslovanja i cijena usluga mogu se primijeniti na postojeće
pretplatnike uz odgodu od najmanje 30 dana. Pretplatnici također imaju pravo bez
odgode raskinuti ugovor bez ikakvih posljedica u slučaju najave izmjena općih
uvjeta poslovanja i cijena usluga.
Odredbe o podrobnom ispisu računa neznatno će se izmijeniti i prilagoditi
pojmovima postojeće pravne stečevine EU-a.
Obveza operatora javno dostupnih telefonskih usluga da pružaju uslugu zabrane
odlaznih poziva proširit će se na sve operatore.
Precizirat će se odredbe o zaštiti podataka koje se odnose na informacije o
pretplatnicima u imenicima i usluge davanja obavijesti vezanih uz imenik
pretplatnika.
Odredbe o zaštiti korisnika javno dostupnih telefonskih usluga također će se
precizirati, osobito u smislu uvođenja dodatnih mjera zaštite od zlouporaba i
prijevara koje uzrokuju internetski dialleri, i to u skladu s najboljom praksom
zemalja članica EU-a.
Regulatorno tijelo ovlastit će se za donošenje smjernica i/ili naputaka koji će
definirati primjere aktivnosti povezanih s pružanjem komunikacijskih usluga, a
koje treba smatrati prijevarnim i/ili protupravnim radnjama. To se osobito
odnosi na suzbijanje prijevara uzrokovanih internetskim diallerima.
Također će se ovlastiti regulatorno tijelo na mogućnost donošenja smjernicai/ili
naputaka koji bi definirali neprimjerene sadržaje, te odredili mjere zaštite
korisnika.
Navedene mjere morale bi ovlastiti telekomunikacijskog inspektora i/ili
telekomunikacijskog nadzornika na provođenje mjera u smislu zaštite korisnika.
Davatelji internetskih usluga obvezat će se na djelatno sudjelovanje u
suzbijanju neželjenih elektroničkih poruka (spam).
Imajući u vidu obveze državnih tijela na planu zaštite potrošača na području
javnih usluga, telekomunikacijskih i poštanskih, usluga u području prometa te
javnom prijevozu putnika, u cilju stvaranja uvjeta za tržišno natjecanje na
području tih usluga, osiguranja njihova obavljanja na socijalno prihvatljiv
način tamo gdje se one obav­ljaju monopolistički, kao i provođenje nadzora nad
obavljanjem tih istih usluga, potrebno je:
– uskladiti nacionalno zakonodavstvo u djelatnostima javnih usluga (prijevoz
putnika u zračnom, cestovnom i željezničkom prometu, telekomunikacijama i
poštanskom prometu) s propisima EU
– pojačati upravni nadzor nad institucijama koje imaju javne ovlasti na području
javnih usluga iz nadležnosti Ministarstva mora, turizma, prometa i razvitka
– povećati broj inspektora za telekomunikacije, poštanski promet, cestovni
promet te sigurnost željezničkog i zračnog prometa
– unaprijediti metode pravne zaštite korisnika javnih usluga u slučajevima
njihovih opravdanih reklamacija koje se odnose na način korištenja, kvalitetu,
način obračuna i naplatu usluga
– u nedovoljno učinkovitom sustavu rješavanja prekršajnih prijava i blagih kazni
koristiti u većoj mjeri, zakonom propisane inspekcijske prekršajne naloge i
izricati upravne mjere davateljima javnih usluga koji se ogriješe o prava
potrošača
– ojačati ulogu potrošača u savjetodavnim tijelima koja donose odluke o cijenama
i tarifnim stavkama javnih usluga i drugih usluga od značaja za osobni standard
građana Republike Hrvatske.
Potrebno je i dalje jačati inspekcijski nadzor vezano uz pružanje svih javnih
usluga sukladno Zakonu o Državnom inspektoratu (»Narodne novine«, br. 76/99.,
96/03., 151/03., 160/04., 174/04., 33/05., 48/05., 129/05., 140/05. i 138/06.).

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – uskladiti Nacionalno zakonodavstvo u djelatnostima javnih usluga (prijevoz putnika u zračnom, cestovnom i željezničkom prometu, telekomunikacijama i poštanskom prometu) s propisima EU | Ministarstvo mora, turizma, prometa i razvitka | 2007. – 2008. | Redovita proračunska sredstva Ministarstva mora, turizma, prometa i razvitka | Redovita proračunska sredstva Ministarstva mora, turizma, prometa i razvitka |
| – pojačati upravni nadzor nad institucijama koje imaju javne ovlasti na području javnih usluga iz nadležnosti MZOPG | Ministarstvo zaštite okoliša, prostornog uređenja i graditeljstva | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva | Redovita proračunska sredstva Ministarstva zaštite okoliša, prostornog uređenja i graditeljstva |
| – povećati broj inspektora za telekomunikacije, poštanski promet, cestovni promet te sigurnost željezničkog i zračnog prometa | Ministarstvo mora, turizma, prometa i razvitka | 2007. – 2008. | Redovita proračunska sredstva Ministarstva mora, turizma, prometa i razvitka | Redovita proračunska sredstva Ministarstva mora, turizma, prometa i razvitka |
| – unaprijediti metode pravne zaštite korisnika javnih usluga u slučajevima njihovih opravdanih reklamacija koje se odnose na način korištenja, kvalitetu, način obračuna i naplatu usluga | Ministarstvo zaštite okoliša, prostornog uređenja i graditeljstva | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva | Redovita proračunska sredstva Ministarstva zaštite okoliša, prostornog uređenja i graditeljstva |
| – uskladiti propise iz područja pružanja javnih usluga s odredbama Zakona o zaštiti potrošača i ostalim propisima Europske unije u dijelu koji se odnosi na pristup, način korištenja, isporuke, kvalitetu, obračun i naplate javnih usluga | Ministarstvo zaštite okoliša, prostornog uređenja i graditeljstva | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva | Redovita proračunska sredstva Ministarstva zaštite okoliša, prostornog uređenja i graditeljstva |
| – pojačati inspekcijski nadzor vezano uz pružanje svih javnih usluga | Državni inspektorat | 2007. – 2008. | Proračun Državnog inspek­torata | Proračun Državnog inspektorata |
| – prikupljati podatke i izraditi detaljan prikaz utvrđenih nezakonitih radnji iz svih područja javnih usluga koje su učinjene izravno na štetu potrošača | Državni inspektorat | 2007. – 2008. | Redovita proračunska sredstva Državnog inspek­torata | Redovita proračunska sredstva Državnog inspek­torata |
| – obavljanje poslova Hrvatske agencije za telekomunikacije | Hrvatska agencija za telekomunikacije | 2007. – 2008. | Dio naknade za uporabu radijskih frekvencija koji ne može biti manji od 5% (utvrđuje VRH)  – naknada za uporabu adrese i brojeva  – iz iznosa od 0,2% od ukupnoga godišnjeg bruto prihoda koji su u prethodnoj godini u obavljanju telekomunikacijskih usluga i djelatnosti ostvarili koncesionari i davatelji telekomunikacijskih usluga, osim koncesionara radio difuzijskih usluga | Dio naknade za uporabu radijskih frekvencija koji ne može biti manji od 5% (utvrđuje VRH)  – naknada za uporabu adrese i brojeva  – iz iznosa od 0,2% od ukupnog godišnjeg bruto prihoda koji su u prethodnoj godini u obavljanju telekomunikacijskih usluga i djelatnosti ostvarili koncesionari i davatelji telekomunikacijskih usluga, osim koncesionara radio difuzijskih usluga |

Ad 2) ZDRAVSTVENE USLUGE

Zdravstvene usluge obavljaju se u skladu sa Zakonom o zdravstvenoj zaštiti.
Nadzor provodi zdravstvena inspekcija Ministarstva zdravstva i socijalne skrbi.
S obzirom na to kako su pacijenti, u najširem smislu te riječi, potrošači,
odnosno korisnici zdravstvenih usluga, bilo je potrebno donijeti Zakon o zaštiti
prava pacijenata (»Narodne novine«, br. 169/04.). Ovim Zakonom je osigurano
sudjelovanje predstavnika udruga za zaštitu prava pacijenata u tijelima
nadležnim za odlučivanje u stvarima važnim za zaštitu prava pacijenata i to na
državnoj i regionalnoj razini. Svaka županija i Grad Zagreb osnivaju
povjerenstvo čiji članovi su predstavnici pacijenata, nevladinih udruga i
stručnjaka na području zaštite prava pacijenata. Temeljem navedenog Zakona
osnovano je nacionalno Povjerenstvo za zaštitu i promicanje prava pacijenata.
Na temelju Zakona o zdravstvenom osiguranju, Hrvatski zavod za zdravstveno
osiguranje donosi Pravilnik o pravima, uvjetima i načinu ostvarivanja prava na
zdravstvenu zaštitu.
Prema Zakonu o zaštiti potrošača svi davatelji zdravstvenih usluga moraju
ispuniti obvezu isticanja cijena usluga, kao i uvjete korištenja zdravstvenih
usluga – sadržaj usluge, cijene i ostale uvjete korištenja zdravstvenih usluga.
S tim u vezi potrebno je da svi davatelji zdravstvenih usluga pruže obavijest o
pravima potrošača – osiguranika, vezano uz cijene zdravstvenih usluga na način
da se one istaknu i posebno treba istaknuti koje usluge pacijenti dobivaju
besplatno, što i koliko participiraju u pružanju usluge, odnosno što plaćaju u
cijelosti. U tom smislu potrebno je istaknuti navedene podatke u službenim
prostorijama zdravstvene ustanove, kako bi potrošači bili transparentno
informirani o svojim pravima. To je jedan od najboljih načina edukacije
potrošača o uslugama i cijenama.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – obvezati davatelje zdravstvenih usluga na isticanje cijena usluga, kao i uvjete korištenja zdravstvenih usluga, sadržaja usluge i ostalih uvjeta korištenja zdravstvenih usluga | Ministarstvo zdravstva i socijalne skrbi | 2007. – 2008. | Redovita proračunska sredstva Ministarstva zdravstva i socijalne skrbi | Redovita proračunska sredstva Ministarstva zdravstva i socijalne skrbi |

Ad 3) SIGURNOST HRANE I KAKVOĆA HRANE

U Republici Hrvatskoj je u srpnju 2003. godine donesen Zakon o hrani (»Narodne
novine«, br. 117/03., 130/03., 48/04. i 85/06.) koji je postavio pravni temelj
za osiguranje visoke razine zaštite zdravlja ljudi i interesa potrošača u vezi s
hranom. Na temelju Zakona o hrani donijeti su propisi o općem deklariranju ili
označavanju hrane kao i navođenju hranjivih vrijednosti hrane te niz vertikalnih
propisa s ciljem usklađivanja s relevantnim propisima EU:
– Pravilnik o kakvoći goveđih trupova i polovica na liniji klanja (»Narodne
novine«, br. 20/04., 10/05.)
– Pravilnik o kakvoći svinjskih trupova i polovica na liniji klanja (»Narodne
novine«, br. 85/05., 13/06.)
– Pravilnik o kakvoći jaja (»Narodne novine«, br. 115/06.)
– Pravilnik o kakvoći rajčice (»Narodne novine«, br. 124/06.)
– Pravilnik o općem deklariranju ili označavanju hrane (»Narodne novine«, br.
114/04., 128/04., 34/05.)
– Pravilnik o navođenju hranjivih vrijednosti hrane (»Narodne novine«, br.
153/04., 159/04., 9/05., 82/05.)
– Pravilnik o kavi, kavovinama te proizvoda od kave i kavovina (»Narodne
novine«, br. 172/04.)
– Pravilnik o jakim alkoholnim i alkoholnim pićima (»Narodne novine«, br.
172/04.)
– Pravilnik o šećeru i ostalim saharidima, njihovim otopinama te škrobu i
škrobnim sirupima (»Narodne novine«, br. 174/04., 90/05.)
– Pravilnik o prirodnim mineralnim, prirodnim izvorskim i stolnim vodama
(»Narodne novine«, br. 2/05., 79/05., 107/05.)
– Pravilnik o pivu i pivu s dodacima (»Narodne novine«, br. 42/05., 57/05.)
– Pravilnik o proizvodima sličnim čokoladi, krem-proizvodima i bombonskim
proizvodima (»Narodne novine«, br. 73/05.)
– Pravilnik o keksima i keksima srodnim proizvodima (»Narodne novine«, br.
73/05.)
– Pravilnik o kakau i čokoladnim proizvodima (»Narodne novine«, br. 73/05.)
– Pravilnik o žitaricama, mlinskim i pekarskim proizvodima, tjestenini, tijestu
i proizvodima od tijesta (»Narodne novine«, br. 78/05.)
– Pravilnik o oznakama izvornosti i oznakama zemljopisnog podrijetla hrane
(»Narodne novine«, br. 80/05.)
– Pravilnik o priznavanju posebnih svojstava hrane i dodjeli oznake
»tradicionalni ugled« (»Narodne novine«, br. 127/05.)
– Pravilnik o analitičkim metodama za jaka alkoholna pića (»Narodne novine«, br.
138/05.)
– Pravilnik o voćnim sokovima i nektarima te njima srodnim proizvodima (»Narodne
novine«, br. 152/05.)
– Pravilnik o prestanku važenja Pravilnika o kvaliteti octene i razblažene
octene kiseline (»Narodne novine«, br. 54/06.)
– Pravilnik o uljima od ploda i komine maslina (»Narodne novine«, br. 63/06.)
– Pravilnik o voćnim džemovima, želeima, marmeladama, pek­mezu te zaslađenom
kesten pireu (»Narodne novine«, br. 76/06.)
– Pravilnik o ovlaštenim ispitnim laboratorijima za kontrolu kakvoće hrane
(»Narodne novine« br. 92/06.)
– Pravilnik o načinu utovara, pretovara, istovara i veterinarsko-zdravstvenog
pregleda pošiljaka životinja, proizvoda i otpadaka životinjskog podrijetla i
higijensko-tehničkim uvjetima kojima moraju udovoljavati prijevozna sredstva i
pošiljke u unutarnjem i međunarodnom prometu (»Narodne novine«, br. 13/05.)
– Pravilnik o uvjetima kojima moraju udovoljavati objekti i subjekti u
poslovanju s hranom za životinje (»Narodne novine«, br. 96/05.)
– Pravilnik o uvjetima u poslovanju s hranom za životinje (»Narodne novine«, br.
84/06.)
– Pravilnik o zdravstvenoj ispravnosti predmeta koji dolaze u neposredan dodir s
hranom (»Narodne novine«, br. 46/04.)
– Pravilnik o hrani za posebne prehrambene potrebe (»Narod­ne novine«, 81/04.)
– Pravilnik o provođenju monitoringa hrane radi utvrđivanja razina nutrijenata,
kontaminata, aditiva, drugih sastojaka i tvari (»Narodne novine«, br. 135/04.)
– Pravilnik o prehrambenim aditivima (»Narodne novine«, br. 173/04.)
– Pravilnik o zdravstvenoj ispravnosti vode za piće (»Narodne novine«, br.
182/04.)
– Pravilnik o toksinima, metalima, metaloidima te drugim štet­nim tvarima koje
se mogu nalaziti u hrani (»Narodne novine«, br. 16/05.).
Kako je u međuvremenu došlo do početka pregovora s Europskom unijom (screening)
za područja poljoprivrede i sigurnosti hrane nametnula se potreba za daljnjim
usklađivanjem Zakona o hrani kako bi se omogućila harmonizacija s EU propisima
kojima se uređuju: područje sigurnosti hrane i hrane za životinje posebice
higijena hrane i hrane za životinje, službena kontrola, genetski modificirana
hrana i hrana za životinje, označavanje hrane i politika kvalitete u EU.
Tako je u NPPEU za 2007. planirano donošenje novog Zakona o hrani.
Hrvatski sabor na svojoj sjednici od 20. travnja 2007. godine proglasio je Zakon
o hrani (»Narodne novine« br. 46/07.) koji je stupio na snagu 15. svibnja 2007
godine.
Novim se Zakonom uređuje temelj za osiguravanje visoke razine zaštite zdravlja
ljudi i interesa potrošača u vezi s hranom, uzimajući u obzir posebice razlike u
opskrbi hranom, uključujući tradicionalne proizvode, pritom osiguravajući
učinkovito funkcioniranje tržišta. Zakon također utvrđuje osnovna načela i
odgovornosti, utvrđuje znanstvenu osnovu, učinkovite organizacijske strukture i
postupke koji podupiru donošenje odluka u vezi sa zdravstvenom ispravnošću hrane
i hrane za životinje. Naglašena je primarna odgovornost subjekta u poslovanju s
hranom ili hranom za životinje, u odnosu na sigurnost hrane koju stavlja na
tržište za zdravlje ljudi odnosno životinja.
Zakonom se uređuju sljedeća pitanja:
– područje primjene i definicije,
– opće odredbe propisa o hrani,
– Hrvatska agencija za hranu,
– sustav brzog uzbunjivanja, upravljanje krizom i hitni slučajevi,
– higijena hrane,
– higijena hrane za životinje,
– službena kontrola,
– nova hrana, genetski modificirana hrana i genetski modificirana hrana za
životinje,
– kakvoća hrane i hrane za životinje,
– oznake tradicionalnog ugleda hrane, izvornosti i zemljopisnog podrijetla hrane
– ovlasti i odgovornosti nadležnog tijela.
Odredbama novog Zakona dodatno se usklađuje područje sigurnosti, higijene i
kakvoće hrane s odredbama koje su propisane u Europskoj uniji i dio su pregovora
u poglavlju 12. sigurnost hrane, veterinarstvo i fitosanitarna politika te u
poglavlju 11. poljoprivreda i ruralni razvitak te će se na taj način osigurati
nesmetani pregovori u navedenim područjima.
Novi sustav sigurnosti hrane (tzv. »higijenski paket«), koji se u državama
članicama Europske unije počeo primjenjivati od 1. siječnja 2006. godine, u
središte odgovornosti za sigurnost hrane i hrane za životinje postavlja prije
svega subjekte u poslovanju s hranom odnosno hranom za životinje i posjednike
životinja. Uvode se sustavi samokontrole te se u skladu s procjenom rizika
određuju i načini i frekvencije kontrola. Stvaraju se pretpostavke da se
službene kontrole obavljaju na učinkoviti i racionalniji način te da se sustavno
riješi problem sukoba interesa u obavljanju kontrola. Ustanovljavanjem jednog
nadležnog tijela (Ministarstvo poljoprivrede, šumarstva i vodnoga gospodarstva)
za sigurnost hrane osigurat će se preduvjeti za poboljšanje strateškog
upravljanja sigurnošću to jest zdravstvenom ispravnošću hrane. U okviru
nadležnosti Ministarstvo poljoprivrede, šumarstva i vodnoga gospodarstva
zaduženo je da slijedi proces usklađivanja sa zakonodavstvom EU-a, koordinira
sve aktivnosti vezano za provedbu službene kontrole od polja do stola, osigura
ujednačenost aktivnosti što ih provode lokalna tijela koja obavljaju službene
kontrole, utvrđuje prioritete, uspostavi suradnju s međunarodnim institucijama
za sigurnost hrane u području aktivnosti upravljanja rizikom, osigura intenzivnu
komunikaciju s potrošačima.
Isto tako, novi pristup rezultirat će efikasnijim iskorištavanjem sredstava za
kontrolu hrane, unaprijedit će informiranje o rizicima hrane te smanjiti razlike
u inspekcijskim standardima.
U dijelu službene kontrole hrane Zakonom su određena tijela nadležna za
provođenje službenih kontrola na centralnoj razini: MPŠVG – Uprava za
veterinarstvo i Uprava za poljoprivredu, te MZSS – Uprava za sanitarnu
inspekciju. Službene kontrole provode državni veterinarski inspektori, službeni
veterinari i granični veterinarski inspektori, sanitarni i granični sanitarni
inspektori, poljoprivredni i gospodarski inspektori.
S obzirom na to da nadležno tijelo prema odredbama Zakona o hrani i Zakona o
veterinarstvu, a na temelju Zakona o sustavu državne uprave može prenijeti
obavljanje određenih poslova vezanih uz službene kontrole na ovlaštene
veterinarske organizacije i kontrolna tijela, službene kontrole mogu provoditi i
ovlašteni veterinari odnosno djelatnici kontrolnih tijela.
Financijska sredstva za osiguranje potrebnog broja osoba koje obavljaju službene
kontrole te svih troškova za njihovo provođenje osiguravaju se u državnom
proračunu. U svrhu financiranja troškova služ­benih kontrola obračunavaju se i
prikupljaju pristojbe i naknade.
Službene kontrole zdravstvene ispravnosti i higijene hrane i hrane za životinje
provode se u skladu s odredbama Zakona o hrani (»Narodne novine«, br. 46/07.),
Zakona o veterinarstvu (»Narodne no­vine«, br. 41/07.) i Zakona o sanitarnoj
inspekciji (»Narodne novine«, br. 27/99.) te drugim posebnim propisima.
Iste se provode u svim fazama proizvodnje, prerade, skladištenja i distribucije
hrane ili hrane za životinje, na životinjama i nusproizvodima životinjskog
podrijetla. Službene kontrole obuhvaćaju kontrole subjekata u poslovanju s
hranom, uporabu hrane, skladišta hrane, svih procesa, materijala, tvari,
aktivnosti ili postupaka, uključujući i transport hrane, hrane za životinje i
živih životinja. Inspek­cijski nadzori provode se bez prethodne najave, osim u
slučajevima provođenja revizije, kad je potrebno prethodno obavijestiti subjekt
u poslovanju s hranom. Zakonima je određeno da se službene kontrole subjekata u
poslovanju s hranom provode u skladu s godišnjim i višegodišnjim planom
provođenja službenih kontrola.
Veterinarski i sanitarni inspektori pri provedbi inspekcijskog nad­zora
sastavljaju zapisnik te donose rješenja i druge upravne mjere u skladu s
ovlaštenjima temeljem odredbi Zakona o hrani (»Na­rod­ne novine«, br. 46/07.),
Zakona o veterinarstvu (»Narodne novine«, br. 41/07.), Zakona o sanitarnoj
inspekciji (»Narodne novine«, br. 27/99.) te drugih provedbenih propisa, ovisno
o svojoj nadležnosti. Pravne i fizičke osobe čiji rad podliježe nadzoru
veterinarskog ili sanitarnog inspektora dužne su omogućiti obavljanje nadzora,
pružiti potrebne podatke i obavijesti, te osigurati uvjete za nesmetan rad. Ako
veterinarski ili sanitarni inspektor u obavljanju inspekcijskog nadzora utvrdi
da navedeni zakoni ili drugi propisi na temelju kojeg je ovlašten za postupanje
nije primijenjen ili nije pravilno primijenjen, rješenjem će narediti
otklanjanje utvrđene nepravilnosti, određujući rok u kojem se nepravilnosti
moraju otkloniti. Ukoliko inspektor nadzorom utvrdi da je počinjen prekršaj ili
kazneno djelo, dužan je bez odgode podnijeti zahtjev za pokretanje prekršajnog
postupka, odnosno prijedlog za pokretanje kaznenog postupka. U provođenju
odredbi navedenih zakona, veterinarski i sanitarni inspektor, te službeni
veterinar ovlašteni su uzimati uzorke i dostaviti ih na laboratorijske pretrage
u laboratorije.
Granični veterinarski inspektori odnosno granični sanitarni inspektori nadležni
su za obavljanje pregleda pošiljaka u prometu preko granice Republike Hrvatske.
Do donošenja novih Zakona nije bilo osnove za uspostavu jedinstvenog,
integriranog sustava u području sigurnosti hrane, te sukladno tome nije bilo ni
ujednačenog pristupa pri provedbi služ­benih kontrola. Zakonom o hrani
postavljeni su temelji za reorganizaciju službene kontrole i uspostavu
jedinstvenog, ujednačenog sustava. Započeta je reorganizacija sustava
veterinarske inspekcije s ciljem uvođenja službenih veterinara i kontrolnih
tijela te reorganizacija sanitarne inspekcije kako bi se jasnije uspostavio
vertikalni zapovjedni lanac i definirale odgovornosti unutar istog te uveo
jedinstveni pristup pri provođenju službenih kontrola u lancu od »polja do
stola«. Reorganizacijom i drugim predviđenim mjerama (izrada procedura, planova
...) nadležno tijelo u suradnji s tijelima za provođenje inspekcije osigurat će
neovisnost inspekcije i izbjegavanje sukoba interesa.
Novim Zakonom o hrani (»Narodne novine«, br. 46/07.) redefinirane su zadaće
Agencije i one se odnose na procjenu rizika i obavještavanje javnosti o
rezultatima procjene rizika, te je time proces procjene rizika odvojen od
upravljanja rizicima, što je u skladu sa zahtjevima EU-a.
Ista je pak neprofitna pravna osoba koja obavlja znanstvene i stručne poslove
procjene rizika i obavještavanja o rezultatima procjene rizika vezano uz
zdravstvenu ispravnost i higijenu hrane i hrane za životinje. Agencija za svoj
rad odgovara Vladi Republike Hrvatske koja ostvaruje prava i obveze Republike
Hrvatske kao njezin osnivač. Osnovana je temeljem Zakona o hrani iz 2003.
godine. Rad Agencije zasniva se na poštivanju četiriju glavnih sastavnica nove
Strategije sigurnosti hrane u EU (2004.): zajednička regulative sigurnosti hrane
za ljude i životinje, neovisna i javna znanstvena prosudba, konkretne akcije u
provedbi regulative i kontrole procesa i priznavanje prava potrošača na izbor na
osnovi potpunih informacija odakle dolazi hrana i što ona sadrži.
Vodeći računa o prioritetima Vlade Republike Hrvatske i zaštite potrošača u
području unapređenja sigurnosti hrane u RH te pravima, obvezama i odgovornostima
Hrvatske agencije za hranu utvrđenim Zakonom o hrani, Hrvatska agencija za hranu
(www.hah.hr) izradila je program aktivnosti za razdoblje 2005. – 2009. godine.
Neke od aktivnosti su sljedeće:
– sudjelovanje u izradi Nacionalne strategije o sigurnosti hrane, odnosno hrane
za životinje;
– praćenje primjene relevantnih propisa;
– povezivanje svih institucija koje se bave higijenom i zdravstvenom ispravnošću
hrane putem Agencije;
– uvođenje i aktivno uključenje u Sustav brzog uzbunjivanja (RASFF);
– kontaktiranje putem web-stranice;
– suradnja s relevantnim institucijama;
– stvaranje povjerenja potrošača kroz uključivanje udruga potrošača u rad
Agencije;
– Promoviranje zdrave prehrane kroz promotivne aktivnosti i sl.
Kakvoća hrane općenito neće biti predmet propisa već će se zaštita potrošača
osigurati propisima koji se odnose na deklariranje, prezentaciju i reklamiranje
proizvoda. Iznimke će predstavljati slučajevi gdje postoji jasno opravdanje za
djelovanje u smislu:
– zaštite potrošača od očite prevare
– regulacije tržišta pojedinih prehrambenih proizvoda
– promocije unutarnjeg ili vanjskog tržišta za posebne proizvode (zemljopisno
podrijetlo ili izvornost hrane, tradicionalni ugled)
– usklađivanje s vertikalnim propisima za prehrambene proiz­vode koji su na
snazi u EU, a koji postavljaju standarde kakvoće za hranu.
Također, dodatno se usklađuje zaštita oznaka zemljopisnog podrijetla, oznaka
izvornosti i oznake tradicionalnog ugleda hrane s relevantnim uredbama EU i
uspostavlja institucionalni okvir za provedbu ovih propisa. Dodatno će se
uskladiti područje označavanja odnosno deklariranja hrane te ostvariti
pretpostavke za uspješno vođenje pregovora za to područje koje je dio pregovora
vezanih za sigurnost hrane.
Propise za donošenje kojih su ovlašteni na temelju Zakona o hrani, čelnik
nadležnog tijela i ministar nadležan za zdravstvo donijet će u roku od dvije
godine od dana stupanja na snagu Zakona o hrani.
U vezi toga donijeti su kratkoročni i srednjoročni prioriteti.
KRATKOROČNI ZADACI – AKTIVNOSTI PLANIRANE ZA 2007. GODINU
U nadležnosti Ministarstva zdravstva i socijalne skrbi predviđa se donošenje
sljedećih podzakonskih akata:
– Pravilnik o brzo smrznutoj hrani – II. kvartal 2007. godine
– Pravilnik o ispravnosti vode za piće – II. kvartal 2007. godine
– Pravilnik o hrani podvrgnutoj zračenju – III. kvartal 2007. godine
– Pravilnik o uzorkovanju i metodama analiza olova, kadmija, žive i 3-MCPD,
okratoksina A, alfatoksina, dioksina i polikloriranih bifenila sličnih
dioksinima u hrani – III. kvartal 2007. godine.
– Pravilnik o aditivima – IV. kvartal 2007. godine
– Pravilnik o pomoćnim tvarima u procesu proizvodne (uključujuću i otapala) –
IV. kvartal 2007. godine
– Pravilnik o aromama – IV. kvartal 2007. godine
– Pravilnik o materijalima i predmetima koji dolaze u neposred­ni dodir s hranom
– IV. kvartal 2007. godine.
U nadležnosti Ministarstva poljoprivrede, šumarstva i vodnoga gospodarstva –
Uprave za veterinarstvo, a u skladu s Nacionalnim planom za pridruživanje
Republike Hrvatske Europskoj uniji predviđeno je donošenje sljedećih
podzakonskih akata u 2007. godini:
– Pravilnik o higijeni hrane – (II. kvartal 2007.)
– Pravilnik o higijeni hrane životinjskog podrijetla – (II. kvartal 2007.)
– Pravilnik o službenim kontrolama hrane životinjskog podrijetla – (II. kvartal
2007.)
– Pravilnik o službenim kontrolama koje se provode radi verifikacije postupanja
u skladu s odredbama propisa o hrani i hrani za životinje, te propisa o zdravlju
i zaštiti životinja – (II. kvartal 2007.)
Jednako tako je planirana izrada Hrvatske strategije za transpoziciju i
implementaciju zakonodavstva u području sigurnosti hrane, veterinarstva i
fitosanitarne politike.
U skladu s istom je planirano donošenje:
– Pravilnika kojim se propisuju specifična pravila za službene kontrole
trihinele u mesu – (IV. kvartal 2007.)
Pored navedenih Pravilnika tijekom 2007. godine planirano je temeljem Zakona o
hrani i donošenje sljedećeg pravilnika u okviru nadležnosti Uprave za
veterinarstvo:
– Pravilnika o obliku, sadržaju i načinu vođenja upisnika odobrenih objekata u
poslovanju s hranom životinjskog podrijetla, te o načinu odobravanja navedenih
objekata.
U nadležnosti Ministarstva poljoprivrede, šumarstva i vodnoga gospodarstva –
Uprave za prehrambenu industriju predviđa se tijekom 2007. godine donošenje
sljedećih podzakonskih akata planiranih u nacrtu dokumenta pod nazivom Hrvatska
strategija za transpoziciju i implementaciju zakonodavstva u području sigurnosti
hrane, veterinarstva i fitosanitarne politike:
– Pravilnik o prirodnim mineralnim i prirodnim izvorskim vodama (planiran i u
NPPEU za II. kvartal 2007.)
– Pravilnik o označavanju, reklamiranju i prezentiranju hrane (IV. kvartal
2007.)
– Pravilnik o navođenju hranjivih vrijednosti hrane (IV. kvartal 2007.)
– Pravilnik o metodama analiza i ispitivanja toplinski obrađenog mlijeka
namijenjenog za izravnu ljudsku konzumaciju (planiran i u NPPEU za IV. kvartal
2007.).
Pored navedenih pravilnika, tijekom 2007. godine planirano je temeljem Zakona o
hrani i donošenje sljedećih pravilnika u okviru nadležnosti Uprave za
prehrambenu industriju:
– Pravilnik o izmjenama i dopunama Pravilnika o jakim alkoholnim i alkoholnim
pićima
– Pravilnik o troškovima vezanim uz postupak registracije oznaka jakih
alkoholnih i aromatiziranih pića
– Pravilnik o izmjenama i dopunama Pravilnika o oznakama izvornosti i oznakama
zemljopisnog podrijetla hrane
– Pravilnik o izmjenama i dopunama Pravilnika o priznavanju posebnih svojstava
hrane i dodjeli oznake tradicionalni ugled
– Pravilnik o izmjenama i dopunama Pravilnika o uljima od ploda i komina maslina
– Pravilnik o analitičkim i senzorskim ispitivanjima maslinovog ulja
– Pravilnik o vodama iz krša i stolnim vodama
– Pravilnik o jestivim uljima i mastima,
– Pravilnik o jestivim kazeinima i kazeinatima.
– Pravilnik o ugušćenom (kondenziranom) i mlijeku u prahu
– Pravilnik o maslacu, margarinu i miješanim namazima.
SREDNJOROČNI ZADACI – AKTIVNOSTI PLANIRANE ZA2008./2009.
U nadležnosti Ministarstva poljoprivrede, šumarstva i vodnoga gospodarstva –
Uprave za veterinarstvo, a u skladu s dokumentom Hrvatska strategija za
transpoziciju i implementaciju zakonodavstva u području sigurnosti hrane,
veterinarstva i fitosanitarne politike planirano je donošenje niza provedbenih
propisa u kojima će slijediti daljnje usklađivanje područja sigurnosti hrane i
veterinarstva s propisima EU.
U srednjoročnom razdoblju odnosno tijekom 2008. i u prvoj polovici 2009. godine
što je krajnji rok za donošenje provedbenih propisa određen u Zakonu o hrani,
Uprava za prehrambenu industriju Ministarstvo poljoprivrede, šumarstva i vodnoga
gospodarstva će po potrebi donositi propise na nacionalnoj razini za koje ne
postoje propisi na zajedničkoj razini zemalja članica EU vezano za kakvoću
pojedinih prehrambenih proizvoda. Donošenje ovih propisa ovisit će o interesu
svih strana u lancu prehrane – prehrambene industrije, nadležnog tijela i
potrošača, budući će se isti moći primjenjivati samo na nacionalnoj razini, što
znači da se neće moći primjenjivati na prehrambene proizvode koji se uvoze iz
zemalja članica EU. Isto tako, u skladu s akcijom Vlade Republike Hrvatske pod
nazivom HITROREZ, pojedini zastarjeli pravilnici od kojih je većina preuzeta iz
bivše države – SFRJ stavljat će se izvan snage prije svega u dogovoru s
prehrambenom industrijom.
Po donošenju pravilnika u 2007. godini, u Ministarstvu zdravstva i socijalne
skrbi pristupit će se izradi sljedećih podzakonskih akata:
– Pravilnik o načinu uzimanja uzoraka, pripravi uzoraka i izved­bene kriterije
za analizičke metode određivanja patulina u hrani.
– Pravilnik o metodi uzorkovanja, pripravi uzoraka i izvedbene kriterije za
analitičke metode određivanja kositra za hranu u konzervama.
– Posebni pravilnici o hrani za posebne prehrambene potrebe:
1. Dodatke prehrani
2. Hrana za posebne prehrambene potrebe
3. Hrana za dojenčad i malu djecu
4. Prerađena hrana na bazi žitarica za dojenčad i malu djecu
5. Hrana namijenjena smanjenju tjelesne težine
6. Hrana za posebne medicinske potrebe
7. Hrana bez glutena
8. Hrana obogaćena nutrijentima (dodavanje vitamina, minerala i drugih tvari
hrani)
Vezano za Zakon o genetski modificiranim organizmima do kraja godine 2007. u
planu je izrada sljedećih pravilnika:
1. Pravilnik o obliku i načinu vođenja upisnika GMO-a i načinu određivanja
troškova ispisa
2. Uredba Vlade RH o razini genetski modificiranih organizama u proizvodima
ispod koje proizvodi koji se stavljaju na tržište ne moraju biti označeni kao
proizvodi koji sadrže genetski modificirane organizme.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – Izrada Hrvatske strategije za transpoziciju i implementaciju zakonodavstva u području sigurnosti hrane, veterinarstva i fitosanitarne politike | Ministarstvo poljopri­vrede, šumarstva i vod­noga gospodarstva i Ministarstvo zdravstva i socijalne skrbi | 2007. | Redovita proračunska sred­stva Ministarstva poljoprivrede, šumarstva i vodnoga gospodarstva |  |
| – donošenje svih podzakonskih akata na te­melju Zakona o hrani (zdravstvena isprav­nost hrane, službene konrole, kakvoća hrane, nutritivno označavanje hrane, sustav označavanja i zaštite zemljopisnog podrijetla hrane, GMO hrana), te u propisima predvidjeti ulogu nacionalnoga akreditacijskog tijela u ocjenjivanju osposobljenosti laboratorija prema međunarodnim, europskim i hrvatskim normama | Ministarstvo poljopri­vrede, šumarstva i vodnoga gospodarstva i Ministarstvo zdravstva i socijalne skrbi | 2007. – 2008. | Redovita proračunska sred­stva Ministarstva poljoprivrede, šumarstva i vodnoga gospodarstva i Ministarstva zdravstva i socijalne skrbi | Redovita proračunska sred­stva Ministarstva po­ljoprivrede, šumarstva i vodnoga gospodarstva i Ministarstva zdravstva i socijalne skrbi |
| – povezati nadležne inspekcije, ovlaštene laboratorije i druge institucije radi pravovremenog i točnog obavješćivanja potrošača o rezultatima službenih kontrola na područja zdravstvene ispravnosti, kontrole kvalitete | Ministarstvo poljopri­vrede, šumarstva i vod­noga gospodarstva i Ministarstvo zdravstva i socijalne skrbi |  | Redovita proračunska sred­stva Ministarstva poljoprivrede, šumarstva i vodnoga gospodarstva i Ministarstva zdravstva i socijalne skrbi | Redovita proračunska sredstva Ministarstva po­ljoprivrede, šumarstva i vod­noga gospodarstva i Ministarstva zdravstva i socijalne skrbi |
| – izmijeniti i dopuniti zakone koji usporavaju poduzimanje mjera i sankcioniranje propusta iz područja zdravstvene ispravnosti, kontrole kvalitete hrane | Ministarstvo zdravstva i socijalne skrbi i Ministarstvo poljopri­vrede, šumarstva i vodnoga gospodarstva | 2007. – 2008. | Redovita proračunska sred­stva Ministar­stva zdrav­stva i so­cijalne skrbi i Mi­nistarstva poljoprivrede, šumarstva i vod­noga gospodarstva | Redovita proračunska sred­stva Ministarstva zdrav­stva i socijalne skrbi i Ministarstva poljoprivrede, šumarstva i vodnoga gospodarstva |
| – kadrovsko ekipiranje, jačanje, edukacija veterinarske, sanitarne i ostalih inspekcija nadležnih za službenu kontrolu hrane (poljoprivredna inspekcija, inspekcija za kakvoću hrane, inspektori Državnog inspektorata) | Ministarstvo poljoprivrede, šumarstva i vod­noga gospodarstva, Ministarstvo zdravstva i socijalne skrbi, Državni inspek­torat | 2007. – 2008. | Redovita proračunska sred­stva Ministarstva po­ljo­privrede, šumarstva i vodnoga gospodarstva, Mi­nistarstva zdravstva i socijalne skrbi, Državnog inspektorata | Redovita proračunska sred­stva Ministarstva poljoprivrede, šumarstva i vodnoga gospodarstva, Ministarstva zdravstva i socijalne skrbi, Državnog inspek­torata |
| – donošenje podzakonskih akata na temelju Zakona o genetski modificiranim organizmima (GMO) | Ministarstvo zdravstva i socijalne skrbi | 2007. | Redovita proračunska sred­stva Ministarstva zdrav­stva i socijalne skrbi |  |

Ad 4) SIGURNOST PROIZVODA

Pitanje sigurnosti potrošača, zaštite života i zdravlja potrošača predmet je
Zakona o tehničkim zahtjevima za proizvode i ocjeni sukladnosti (»Narodne
novine«, br. 158/03.). Praćenje primjene toga Zakona i implementacije europskih
direktiva za usklađivanje propisa u području sigurnosti proizvoda (tzv.
direktive novoga pristupa) dio je aktivnosti kojima se osigurava zaštita
potrošača na hrvatskom tržištu.
Republika Hrvatska radi osiguravanja slobodnog kretanja robe i visoke razine
sigurnosti proizvoda na hrvatskom tržištu započela je proces usklađivanja svoga
tehničkog zakonodavstva sa zakonodavstvom Europske unije. S tim u vezi u rujnu i
listopadu 2003. godine doneseni su osnovni zakoni za to područje: Zakon o
tehničkim zah­tjevima za proizvode i ocjenu sukladnosti (»Narodne novine«, br.
158/03.) i Zakon o općoj sigurnosti proizvoda (»Narodne novine«, br. 158/03.)
kao horizontalni zakoni i Zakon o akreditaciji (»Narod­ne novine«, br. 158/03.),
Zakon o normizaciji (»Narodne novine«, br. 163/03.) i Zakon o mjeriteljstvu
(»Narodne novine«, br. 163/03.) koji uređuju pojedine djelatnosti u skladu s
europskim načelima. Na taj način utvrđen je zakonski okvir za daljnji korak u
usklađivanju tehničkog zakonodavstva sa zakonodavstvom Europske unije.
Zakonom o tehničkim zahtjevima za proizvode i ocjeni suklad­nosti (»Narodne
novine«, br. 158/03.) uređeno je: donošenje propisa kojima se uređuje način
utvrđivanja tehničkih zahtjeva za proizvode radi zaštite života, zdravlja i
sigurnosti ljudi, životinja, imovine i okoliša; donošenje tehničkih propisa i
primjena normi u vezi s tehničkim propisima; prava i obveze pravnih i fizičkih
osoba koje proizvode, uvoze ili stavljaju proizvode na tržište i/ili u uporabu;
postupci ocjenjivanja sukladnosti i znakovi sukladnosti; prava i obveze pravnih
i fizičkih osoba za provođenje aktivnosti povezanih s ocjenjivanjem sukladnosti;
valjanost dokumenata i znakova sukladnosti izdanih u inozemstvu, te nadzor nad
provođenjem propisa.
Temeljem Zakona o tehničkim zahtjevima za proizvode i ocjeni sukladnosti
(»Narodne novine«, br. 158/03.) doneseni su pravilnici u kojima su transponirane
direktive novog pristupa:
• Pravilnik o sigurnosti dizala (»Narodne novine«, br. 135/05.)
• Pravilnik o sigurnosti strojeva (»Narodne novine«, br. 135/05.)
• Pravilnik o tlačnoj opremi (»Narodne novine«, br. 135/05.)
• Pravilnik o izmjenama pravilnika o tlačnoj opremi (»Narodne novine«, br.
44/06.)
• Pravilnik o jednostavnim tlačnim posudama (»Narodne novine«, br. 135/05.)
• Pravilnik o izmjenama pravilnika o jednostavnim tlačnim posudama (»Narodne
novine«, br. 42/06.)
• Pravilnik za plinske aparate (»Narodne novine«, br. 135/05.)
• Pravilnik o zahtjevima za stupnjeve djelovanja novih toplovodnih kotlova na
tekuće i plinovito gorivo (»Narodne novine«, br. 135/05.)
• Pravilnik o električnoj opremi namijenjenoj za uporabu unutar određenih
naponskih granica (»Narodne novine«, br. 135/05.)
• Pravilnik o zahtjevima za energetsku učinkovitost kućanskih električnih
hladnjaka, ledenica i njihovih kombinacija (»Narodne novine«, br. 135/05.)
• Pravilnik o tehničkim zahtjevima i postupcima ocjene suklad­nosti za
neautomatske vage (»Narodne novine«, br. 1/05.)
• Pravilnik o izmjenama i dopunama pravilnika o tehničkim zahtjevima i
postupcima ocjene sukladnosti za neuatomatske vage (»Narodne novine«, br.
42/07.)
• Pravilnik o opremi i zaštitnim sustavima namijenjenim za uporabu u prostorima
ugroženim eksplozivnom atmosferom (»Narodne novine«, br. 123/05.)
• Pravilnik za proizvode od kristalnog stakla (»Narodne novine«, br. 135/05.)
• Pravilnik o metodama kvantitativne analize trokomponentnih mješavina
tekstilnih vlakana (»Narodne novine«, br. 135/05.)
• Pravilnik o metodama kvantitativne analize dvokomponent­nih mješavina
tekstilnih vlakana (»Narodne novine«, br. 135/05.)
• Pravilnik o sirovinskom sastavu i nazivima tekstila (»Narodne novine«, br.
135/05.)
• Pravilnik o označivanju materijala glavnih dijelova obuće namijenjene prodaji
potrošaču (»Narodne novine«, br. 135/05.)
• Pravilnik o tehničkim i mjeriteljskim zahtjevima koji se odnose na mjerila
(»Narodne novine«, br. 2/07.)
Pravilnik o tlačnoj opremi (»Narodne novine«, br. 135/05., 44/06.)i Pravilnik o
jednostavnim tlačnim posudama (»Narodne novine«, br. 135/05.) doneseni su 2005.,
ali su u primjeni od 31. 3. 2006. g. Međutim, Pravilnikom o izmjenama Pravilnika
o tlačnoj opremi ovaj Pravilnik se primjenjuje od objave popisa tijela za ocjenu
suklad­nosti u »Narodnim novinama«, a najkasnije do dana pristupa RH Europskoj
uniji ili stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s EU (»Narodne novine«, br. 44/06.).
Potpisivanjem Sporazuma o stabilizaciji i pridruživanju između Republike
Hrvatske i Europske unije, Republika Hrvatska je preuzela obvezu usklađivanja
zakonodavstva sa zakonodavstvom Europske unije.
Cilj toga usklađivanja je razvoj i povećanje konkurentnosti hrvatskog
gospodarstva na međunarodnom i europskom tržištu, poboljšanje sigurnosti
proizvoda, zaštita zdravlja i sigurnosti na radu, zaštita okoliša i zaštita
potrošača, te razvoj zakonodavstva i tehničke infrastrukture, što će omogućiti
slobodu kretanja roba na jedinstvenom tržištu Europske unije.
U tijeku je donošenje Zakona o izmjenama i dopunama Zakona o tehničkim
zahtjevima za proizvode i ocjeni sukladnosti kojim će se osigurati pravni temelj
za donošenje Uredbe o načinu i pos­tupku razmjene informacija s drugim državama
i međunarodnim organizacijama u području normi, tehničkih propisa i postupaka
ocjene sukladnosti, te propisa o uslugama informacijskog društva, a u skladu s
Direktivom 98/48/EC Europskog parlamenta i Vijeća od 20. srpnja 1998. koja
izmjenjuje i dopunjuje Direktivu 98/34/EC Europskog parlamenta i Vijeća.
Nadalje, Zakonom o izmjenama i dopunama Zakona o tehnič­kim zahtjevima za
proizvode i ocjeni sukladnosti osigurat će se i pravni temelj za donošenje
Pravilnika o obliku, sadržaju i izgledu oznake sukladnosti, u skladu s
Direktivom Vijeća 93/465/EEC od 22. srpnja 1993.
Državni zavod za mjeriteljstvo trajno provodi aktivnosti čija izravna svrha
zaštita potrošača u području sigurnosti tehničkih proizvoda i zaštita od
pogrešnih mjerenja u trgovačkim transakcijama, zaštiti zdravlja i sigurnosti.
Glavni je cilj zakonskog mjeriteljstva osigurati građanima ispravne mjerne
rezultate kad se upotrebljavaju u službenim i trgovačkim poslovima te u radnom
okolišu, zaštiti na radu i sigurnosti te u drugim područjima zakonodavstva gdje
se zahtijevaju mjerenja kako bi se ocijenila sukladnost s propisima. Nadzorom
nad mjerilima koja se upotrebljavaju u tim područjima primjene jamči se
isravnost mjernih rezultata u radnim uvjetima u cjelokupnome razdoblju uporabe
mjerila u granicama danih dopuštenih pogrešaka.
U skladu sa svojim djelokrugom rada DZM je tijekom 2006. godine donio niz
pravilnika iz područja mjeriteljstva i homologacije vozila kojima je svrha
zaštita potrošača. To su sljedeći pravilnici:
Pravilnik o tehničkim i mjeriteljskim zahtjevima koji se odnose na mjerila
(»Narodne novine«, br. 2/07.)
Pravilnik o mjernim jedinicama (»Narodne novine«, br. 2/07.)
Pravilnik o mjeriteljskim i tehničkim zahtjevima za alkoholmetre i alkoholne
areometre (»Narodne novine«, br. 2/07.)
Pravilnik o tehničkim i mjeriteljskim zahtjevima za mjerila hek­tolitarske mase
žitarica (»Narodne novine«, br. 2/07.)
Pravilnik o mjeriteljskim i tehničkim zahtjevima za utege od5 kg do 50 kg
srednje točnosti i pravokutne i valjkaste utege od 1 kg do 10 kg srednje
točnosti (»Narodne novine«, br. 2/07.)
Pravilnik o mjeriteljskim i tehničkim zahtjevima za utege naziv­ne vrijednosti
od 1 kg do 50 kg točnosti veće od srednje (»Narodne novine«, br. 2/07.)
Pravilnik o mjeriteljskim i tehničkim zahtjevima za brodske spremnike (»Narodne
novine«, br. 2/07.)
Pravilnik o mjeriteljskim i tehničkim zahtjevima za tlakomjere za gume motornih
vozila (»Narodne novine«, br. 2/07.)
Pravilnik o homologaciji tipa traktora za poljoprivredu i šumarstvo (»Narodne
novine«, br. 15/06.)
Pravilnik o postupku homologacije vozila za prijevoz putnika koji imaju osim
vozačeva više od osam sjedala s obzirom na posebne zahtjeve za takva vozila TPV
152 (»Narodne novine«, br. 15/06.)
Pravilnik o postupku homologacije motornih vozila na dva ili tri kotača s
obzirom na kočenje TPV 201 (»Narodne novine«, br. 38/06.).
Doneseni su pravilnici i od strane drugih institucija (Ministarstvo mora,
turizma, prometa i razvitka i Ministarstva zdravstva i socijalne skrbi) kako
slijedi:
Pravilnik o izmjenama i dopunama Pravilnika o brodicama i jahtama (»Narodne
novine«, br. 57/06.)
Lista opasnih kemikalija čiji je promet zabranjen, odnosno ograničen (»Narodne
novine«, br. 17/06.)
Pravilnik o načinu vođenja očevidnika o opasnim kemikalijama te o načinu i
rokovima dostave podataka iz očevidnika (»Narodne novine«, br. 113/06.)
Pravilnik o načinu ispunjavanja sigurnosno-tehničkog lista (»Narodne novine«,
br. 111/06.)
Pravilnik o dobroj laboratorijskoj praksi (»Narodne novine«, br. 51/06.)
Zakon o predmetima opće uporabe (»Narodne novine«, br. 85/06.)
Vlada Republike Hrvatske prihvatila je Provedbeni program donošenja tehničkih
propisa koji propisuju tehničke zahtjeve za proizvode ili skupine proizvoda u
svrhu usklađivanja zakonodavstva Republike Hrvatske s pravnom stečevinom novog
pristupa Europske zajednice za 2004. godinu u kojem su pojedina tijela državne
uprave zadužena za izradu nacrta prijedloga pojedinih propisa. Uspostavljena je
Radna skupina za koordinaciju provedbe Provedbenog programa donošenja tehničkih
propisa sastavljena od čelnika niza tijela državne uprave i predstavnika
Hrvatske gospodarske komore i Hrvatske udruge poslodavaca.
S obzirom na značenje djelatnosti normizacije u europskom sustavu tehničkoga
zakonodavstva i osiguravanju sigurnosti proizvoda i zaštiti potrošača veoma je
važno osigurati interese potrošača u poslovima normizacije na svim razinama
(nacionalnoj, europskoj i međunarodnoj). Stoga je potrebno poduzeti mjere kojima
bi se potrošačima u Republici Hrvatskoj u prvom redu omogućilo praćenje događaja
u nacionalnoj, europskoj i međunarodnoj normizaciji u područjima njihovoga
interesa, ali i aktivno sudjelovanje u radu nacionalnoga normirnog tijela. Zbog
svega prethodno navedenog Vlada Republike Hrvatske osnovala je Hrvatski zavod za
norme Ured­bom objavljenom u »Narodnim novinama«, br. 154/04.
Hrvatski zavod za norme nova je javna ustanova, nacionalno normirno tijelo
Republike Hrvatske uspostavljeno radi ostvarivanja ciljeva normizacije:
povećanja razine sigurnosti proizvoda i procesa, čuvanja zdravlja i života ljudi
te zaštite okoliša, promicanja kakvoće proizvoda, procesa i usluga, osiguravanja
svrsishodne uporabe rada, materijala i energije, poboljšanja proizvodne
učinkovitosti, ograničenja raznolikosti, osiguranja spojivosti i zamjenjivosti
te otklanjanja tehničkih zapreka u međunarodnoj trgovini.
Uspostavom i početkom rada HZN-a 2005. godine ispunjena je jedna od obveza iz
Sporazuma o stabilizaciji i pridruživanju (članak 73.) u usklađivanju hrvatske
normizacije s europskim načelima. Djelatnost HZN-a utvrđena je Zakonom o
normizaciji i Uredbom o osnivanju HZN-a kao djelatnost od interesa za Republiku
Hrvatsku koju obavlja isključivo HZN. To su posebno, sljedeći poslovi: priprema,
prihvaća i izdaje hrvatske norme i druge dokumente iz područja normizacije,
predstavlja hrvatsku normizaciju u međunarodnim (ISO, IEC) i europskim (CEN,
CENELEC, ETSI) organizacijama za normizaciju, održava zbirku hrvatskih norma i
vodi registar hrvatskih norma, uređuje, izdaje i raspačava hrvatske norme, druge
dokumente i publikacije iz područja normizacij, uspostavlja i održava baze
podataka o normama i drugim dokumentima iz područja normizacije te daje
obavijesti o normama i drugim dokumentima, u službenom glasilu objavljuje
obavijesti o hrvatskim normama te obavijesti o drugim dokumentima s područja
normizacije, osigurava informacije o nacionalnim, europskim i međunarodnim
normama cjelokupnoj javnosti, a posebno gospodarstvu, promiče uporabu hrvatskih
norma itd.
Normizacija kao djelatnost od posebnoga javnog interesa u ostvarivanju svojih
ciljeva zaštite života i zdravlja te osiguravanja sigurnosti proizvoda, procesa
ili usluga izravno pridonosi zaštiti zdravlja i sigurnosti potrošača kao jednog
od osnovnih prava potrošača.
Aktivnosti hrvatske normizacije od njezinih početaka trajno uključuju brigu o
zaštiti potrošača, a uključivanje predstavnika potrošača u aktivnosti
nacionalne, europske i međunarodne normizacije jedan je od strateških ciljeva
Hrvatskog zavoda za norme. Ispunjavajući taj cilj, HZN će i dalje davati
doprinos zaštiti potrošača u Republici Hrvatskoj u svojem području djelovanja.
S obzirom na ulogu akreditacije u provedbi novoga tehničkog zakonodavstva
potrebno je poduzeti mjere kako bi se potrošačima u Republici Hrvatskoj
omogućilo praćenje rada nacionalne akreditacijske službe. Sustav akreditiranih
laboratorija jamstvo je pouzdanosti rezultata ispitivanja proizvoda na tržištu i
preduvjet priznavanja tih rezultata na međunarodnom tržištu. Akreditacija je
međunarodno priznato sredstvo priznavanja stručne i tehničke osposobljenosti
laboratorija i pruža povjerenje u rezultate njihova rada, a potrošačima
proizvoda osigurava povjerenje u sigurnost i kvalitetu proizvoda na tržištu.
Sukladno prethodno navedenom Vlada Republike Hrvatske osnovala je Hrvatsku
akreditacijsku agenciju Uredbom objavljenom u »Narodnim novinama«, br. 158/04.
Donesena je Uredba o sustavu razmjene obavijesti u pogledu proizvoda koji
predstavljaju rizik za zdravlje i sigurnost potrošača (»Narodne novine«, br.
138/06.). Stupanjem na snagu ove Uredbe uspostavit će se razmjena informacija
nadležnih tijela o sigurnosti proizvoda na tržištu.
U okviru CARDS 2002 projekta implementiran je Centralni informacijski sustav za
zaštitu potrošača koji povezuje MINGORP, DI i udruge za zaštitu potrošača.
Unutar CISZP-a je dizajnirana i web-stranica na kojoj su prezentirani sadržaji
iz područja zaštite potrošača i to: aktualna događanja, zakonodavstvo, projekti
namijenjeni udrugama ili drugim nositeljima politike zaštite potrošača,
informacije vezane uz savjetovanje i edukaciju potrošača, kao i korisni linkovi
koji potrošača povezuju sa nadležnim tijelima u RH i EU koji se bave
problematikom zaštite potrošača. Ujedno je ta stranica dio postojeće
web-stranice Ministarstva gospodarstva, rada i poduzetništva. Povezivanjem
nositelja politike zaštite potrošača u Centralni informacijski sustav zaštite
potrošača, omogućit će se brži tok informacija o učestalim kršenjima prava
potrošača što će omogućiti pravovremeno poduzimanje mjera nadležnih inspekcija u
zaštiti prava potrošača. Isto tako, ovaj sustav će u budućnosti biti
informatička potpora i sustavu RAPEX (brza razmjena obavijesti o opasnim
proizvodima na tržištu) koji je u primjeni u državama članicama Europske unije.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – usklađivanje hrvatskog zakonodavstva s tehničkim zakonodavstvom Europske unije | razna tijela državne uprave | 2007. – 2008. | Redovita proračunska sredstva raznih tijela državne uprave | Redovita proračunska sredstva raznih tijela državne uprave |
| – uspostava sustava obavješćivanja potrošača o sigurnosti proizvoda na tržištu | Ministarstvo gospodarstva, rada i poduzet­ništva, Ministarstvo zdravstva i socijalne skrbi, Državni inspektorat i Hrvatski zavod za norme | 2007. – 2008. | Redovita proračunska sredstva Ministarstva gospodarstva, rada i poduzetništva, Ministarstva zdravstva i socijalne skrbi, Državnog inspektorata i Hrvatskog zavoda za norme | Redovita proračunska sredstva Ministarstva gospodarstva, rada i poduzetništva, Ministarstva zdravstva i socijalne skrbi, Državnog inspektorata i Hrvatskog zavoda za norme |

Ad 5) OBRAZOVANJE

Obrazovanje o pravima, obvezama i zaštiti potrošača s ciljem razvijanja
»potrošačkog morala«, podizanja opće kulture, razvijanja smisla za zaštitu
potrošača, jačanja društvene discipline i odgovornosti za svoje postupke
provodit će se na nekoliko razina. Kako bi obrazovni programi dali očekivane
rezultate moraju biti popraćeni cjelovitim akcijama u čijoj će se provedbi
angažirati svi društveni čimbenici od obitelji, škole, društvene sredine, udruga
građana, privatnog i javnog sektora do sredstava javnog komuniciranja.
Člankom 104. Zakona o zaštiti potrošača određeno je da osnovna znanja o
obvezama, pravima i zaštiti potrošača trebaju biti sastavni dio školskog i
odgojnog programa i to osnovnog i srednjeg školovanja. Zbog toga je potrebno
sukladno Nacionalnom programu zaštite potrošača za razdoblje 2007. – 2008.
godine izraditi Program o pravima, obvezama i zaštiti potrošača koji će biti
sastavni dio Nastavnog plana i programa za osnovnu i srednju školu. Program će
izraditi Povjerenstvo Ministarstva znanosti, obrazovanja i športa. Sastavni dio
Programa bit će obilježavanje 15. ožujka – svjetskog Dana potrošača i
obilježavanje Godine edukacije potrošača u Republici Hrvatskoj. Edukaciju
prosvjetnih djelatnika koji će provoditi Program o pravima, obvezama i zaštiti
potrošača obavit će Agencija za odgoj i obrazovanje i Agencija za strukovno
obrazovanje.
Osim toga, uz potporu Vlade RH nadležne institucije obrazovat će i
osposobljavati stručne osobe čije je djelovanje vezano uz zaštitu potrošača, a
to su pored prosvjetnih djelatnika i:
– službenici u državnoj upravi,
– inspektori koji provode nadzor nad primjenom propisa,
– predstavnici potrošačkih udruga i savjetovališta,
– suci i ostale osobe uključene u rješavanje potrošačkih sporova.
Radi prenošenja znanja i dobrih iskustava u provođenju politike zaštite
potrošača svi nositelji provedbe Nacionalnog programa zaštite potrošača u
suradnji s odgovarajućim domaćim i međunarodnim institucijama i ekspertima
organizirat će seminare i druge oblike obrazovanja.
Početak ostvarivanja edukacije nalazi se svakako u školi. To zahtijeva
angažiranje prosvjetnih djelatnika da svoju aktivnost usmjere na taj dan,
odnosno tjedan u kojem će se obilježavati sve aktivnosti (15. ožujka).
Nužno je imati više znanja o navedenoj problematici. Edukativni programi dali bi
samo ograničene rezultate, ako ne bi bili popraćeni cjelokupnim akcijama. U
izvršenju takvih akcija potrebno je angažiranje svih društvenih čimbenika od
obitelji, škole, društvene sredine, omladinskih i športskih organizacija,
sredstava javnih komunikacija. Upravo tu dolazi do izražaja odgojna uloga, koja
je okrenuta djeci i mladima, a manifestira se u pravom razvijanju morala,
podizanju opće kulture, razvijanju smisla za zaštitu potrošača, društvenoj
disciplini i odgovornosti za svoje postupke.
U školama, odnosno, odgojno-obrazovnim ustanovama treba učiniti sljedeće:
1. Upoznavanje svih učenika osnovnih i srednjih s Nacionalnim programom zaštite
potrošača za razdoblje 2007. – 2010. godine te mjerama i aktivnostima koje
proizlaze kad je riječ o području obrazovanja o pravima, obvezama i zaštiti
potrošača.
– nositelji akcije: razrednici u odgojno-obrazovnim ustanovama.
– rokovi: tijekom 2007.
– realizacija: nakon usvajanja zakona u Hrvatskom saboru i objave u »Narodnim
novinama«.
2. Zastupanje interesa potrošača bitno je za stvaranje djelotvorne potrošačke
politike, ponajprije osvješćivanjem svakog pojedinca edukacijom i informiranjem.
Sukladno tome potrebno je organizirati seminare za odgojno-obrazovne djelatnike
u svezi s prenošenjem znanja i dobrih iskustava u provođenju politike zaštite
potrošača.
Nositelji akcije: Agencija za odgoj i obrazovanje te Agencija za strukovno
obrazovanje
– rokovi: tijekom godine.
– realizacija: tijekom mjeseca obilježavanja »Dana potrošača«.
3. Obilježavanje 15. ožujka.
– nositelji akcije: razrednici u odgojno-obrazovanim ustanovama.
– rokovi: priprema u I. polugodištu školske godine.
– realizacija: 15. ožujka 2007., 2008., 2009. i 2010. godine.
4. Izmjene i dopune postojećih nastavnih planova i programa nastavnih predmeta
čiji sadržaj omogućava ugradnju elemenata obrazovanja zaštite potrošača od
normativnih do zdravstvenih komponenata.
– nositelji akcije: Agencija za odgoj i obrazovanje te Agencija za strukovno
obrazovanje.
– rokovi: školska godina 2008./2009.
– realizacija: do početka školske godine.
5. Izraditi ocjenu u segmentu obrazovanja za zaštitu potrošača na temelju
izrađenih instrumenata (upitnika).
– nositelji akcije: Agencija za odgoj i obrazovanje te Agencija za strukovno
obrazovanje.
– rokovi: školska godina 2009./2010.
– realizacija: do kraja školske godine.
6. Obilježavanje »Godine edukacije potrošača u Republici Hrvatskoj«.
– nositelji akcije: Agencija za odgoj i obrazovanje te Agencija za strukovno
obrazovanje, odgojno-obrazovne ustanove.
– rokovi: tijekom 2007.
– realizacija: nakon odluke Hrvatskog sabora o proglašenju 2007. godine »Godinom
edukacije potrošača u Republici Hrvatskoj«.
Iz navedenog je vidljivo da je potrebno i šire djelovanje. Školsko osoblje treba
uložiti sve snage u pažljivu detekciju, praćenje i tret­man potrošača, a isto
tako i stajalište roditelja treba biti aktiv­nije.
Pravovremena akcija uz postojanje i provođenje mjera nalaže službama da vode
jedinstvenu dokumentaciju i evidenciju. Sve aktiv­nosti trebalo bi dugoročnije
normativno regulirati jednim pravilnikom o uvođenju obrazovanja potrošača i
obilježavanju Svjetskog dana prava potrošača.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – izrada Programa o pravima, obvezama i zaštiti potrošača koji bi bio sastavni dio Nastavnog plana i programa osnovnih i srednjih škola | Ministarstvo znanosti, obrazovanja i športa u suradnji s Ministarstvom gospodarstva, rada i poduzetništva i udrugama za zaštitu potrošača | 2007. – 2008. | Redovita proračunska sredstva Ministarstva znanosti, obrazovanja i športa | Redovita proračunska sredstva Ministarstva znanosti, obrazovanja i športa |
| – edukacija prosvjetnih djelatnika i provođenje obrazovnog programa o osnovnim pravima vezanim uz zaštitu potrošača i njegovo uvođenje u školski program | Agencija za odgoj i obrazovanje, Agencija za strukovno obrazovanje i Ministarstvo znanosti, obrazovanja i športa, Ministarstvo gospodarstva, rada i poduzetništva i udruge za zaštitu potrošača | 2007. – 2008. | Redovita proračunska sredstva Ministarstva znanosti, obrazovanja i športa | Redovita proračunska sredstva Ministarstva znanosti, obrazovanja i športa |
| – Provedba Programa o pravima, obvezama i zaštiti potrošača kao sastavnog dijela Nastavnog plana i programa osnovnih i srednjih škola | Ministarstvo znanosti, obrazovanja i športa u suradnji s Ministarstvom gospodarstva rada i poduzetništva i udrugama za zaštitu potrošača | 2007. – 2008. | Redovita proračunska sredstva Ministarstva znanosti, obrazovanja i športa | Redovita proračunska sredstva Ministarstva znanosti, obrazovanja i športa |
| – Organiziranje seminara i obrazovnih programi sa sadržajima iz područja zaštite potrošača za službenike u državnoj upravi, inspektore koji će provoditi nadzor nad primjenom propisa, predstavnike potrošačkih udruga i savjetovališta, suce i ostale osobe uključene u rješavanje »potrošač­kih« sporova | nadležna tijela državne uprave, HGK, HUP, svi u suradnji s Ministarstvom gospodarstva, rada i poduzetništva i predstavnici udruga koji imaju višegodišnje nastavničko iskustvo | 2007. – 2008. | Sredstva HGK-a i HUP-a, CARDS-a |  |
| – Organiziranje seminara i obrazovnih programa sa sadržajima iz područja zaštite potrošača za obrtnike namijenjene njihovom informiranju i upoznavanju s obvezama i granicama tih obveza | HOK u suradnji s udrugama za zaštitu potrošača | 2007. – 2008. | Sredstva HOK-a | Sredstva HOK-a |
| – emitiranje specijalizirane tjedne edukativne TV i radio emisije za potrošače kao dijela programske sheme HTV-a | Ministarstvo gospodarstva, rada i poduzet­ništva, nadležne inspekcije i Ravnateljstvo HRT-a | 2007. – 2008. | Financijska sredstva HRT-a | Financijska sredstva HRT-a |
| – provođenje projekata edukacije potrošača temeljem Programa »2007. Godina edukacije potrošača« | Radna skupina za provođenje Programa obilježavanja »2007. Godina edukacije potrošača«, Ministarstvo gospodarstva, rada i poduzetništva, Ministarstvo znanosti, obrazo­vanja i športa i udruge za zaštitu potrošača | 2007. | Sredstva iz Držav­nog proračuna RH |  |

Ad 6) OBAVJEŠĆIVANJE

Obavješćivanje potrošača jedno je od temeljnih prava zaštite potrošača u
Europskoj uniji. U Republici Hrvatskoj to je pitanje posebno uređeno Zakonom o
zaštiti potrošača kojim su u hrvatsko zakonodavstvo preuzete direktive o
zavaravajućem oglašavanju, te direktiva o zaštiti potrošača pri označavanju
cijene proizvoda. Tim se direktivama uređuje pravo potrošača na potpunu i točnu
obavijest o proizvodu.
Zakon o pravu na pristup informacijama, Zakon o medijima, Zakon o zaštiti
tajnosti podataka i Zakon o zaštiti tajnosti osobnih podataka uređuju
ostvarivanje općeg prava na pristup informacijama. S tim u vezi je Središnji
državni ured za upravu donio Pravil­nik o ustroju, sadržaju i načinu vođenja
službenog Upisnika o ostvarivanju prava na pristup informacijama (»Narodne
novine«, br. 137/04.).
Klasični oblici obavješćivanja potrošača su izdavanje stručnih časopisa,
tematskih letaka i brošura za potrošače, te internet-portali Ministarstva
gospodarstva i udruga koji osiguravaju on-line komunikaciju i povratnu
informaciju. Takvi tematski letci i brošure u svijetu sadržavaju teme važne za
potrošače. Njihova posebnost je u objavljivanju rezultata domaćih i stranih
komparativnih ocjenjivanja proizvoda i usluga. Za osiguravanje neovisnosti
rezultata komparativnih ocjenjivanja proizvoda, izdavač takvoga stručnog
časopisa, letaka i brošura ne smije primati sredstva iz komercijalnih
(profit­nih) izvora, a u stručnom časopisu, letcima i brošurama ne smije
oglašavati proizvode i usluge.
Uz izdavanje stručnih časopisa za potrošače jasno je da su važni i drugi oblici
obavješćivanja potrošača, a tu spadaju i izdavanje informativnog materijala za
potrošače, seminari, radionice, okrugli stolovi i druge aktivnosti, kojima je
cilj podizanje nivoa svijesti potrošača.
U tu svrhu potrebno je organizirati seminare i druge oblike obavješćivanja s
odgovarajućim domaćim i međunarodnim institucijama i ekspertima, radi prenošenja
znanja i dobrih iskustava u provođenju politike zaštite potrošača.
Hrvatski mediji su uvelike doprinijeli informiranju i obavješ­ćivanju javnosti o
problematici zaštite potrošača. Hrvatska Radio Televizija u okviru svojih javnih
zadaća pratila je problematiku zaštite potrošača u programima Radija i
Televizije. Informativni program HR-a kroz svoje dnevne emisije prati
problematiku potrošača, a posebnu pozornost daje u emisijama Građanski glas i
Večernji program. U obrazovnom i dječjem programu ova se problematika na
specifičan način prati u emisijama »Otvorena srijeda« i »Vodič za moderna
vremena«. Hrvatski radio, također, ovu temu obrađuje kroz stalnu, polusatnu
emisiju »Svi smo mi potrošači« koja se emitira jednom tjedno na II. programu
HR-a.
O problematici zaštite potrošača redovito se izvještava u informativnim
emisijama, te u tematskim emisijama. U suradnji s udrugama za zaštitu potrošača
povremeno se organiziraju i posebne emisije.
Informativni program HTV-a kroz svoje dnevne emisije prati problematiku
potrošača, a posebnu pozornost daje emisiji »Potrošački kod«.
Radi učinkovite informiranosti svih sudionika u sustavu zaštite potrošača te
povezivanja nositelja politike zaštite potrošača (Ministarstva gospodarstva,
rada i poduzetništva, Državog inspektorata i udruga za zaštitu potrošača)
uspostavljen je Centralni informacijski sustav za zaštitu potrošača (CISZP) koji
će omogućuti brži protok informacija o učestalim kršenjima prava potrošača i
pravovremeno poduzimanje mjera nadležnih tijela za nadzor nad tržištem radi
njihova otklanjanja.
Europska unija je Projektom EU CARDS 2002 »Jačanje kapaciteta na području
zaštite potrošača« pružila potporu Republici Hrvatskoj u uspostavljanju
Centralnog informacijskog sustava.
Unutar Centralnog informacijskog sustava zaštite potrošača CISZP-a je
dizajnirana i web-stranica na kojoj su prezentirani sadržaji iz područja zaštite
potrošača i to: aktualna događanja, zakonodavstvo, projekti namijenjeni udrugama
ili drugim nositeljima politike zaštite potrošača, informacije vezane uz
savjetovanje i edukaciju potrošača, kao i korisni linkovi koji potrošače upućuju
na nadležna tijela u Republici Hrvatskoj i Europskoj uniji. Stranica je dio
postojeće web-stranice Ministarstva gospodarstva, rada i poduzetništva.
Uspostavljanje tog sustava važno je za prikupljanje podataka i zajedničko
upravljanje bazom podataka. U to osobito treba uključiti: propise o zaštiti
potrošača, sudske i druge odluke, informacije o inspekcijskom nadzoru, poglavlja
o općim pitanjima potrošača, standardna pitanja, odgovore i savjete potrošačima,
literaturu iz područja zaštite potrošača. Svi imaju jednaki pristup centralnom
informacijskom sustavu, a njihova je obveza redovito izvještavanje o uočenim
problemima i izvršenim poslovima na području za koje su osnovani.
Ističemo potrebu za suradnjom svih nadležnih tijela u cilju uređenja oglašavanja
upućenog djeci, odnosno, zaštite djece od neprimjerenog oglašavanja.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – sufinanciranje savjetovališta i raspisivanje javnih natječaja za sufinanciranje projekata namjenjenim udrugama za zaštitu potrošača u cilju edukacije i podizanja razine svijesti o zaštiti potrošača | Ministarstvo gospodarstva, rada i poduzet­ništva | 2007. – 2008. | Redovita proračunska sredstva Ministarstva, gospodarstva, rada i poduzetništva | Redovita proračunska sredstva Ministarstva, gospodarstva, rada i poduzetništva |
| – preuzimanje i realizacija obveza iz CARDS programa  – potpuna uspostava Centralnoga informacijskog sustava | Ministarstvo gospodarstva, rada i poduzetništva, Državni inspektorat i udruge za zaštitu potrošača | 2007. – 2008. |  |  |
| – obavješćivati potrošače o ekološ­kom aspektu proizvoda i usluga | Ministarstvo zaštite okoliša, prostornog uređenja i graditeljstva | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva | Redovita proračunska sredstva Ministarstva zaštite okoliša, prostornog uređenja i graditeljstva |
| – promicanje »ekološke kulture« kod pojedinaca i institucija/organizacija uz mijenjanje potrošačkih navika | Ministarstvo zaštite okoliša, prostornog uređenja i graditeljstva | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva | Redovita proračunska sredstva Ministarstva zaštite okoliša, prostornog uređenja i graditeljstva |

Ad 7) TRGOVINA

Trgovina kao važna gospodarska djelatnost ima ključnu ulogu u razvoju
gospodarstva. Danas je ova djelatnost suočena s velikim izazovima, kao što su
povećana konkurencija na domaćem tržištu, koncentracija velikih trgovaca,
uvođenje novih tehnologija, te nužnost pružanja novih usluga i oblika prodaje
baziranih na razvoju elektroničkog poslovanja i sveukupnoj globalizaciji
trgovine.
Budući razvoj ove djelatnosti ovisit će prvenstveno o njezinoj prilagodbi
novonastalim uvjetima, kako na globalnom, regionalnom tako i na lokalnom
tržištu, ali i o dogradnji zakonske regulative koja bi trebala osigurati njezin
nesmetani razvoj i ujedno je približiti razini razvijenosti i grani gospodarstva
u drugim zemljama, te joj isto tako i omogućiti jednake uvjete na tržištu kakve
imaju druge gospodarske djelatnosti.
Nedostatak zakonske regulative, odnosno neprilagođenost postojeće regulative
novim uvjetima poslovanja, može predstavljati značajnu prepreku u razvoju
djelatnosti trgovine, te u tom smislu i općenitoga gospodarskog razvoja
Republike Hrvatske.
U tom smislu, postoji potreba za donošenjem potpuno novog Zakona o trgovini čime
će se stvoriti mogućnost za kvalitetnu interaktivnu komunikaciju između
nadležnoga resornog Ministarstva gospodarstva, rada i poduzetništva te tijela
uključenih u područje djelatnosti trgovine, kao što su Hrvatska gospodarska
komora, Hrvatska obrtnička komora, Hrvatska udruga poslodavaca i Agencija za
zaštitu tržišnog natjecanja, te svih ostalih gospodarskih subjekata važnih za
razvoj i unaprjeđenje ove djelatnosti kao i potrošača.
Cilj koji se želi postići donošenjem novog Zakona o trgovini je otkloniti
nedorečenosti i zakonodavnu nepokrivenost pojedinih područja.
Novim se Zakonom želi stvoriti solidan pravni temelj za obav­ljanje trgovine
kroz sustav uređenih nacionalno zakonodavnih pravila.
Držimo da će se to pozitivno odraziti na daljnji rast i razvoj same djelatnosti,
na stvaranje dobre baze podataka za mjerljivost trgovine, suzbijanje nelojalne
tržišne utakmice, smanjenje neregistriranog gospodarstva, te zaštitu potrošača i
zaposlenika u ovoj djelatnosti.
Jedna od predviđenih novina je da se kroz novi Zakon o trgovini po prvi put
stvori osnova za praćenje trgovine na malo kroz definiranu tipologiju
prodavaonica. To će omogućiti stvaranje baze podataka koja će se koristiti pri
izradi strategije razvoja hrvatske trgovine.
U 2003. godini donesen je i Zakon o elektroničkoj trgovini (»Narodne novine«,
br. 173/03.), koji je usklađen sa Smjernicom o određenim pravnim aspektima
elektroničke trgovine na unutarnjem tržištu, kao i s postojećom regulativom
ugovornog prava Republike Hrvatske. Elektronička trgovina, kao oblik trgovine,
danas je jedan od najsuvremenijih načina obavljanja poslovnih aktivnosti
suvremenog svijeta, te obuhvaća sve segmente društvenog života od gospodarstva,
bankarstva, zdravstva, državne uprave, pravosuđa i slično. Kao jedna od vrsta
poslovnih aktivnosti, elektroničko poslovanje obuhvaća cijeli krug komercijalnih
transakcija koje se u cijelosti ili djelomično obavljaju elektroničkim putem,
uključujući oglašavanje i promociju, odnose između trgo­vaca, prodajne
aktivnosti, elektroničku nabavu i podršku poslov­nim procesima, a djelomično i
isporuku putem interneta kao otvorenog sustava čijom komercijalizacijom dolazi
do procvata elektroničke trgovine.
Elektronička trgovina nudi široki spektar poboljšanja: brže otkrivanje
najpovoljnijeg ponuđača željenog proizvoda ili usluge koji se nalazi bilo gdje u
svijetu i koji obavlja uslugu u optimalnom roku, pristupačnije poslovne
transakcije vezane za marketing, dizajn, proizvodnju, tijek ponuda i transporta.
U tom smislu, otvaraju se mogućnosti interaktivne komunikacije i među
potrošačima koji nisu nikada bili u poslovnom ili sličnom odnosu. Postaju
dostupne nove poslovne mogućnosti, a time se otvaraju i novi načini povećanja
produktivnosti i smanjenja troškova, kao i novi načini u pristupu klijentima.
Zakon o elektroničkoj trgovini temelji se na modernim principima, među kojima je
i princip zaštite potrošača koji nameće pružateljima usluga posebnu brigu za
zaštitu potrošača od reguliranja obveze informiranja, sadržaja komercijalnih
priopćenja i netraženih komercijalnih priopćenja do podataka i obavijesti za
sklapanje ugovora, potvrde primitka i trenutka sklapanja ugovora.
I u Zakonu o zaštiti potrošača dana je posebna važnost takvoj vrsti trgovine, pa
je prodaja na daljinu posebno regulirana.
Osnovni preduvjet za razvoj elektroničke trgovine u Hrvatskoj je poboljšanje
kvalitete pristupa i samog povećanja broja korisnika interneta, ali i rad na
povjerenju kupaca u zaštiti podataka i cjelokupnoj zaštiti potrošača, a kako bi
se steklo što veće povjerenje u sigurnost i zaštićenost potrošača u procesu
elektroničke trgovine. S druge strane, isto tako bi i poduzetnici trebali
razraditi strategiju nastupa elektroničkim putem i samoga elektroničkog
poslovanja orijentiranog prema potrošačima.
U cilju razvoja elektroničkog poslovanja, a temeljem Operativ­nog plana
e-Hrvatska 2007. za 2006. godinu, predviđa se izrada Nacionalne strategije
razvoja elektroničkog poslovanja u Republici Hrvatskoj, čiji nositelji izrade
su: Središnji državni ured za e-Hrvatsku, Hrvatska gospodarska komora i
Ministarstvo gospodarstva, rada i poduzetništva. Nacionalnom strategijom će se
predložiti međusobno povezan i usklađen skup aktivnosti i mehanizama čija će
provedba omogućiti povećanje razine praktične i korisne primjene elektroničkog
poslovanja u Republici Hrvatskoj.
Isto tako, uspostavom tržišnih odnosa, u Republici Hrvatskoj oživjelo je tržište
nekretnina, te se posljedično pojavilo i mnoštvo posrednika u prometu
nekretninama. Budući da Hrvatska nema pravnu regulativu koja bi propisivala tko
se i pod kojim uvjetima može baviti poslovima posredovanja, dio tvrtki koje
obavljaju posredovanje posluje po uzoru na razvijene zemlje zapada, a dio ne
poštuje niti osnovna pravila poslovanja. Trgovina nekretninama suočena je sa
problemima nepoštene tržišne utakmice, needuciranošću trgovaca nekretninama,
izbjegavanjem plaćanja naknada državi, nezaštićenosti kupaca/prodavatelja i sl.
Činjenica da se u pravilu radi o transakcijama, koje uključuju promet velike
vrijednosti, kojima se, uz ostalo, rješavaju i egzistencijalna pitanja
pojedinaca, navodi na potrebu iznimnog opreza i osiguranja. Upravo stoga nameće
se i potreba zakonskog uređenja tog područje, kako bi se pri predmetnom
poslovanju građanima – potrošačima pružila bolja, profesionalnija i kvalitetnija
usluga, po uzoru na agencije zapadnih zemalja, te ujedno uvelo i više reda u
područje te djelatnosti.
Koliko je značenje te djelatnosti govori i podatak da je u 2006. godini od
poreza na promet nekretnina prikupljeno otprilike 1,2 milijarde kuna, iz čega
proizlazi da je ukupan promet nekretnina koje se oporezuju porezom na promet
nekretnina iznosio oko 23,8 milijardi kuna, ne uključujući novosagrađene
nekretnine koje se oporezuju porezom na dodanu vrijednost.
S druge strane, isplativost posla posredovanja u prometu nekretnina potvrđuju i
podaci Hrvatske gospodarske komore. Pravila poslovanja posrednika u prometu
nekretnina pri HGK potpisalo je 406 agencija (koji broj uključuje i trgovačka
društva i obrtnike). U komorskoj bazi trgovačkih društava njih 585 (predali su
završni račun za 2005. godinu) registrirano je u šifri K 7031– Agencije za
promet nekretninama. Prema podacima Hrvatske obrtničke komore, u navedenoj šifri
djelatnosti registrirano je 120 agencija koje te poslove obavljaju kao obrt.
Izostanak specifične regulative koja bi uređivala to područje, uzrokom je da na
tržištu Republike Hrvatske susrećemo veliki broj pravnih i fizičkih osoba koje
se bave tom djelat­nošću, i to od onih koji tu djelatnost obavljaju
visokoprofesionalno i u skladu s pravilima struke, pa sve do onih kojima je to
tek način da dođu do brze zarade, pritom klijentima ne pružajući niti minimum
uobičajene usluge.
Nažalost, netransparentnost tržišta, uz pravno nesređeno stanje, pogoduje pojavi
sve većeg broja osoba koje posluju ne pridržavajući se pravila struke i koji
nelegalnim radnjama nanose izravnu štetu klijentima, a posredno i cijeloj
struci. U novinskim oglasima kriju se često i one agencije koje ne zadovoljavaju
ni najnižu razinu poslovnog morala i odgovornosti.
Do sada djelatnost posredovanja u prometu nekretnina nije bila zakonski uređena,
te je u tom smislu dio aktivnosti Ministarstva bio usmjeren na stvaranje
zakonskog okvira za tu djelatnost, a u cilju stvaranja jednakih uvjeta
poslovanja za sve subjekte koji se bave ovom djelatnošću kao i sprečavanja
nelojalne tržišne utak­mice.
Predmetni je Zakon izrađen u verziji nacrta prijedloga zakona, te se očekuje
njegovo upućivanje u redovnu proceduru tijekom lip­nja 2007. godine.
Zakon će bazno urediti uvjete za obavljanje djelatnosti posredovanja u prometu
nekretnina, prava i obveze posrednika u prometu nekretnina, prava i obveze
agenata posredovanja u prometu nekret­nina, te prava i obveze nalogodavaca, kao
i nadzor nad obavljanjem posredovanja u prometu nekretnina.
Usvajanjem ovoga Zakona stvorit će se pravni temelj za sigurno i standardizirano
trgovanje nekretninama, odnosno za posredovanje u prometu nekretnina, a
mjerodavnim će se tijelima omogućiti djelotvoran nadzor toga poslovanja.
Isto tako, Zakon ide u smjeru zaštite potrošača kao nalogodavca, odnosno u
smjeru dobivanja odgovarajuće usluge i pravne sigurnosti.
Također, posebno valja istaknuti da se donošenjem ovoga Zakona odnosno njegovom
provedbom žele smanjiti zloporabe i nezakonitosti u segmentu obavljanja
predmetne djelatnosti na najmanju moguću razinu, time što će se propisati
jednaka pravila poslovanja za sve subjekte, te će se omogućiti smanjenje pojave
tzv. sive ekonomije u tom području djelatnosti.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – donijeti novi Zakon o trgovini | Ministarstvo gospodarstva, rada i poduzetništva | 2007. | Redovita proračunska sredstva Ministarstva gospodarstva, rada i poduzetništva |  |
| – donijeti Zakon o posredovanju u prometu nekretnina | Ministarstvo gospodarstva, rada i poduzetništva | 2007. | Redovita proračunska sredstva Ministarstva gospodarstva, rada i poduzetništva |  |

Ad 8) FINANCIJSKE USLUGE, OSIGURAVATELJSKE USLUGE I
BANKARSTVO

Pod pojmom financijskih usluga podrazumijeva se bilo koja bankarska usluga,
kreditna usluga te usluga osigurateljske, mirovinske, ulagačke ili platežne
naravi. U Hrvatskoj su financijskim uslugama obuhvaćene sve usluge koje pružaju
banke, bilo da se radi o bankovnim uslugama ili ostalim financijskim uslugama,
usluge štedno-kreditnih zadruga i štedionica, usluge koje obavljaju tzv.
ovlaštena društva pri ulaganju u vrijednosne papire, a to su opet banke ili
društva za poslovanje s vrijednosnim papirima. Tu su i usluge investicijskih
fondova, čiji su osnivači mahom banke. Odvojeni seg­ment financijskog tržišta
tvore mirovinski fondovi, koje nadzire i posebno nadzorno tijelo (Hrvatska
agencija za nadzor financijskih usluga-HANFA). Usluge osigurateljskih društava
predstavljaju razvijeni tržišni segment financijskih usluga, koji je još uvijek
relativno odvojen od bankarskog. Financijske usluge pruža i FINA, s obzirom da
se putem FINE, bez obzira na to što postoji mogućnost da tu ulogu preuzmu u
potpunosti banke odvija i dalje ukupan platni promet.
Savršeno tržište je ono tržište na kojem su njegovi sudionici, uključujući
potrošače, u potpunosti informirani o naravi i vrijednosti robe kojima se na
tržištu trguje. Pri kreiranju potrošačke politike upravo se najviše vodi računa
o ispravljanju (ne)informiranosti potrošača. Problem informiranosti potrošača u
domeni financijskih usluga je važan iz razloga što potrošaču predstavlja problem
identificirati svojstva financijske usluge prije njezine kupnje. Da bi mogao
donijeti ispravnu odluku informacije o ponudi bankarskog kredita morale bi se
identično iskazivati, s ciljem da se potrošaču omogući usporedba i odabir.
Da je važnost identičnog iskazivanja elemenata ponude neke financijske usluge
bitna pokazuje novi prijedlog Smjernice Europske unije o potrošačkom kreditu
kojemu je cilj da se na što jasniji način potrošaču omogući usporedba cijene
kredita.
Usporedivost i standardizacija podataka o »financijskim proizvodima« koji su
odlučujući za potrošačevu odluku uvjetovana je i njihovom složenošću. Stoga,
ponekad potrošač koji i dobije točnu i potpunu informaciju teško ju može
razumjeti. Učinci financijskih proizvoda često se ne pokazuju odmah, nego tek u
budućnosti. Primjer za to su razni oblici životnog i mirovinskog osiguranja koji
pretpostavljaju dugoročno razdoblje. S druge strane, što se financijskih usluga
tiče, one podrazumijevaju obavljanje rizičnih transakcija kakvi su svi poslovi
ulaganja u vrijednosne papire. Informiranost o (trenutnoj) vrijednosti objekta
transakcije ne znači mnogo ako se ujedno ne izlože i rizici koji su povezani s
tim vrijednosnim papirom. U kojoj mjeri su potrošači sposobni razumjeti
informaciju o vrstama rizika i načinu na koji njima upravlja ovlašteno društvo
sasvim je odvojeno pitanje. Izvješće grupe eksperata iz područja bankarskog
prava iz 2004. godine o stupnju integriranosti europskog tržišta bankarskih
usluga pokazalo je da su potrošači još uvijek tradicionalno orijentirani na
lokalne banke, te da preferiraju izravni fizički kontakt.
U domeni reklamiranja financijskih usluga koje su odvijaju putem interneta još
je više izražena pravna nesigurnost unatoč tome što je europsko pravo u ovoj
domeni harmonizirano. Razlog tome su brojni izvori (smjernice) koje nisu
međusobno usklađene.
Zakonom o kamatama (»Narodne novine«, br. 94/04.) udruge potrošača postaju
članovi Odbora za utvrđivanje kamatnih stopa, te na taj način dobivaju mogućnost
sudioništva pri reguliranju tržišta financijskih usluga. Time je potrošačima
omogućeno da izravno sudjeluju u utvrđivanju kamatnih stopa, a isto tako formule
obračuna zateznih kamata propisane navedenim Zakonom pristupačne su za izračun
svakom potrošaču. Na ovaj način prekinula se praksa obračuna zateznih kamata po
komfornom načinu obračuna koja je dovela mnoge potrošače u nezavidnu situaciju.
Vezano uz potrošački zajam, zadaća je bila propisati Odluku o jedinstvenoj
metodi izračuna realne godišnje kamatne stope na potrošačke kredite. Sukladno
tome Ministarstvo gospodarstva, rada i poduzetništva u suradnji s Ministarstvom
financija i Hrvatskom narodnom bankom pripremilo je prijedlog navedene Odluke.
Isto tako, potrebno je primjereno i sveobuhvatno obavijestiti potrošača o
njegovim obvezama, odnosno o uvjetima i ukupnim troškovima zajma. Ujednačenje
uvjeta za sve trgovce jamstvo je visokog stupnja zaštite potrošača i dovodi do
mogućnosti da potrošač, lakše i preglednije usporedi ponuđeno, te se tako
zaštiti od trgovčeve zlouporabe njegova neznanja.
*Hrvatska agencija za nadzor financijskih usluga* – Prema čl. 14. Zakona o
Hrvatskoj agenciji za nadzor financijskih usluga (»Narod­ne novine«, br.
140/05.) koji je stupio na snagu 1. siječnja 2006., jedno od načela djelatnosti
Agencije je i izvješćivanje potrošača što uključuje i razvijanje svijesti o
koristima i rizicima koji su povezani s različitim vrstama ulaganja i
financijskih poslova. Sukladno odredbama Zakona, Hrvatska agencija za nadzor
financijskih usluga zaprima pritužbe potrošača vezane uz odredbe zakona iz
nadležnosti i djelokruga Agencije, kao i Zakona o zaštiti potrošača u onom
dijelu koji se odnosi na usluge koje se pružaju na financijskom tržištu, te ih
obrađuje prema zakonski utvrđenoj proceduri.
U obavljanju svojih javnih ovlasti, Agencija je ovlaštena donositi propise o
provedbi određenih zakonskih akata, između ostalog i Zakona o osiguranju
(»Narodne novine«, br. 151/05.) koji je stupio na snagu 1. siječnja 2006.
godine, a koji u posebnom dijelu sadrži odredbe koje se odnose na zaštitu
potrošača, te definira pojam potrošača, postupke vezane uz reklamacije
potrošača, kao i primjenu posebnog zakona, a u smislu odredaba Zakona o
osiguranju.
Također, s ciljem zaštite korisnika financijskih usluga Hrvatska agencija za
nadzor financijskih usluga je donijela i Pravilnik o promidžbi investicijskih
fondova s javnom ponudom (»Narodne novine«, br. 29/06.), te Pravilnik o
izmjenama i dopunama Pravilnika o promidžbi investicijskih fondova s javnom
ponudom (»Narodne novine«, br. 109/06.), kao i Pravilnik o izmjenama i dopunama
Pravilnika o marketingu mirovinskih fondova (»Narodne novine«, br. 109/06.).
Temeljem Zakona o Hrvatskoj agenciji za nadzor financijskih usluga (»Narodne
novine«, br. 140/05., članak 15. stavak 1.) Agencija je ovlaštena donositi
propise o provedbi Zakona o HANFA-i, Zakona o tržištu vrijednosnih papira,
Zakona o investicijskim fondovima, Zakona o privatizacijskim investicijskim
fondovima, Zakona o pre­uzimanju dioničkih društava, Zakona o Fondu hrvatskih
branitelja iz Domovinskog rata i članova njihovih obitelji, Zakona o
umirovljenič­kom fondu, Zakona o obveznim i dobrovoljnim mirovinskim fondovima,
Zakona o mirovinskim osiguravajućim društvima i isplati mirovina na temelju
individualne kapitalizirane štednje, Zakona o osiguranju i drugih zakona kada je
zakonom ovlaštena.
Prema Statutu organizacijsku strukturu Agencije čini 5 sektora kako slijedi:
1. Sektor za licenciranje i provođenje zakonskih mjera,
2. Sektor za superviziju I,
3. Sektor za superviziju II,
4. Sektor za procjenu rizika, istraživanje i statistiku i
5. Sektor za suradnju i unapređenje poslovanja.
Sektor za suradnju i unapređenje poslovanja čini između ostalog i Odjel za
zaštitu potrošača koji prati, analizira i poduzima mjere za zaštitu potrošača u
skladu s odredbama zakona iz nadležnosti i djelokruga Agencije kao i Zakona o
zaštiti potrošača u dijelu koji se odnosi na usluge koje se pružaju na
financijskom tržištu. Vrši edukaciju potrošača financijskih usluga i organizira
edukativne seminare. Surađuje s domaćim i stranim udrugama potrošača u području
financijskih usluga, institutima i fakultetima u projektima zaštite potrošača na
nacionalnoj razini.
U razdoblju 2007. – 2010. godine Hrvatska agencija za nadzor financijskih usluga
namjerava zaposliti u Odjelu za zaštitu potrošača voditelja Odjela, jednog višeg
savjetnika te jednu osobu na radno mjesto savjetnika.
U Hrvatskoj narodnoj banci je u tijeku izrada Zakona o kredit­nim institucijama
koji će zamijeniti trenutno važeći Zakon o bankama.
Zakonom o kreditnim institucijama bit će propisana zaštita potrošača, fizičkih
osoba koje su korisnici usluga kreditnih institucija. Odredbama o zaštiti
potrošača koje će biti ugrađene u Zakon o kreditnim institucijama, detaljnije će
se propisati i daljnje razraditi zaštita potrošača – korisnika usluga kreditnih
institucija, čime će se predmetni propis uskladiti sa standardima Europske
unije, te prak­som država članica na ovom području.
Ministarstvo financija – je u okviru svojih redovnih i izvanrednih aktivnosti, a
koje se odnose na izradu zakona i podzakonskih propisa, u obvezi izraditi
sljedeće propise:
– Zakon o financijskom kolateralu, rok za provedbu, II. tromjesečje 2007-05-14
– Zakon o izmjenama i dopunama Zakona o računovodstvu, rok za provedbu II.
tromjesečje 2007.
– Zakon o preuzimanju dioničkih društava, rok za provedbu II. tromjesečje 2007.
– Uredba o osiguranju izvoza, rok za provedbu I. tromjesečje 2007.
U 2008:
Zakon o tržištu vrijednosnih papira
Zakon o kreditnim institucijama
Zaakon o osiguranju depozita
Zakon o reorganizaciji i likvidaciji kreditnih institucija i osiguravajućih
društava
Zakon o financijskim konglomeratima
Zakon o platnom prometu u zemlji.
Svaki od navedenih zakona i podzakonskih akata doprinijet će, između ostaloga, i
zaštiti potrošača.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – izrada Zakona o kreditnim institucijama u cilju usklađivanja sa zakonodavstvom EU | Hrvatska narodna banka | 2008. |  | Redovita sredstva Hrvatske narodne banke |
| – standardizirati podatke financijskih usluga (ujednačiti uvjete propisivanja financijskih usluga). | Ministarstvo financija i Hrvatska narodna banka | 2007.– 2008. | Redovita proračunska sredstva Ministarstva financija i Hrvatske narodne banke | Redovita proračunska sredstva Ministarstva financija i Hrvatske narodne banke |

Ad 9) ZAŠTITA OKOLIŠA

Onečišćenost okoliša u uskoj je vezi s gustoćom naseljenosti i stupnjem
potrošnje. Potrošači (pojedinci, poduzeća i javni sektor) na stanje okoliša
utječu stupnjem i načinom potrošnje, te odabirom proizvoda i usluge. Važnost
domaćinstava u odnosu prema kakvoći okoliša ne očituje se samo u njihovu
izravnom utjecaju na okoliš, nego i u utjecaju na druge gospodarske grane u
smislu izbora potrošačkih dobara. Poduzeća i javni sektor, također utječu na
okoliš kao potrošači i korisnici robe i usluga.
Pritisci na okoliš su: potrošnja vode, kanalizacija i odvodnja, potrošnja
energije i otpad iz domaćinstva.
Strategija održivog razvoja, kao jedan od ciljeva, mora neminovno sadržavati i
promjenu obrazaca potrošnje koji podrazumijevaju usmjeravanje potrošača pri
odlučivanju o uporabi proizvoda kao i obavješćivanje o važnosti, kakvoći i
njihovoj trajnosti, te o mogućim utjecajima na okoliš.
Potrošači su vrlo važna ciljna skupina, pa promjena potrošačkih navika u pogledu
pritisaka na okoliš u današnje vrijeme jedna je od najvažnijih zadaća.
a) promjena načina ponašanja kod potrošača pojedinca
Da bi potrošač pojedinac kupovao proizvode i usluge imajući pritom na umu stanje
okoliša, prijeko je potrebno: podići razinu ekološke svijesti kod potrošača,
pružati obavijesti o ekološkom aspektu proizvoda i usluga, omogućiti da pružena
obavijest bude vjerodostojna i stručno utemeljena, postići da ekološki
prihvatljivi proiz­vodi i usluge nemaju veću cijenu od drugih proizvoda i drugo.
Razinu ekološke svijesti moguće je podići većom prisutnošću ekoloških tema u
medijima (prikazanima stručno i zanimljivo) te aktivnostima povezanima s
odgojno-obrazovnim procesom.
Kao sredstvo za pružanje vjerodostojne informacije o ekološkom aspektu proizvoda
trebao bi poslužiti postojeći znak zaštite okoliša – Prijatelj okoliša. Na
žalost, znak Prijatelj okoliša nije dosta prisutan u javnosti, pa ga potrošači
ne prepoznaju i rijetko se namjerno odlučuju za kupnju proizvoda sa znakom
Prijatelj okoliša.
Međutim, Ministarstvo zaštite okoliša, prostornog uređenja i graditeljstva, je u
2004. godini financijski podržalo edukativni program »Prijatelj okoliša« udruge
EKOmp 21. kojem je cilj promicanje hrvatskog znaka zaštite okoliša. Također, u
listopadu 2004. godine Ministarstvo je organiziralo promidžbu znaka »Prijatelj
okoliša« koja je realizirana izložbom, te javnom tribinom.
b) promjena načina ponašanja kod potrošača poduzeća i jav­noga sektora
Kupnju ekološki prihvatljivih proizvoda poduzeća prihvaćaju onda kada im to
donosi izravnu korist (npr. smanjivanje troškova zbog duljega uporabnog vijeka
proizvoda) ili pak neizravnu korist (npr. stvaranje dobre slike o njima kod
potrošača i dioničara). Kupnja ekološki prihvatljivih proizvoda relativno je
novi postupak koji pruža mogućnost za ostvarivanje ušteda. Potrebno je
institucionalizirati mehanizme koji potiču ekološki opravdaniju kupnju.
Najveći potrošači u javnome sektoru su državne upravne organizacije i ustanove.
Kao potrošač, država u ukupnoj trgovini na tržištu sudjeluje s udjelom od oko 30
%. Zbog toga bi ona morala imati u vidu učinke na okoliš i s time povezano
postizanje održivoga razvoja, te pridonositi na sljedeći način:
• poboljšati provedbu u zaštiti okoliša, promicati metode za sagledavanje
cjelokupnoga životnog ciklusa proizvoda i za internalizaciju troškova,
• unaprijediti odnose na tržištu poboljšavanjem kakvoće potroš­nje ili
poticanjem i ostvarivanjem znatnih ušteda u korist okoliša,
• utjecati na ponašanje drugih društveno-gospodarskih čimbenika u potrošnji
pokazujući primjerom svoju opredijeljenost za kupnju ekološki prihvatljivih
proizvoda i usluga.
Važna polazišta za određivanje prioriteta na tome području jesu:
– metoda sagledavanja cjelokupnoga životnog ciklusa nekoga proizvoda (uporabni
vijek proizvoda, uporaba energije, kakvoća sirovina, proizvoda i proizvodnih
procesa, gospodarenje otpadom te emisije u okoliš),
– certifikacija po međunarodnim normama (niza HRN EN ISO 14000),
– stručno utemeljene obavijesti potrošačima o ekološkom aspek­tu proizvoda i
usluga,
– promicanje »ekološke kulture« kod pojedinaca i institucija/organizacija.
Sva ta polazišta jesu međusobno povezana i imaju isti cilj – poboljšavanje
proizvoda radi mijenjanja potrošačkih navika. Potrošači su ona ciljna skupina
koja u konačnici odlučuje o potražnji proizvoda, budući da potrošači također
moraju skrbiti za kakvoću okoliša, osobito za kakvoću zdravlja i kakvoću
življenja. Da bi pojedinci kao potrošači mogli ispuniti svoje zadaće, moraju se
ispuniti sljedeći uvjeti: dobro poznavanje kakvoće proizvoda i njihovog utjecaja
na okoliš i obaviještenost o njima, razvijena svijest i odgovornost za okoliš,
poticajne mjere (izjednačavanje cijena ekološki prihvatljivih i drugih
proizvoda) i djelovanje stručnih i nevladinih udruga na području obavješćivanja
javnosti.
Donesen je Zakon o genetski modificiranim organizmima (»Narodne novine«, br.
70/05.). Ovim Zakonom uređuje se postupanje s genetski modificiranim
organizmima, prekogranični prijenos GMO-a, proizvoda koji sadrže i/ili se
sastoje ili potječu od GMO-a, ograničena uporaba GMO-a, namjerno uvođenje GMO-a
u okoliš, stavljanje GMO-a i proizvoda koji sadrže i/ili se sastoje ili potječu
od GMO-a na tržište, rukovanje, prijevoz i pakiranje GMO-a, postupanje s otpadom
nastalim uporabom GMO-a, odgovornost za štetu nastalu nedopuštenom uporabom
GMO-a, te obavljanje upravnog i inspekcijskog nadzora nad provedbom ovoga
Zakona.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| osnivanje i početak rada:  – Povjerenstva za GMO  – Znanstvenog odbora za ograničenu uporabu GMO-a  – Znanstvenog odbora za uvođenje GMO-a u okoliš  – Odbora za hranu i hranu za životinje koje sadrži GMO | Ministarstvo zdravstva i socijalne skrbi | 2007. | Redovita proračunska sredstva Ministarstva zdravstva i socijalne skrbi |  |
| – poboljšati provedbu programa u zaštiti okoliša | Ministarstvo zaštite okoliša, prostor. uređenja i graditeljstva | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva | Redovita proračunska sredstva Ministarstva zaštite okoliša, prostornog uređenja i graditeljstva |
| – Provođenje edukativnog programa »Prijatelj okoliša«, kojem je cilj promicanje hrvatskog znaka zaštite okoliša | Ministarstvo zaštite okoliša, prostor. uređenja i graditeljstva | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva | Redovita proračunska sredstva Ministarstva zaštite okoliša, prostornog uređenja i graditeljstva |
| – Obavješćivanje potrošača o utjecaju proizvoda i ambalaže na okoliš te upućivanje na način postupanja s proizvodom i ambalažom nakon njegove uporabe | Ministarstvo zaštite okoliša, prostornog uređenja i graditeljstva i Ministarstvo gospodarstva, rada i poduzetništva | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva i Ministarstva gospodarstva, rada i poduzetništva | Redovita proračunska sredstva Ministarstva zaštite okoliša, prostornog uređenja i graditeljstva i Ministarstva gospodarstva, rada i poduzetništva |
| – U svrhu zaštite i informiranja potrošača davati podatke o potrošnji goriva i emisijama CO2 novih vozila namijenjenih prodaji ili leasingu | Ministarstvo zaštite okoliša, prostornog uređenja i graditeljstva i Minstarstvo unutarnjih poslova. | 2007. – 2008. | Redovita proračunska sredstva Ministarstva zaštite okoliša, prostornog uređenja i graditeljstva i Minstarstva unutarnjih poslova. | Redovita proračunska sredstva Ministarstva zaštite okoliša, prostornog uređenja i graditeljstva i Minstarstva unutarnjih poslova. |

Ad 10) TURIZAM I UGOSTITELJSTVO

Polazeći od obveze usklađivanja zakonodavstva Republike Hrvatske s propisima
Europske unije (NPPEU– poglavlje III. 3.3.4 Sloboda pružanja prekograničnih
usluga), donesen je Zakon o ugostiteljskoj djelatnosti (»Narodne novine«, br.
138/06.) koji je stupio na snagu 28. prosinca 2006. godine, te Zakon o pružanju
usluga u turizmu koji će stupiti na snagu 15. rujna 2007. godine (sjednica
Hrvatskog sabora 15. lipnja 2007. godine).
Započeto usklađivanje propisa iz područja turizma i ugostiteljstva s pravnom
stečevinom Europske unije, a koje se tiče otklanjanja preostalih zapreka za
slobodno pružanje prekograničnih usluga, nastavlja se donošenjem podzakonskih
akata za provedbu Zakona o ugostitejskoj djelatnosti i Zakona o pružanju usluga
u turizmu kojima će se regulirati određena pitanja iz područja zaštite potrošača
u pružanju ugostiteljskih i turističkih usluga To se prvenstveno tiče
reguliranja pružanja usluga u posebnim oblicima turističke ponude kao što su
seoski, zdravstveni, pustolovni, lovni, športski, golf-turizam i sl., odnosno
usluga koje uključuju športsko-rekreativne ili pustolovne aktivnosti (skijanje,
ronjenje, jedrenje, jahanje, splavarenje /rafting/, padobransko jedrenje
/paragliding/, skakanje s užetom /bungee – jumping/ i sl.
Također se predviđa donošenje manjeg broja podzakonskih propisa u odnosu na
postojeće zbog obuhvaćanja šireg sadržaja istim aktom, te izmjena naziva nekih
od tih propisa, a što će također doprinijeti zaštiti potrošača.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – donošenje podzakonskih akata temeljem Zakona o ugostiteljskoj djelatnosti | Ministarstvo mora, turizma, prometa i razvitka | 2007. | Redovita proračunska sredstva Ministarstva mora, turizma, prometa i razvitka |  |
| – donošenje podzakonskih akata temeljem Zakona o pružanju usluga u turizmu | Ministarstvo mora, turizma, prometa i razvitka | 2007. | Redovita proračunska sredstva Ministarstva mora, turizma, prometa i razvitka |  |
| – poticanje razvoja i djelovanja udruga za zaštitu potrošača u cilju zaštite potrošačkih prava turista – kroz postojeće programe i poticaje za podizanje konkurentnosti hrvatskog turizma | Ministarstvo mora, turizma, prometa i razvitka | 2007. – 2008. | Redovita proračunska sredstva Ministarstva mora, turizma, prometa i razvitka |  |

Ad 11) KORIŠTENJE NEKRETNINA

Materija vremenski ograničene uporabe nekretnine – timesharinga uređena je
Zakonom o zaštiti potrošača. Ona je usklađena s relevantnom Smjernicom Europske
unije, no ima mjesta za daljnji razvoj tog instituta. U Republici Hrvatskoj
postoje sve normativne pretpostavke za razvoj timesharinga.
Ono o čemu se može razmišljati jest eventualno donošenje posebnog zakona o
timesharingu u koji bi se ukomponirale i odredbe postojećeg Zakona o zaštiti
potrošača, a kojima je uređena zaštita potrošača prilikom sklapanja ugovora o
timesharingu. U tom slučaju to više ne bi bilo pitanje zaštite potrošača, već
pitanje uređenja jednoga posebnoga građanskopravnog instituta.
U Republici Hrvatskoj omogućen je upis timesharinga u zemljišne knjige na
temelju Zakona o zemljišnim knjigama. Naime, timesharing nije nikakvo posebno
obvezno ili stvarno pravo. To je pravo koje, ovisno o svom modelu, može
poprimiti ili oblik prava zakupa, ili suvlasništva ili vlasništva ograničenog
rokom. Sva ta prava mogu se upisati u zemljišne knjige i u tom smislu ne bi
trebala postojati nikakva potreba posebne intervencije u tekst Zakona o
zemljišnim knjigama.

**2.2. ZADAĆE NOSITELJA ZAŠTITE POTROŠAČA

*1. i 2. Hrvatski sabor i Vlada Republike Hrvatske***

Vlada Republike Hrvatske predlaže Hrvatskom saboru donošenje Nacionalnog
programa, a jednom godišnje, uoči Svjetskog dana prava potrošača, izvješćuje
Hrvatski sabor o ostvarivanju politike zaštite potrošača iz Nacionalnog programa
u proteklih godinu dana.

***3. Ministarstvo gospodarstva, rada i poduzetništva***

Zadaća je Ministarstva gospodarstva, rada i poduzetništva da prati i evidentira
obavljene poslove iz Nacionalnog programa zaštite potrošača, te izdaje odobrenja
za rad Savjetovališta na osnovi potreba predviđenih Nacionalnim programom i
stručne osposobljenosti osoba zaposlenih u savjetovalištu.
Odjel za zaštitu potrošača provodi politiku zaštite potrošača koji u suradnji s
Vijećem za zaštitu potrošača izrađuje Nacionalni program i prati njegovu
provedbu, te vodi evidenciju obavljenih poslova iz Nacionalnog programa.
Odjel za zaštitu potrošača:
– obavlja poslove u vezi s izradom i provedbom zakona i drugih propisa vezanih
za zaštitu potrošača; daje stručna mišljenja vezana za zaštitu potrošača;
– provodi aktivnost u vezi s prilagodbom nacionalnog zakonodavstva sa
zakonodavstvom Europske unije iz područja zaštite potrošača;
– izrađuje izvješća radi sustavnog informiranja nadležnih tijela o stupnju
usklađenosti zakonodavstva za potrebe pridruživanja Republike Hrvatske Europskoj
uniji;
– surađuje s nadležnim tijelima za zaštitu potrošača s područja Europske unije;
surađuje s sudovima časti Hrvatske gospodarske komore i Hrvatske obrtničke
komore pri rješavanju potrošačkih sporova; predlaže i prati iz svoje
nadležnosti, sadržaj projekata programa Europske unije;
– predlaže i provodi politiku i mjere zaštite potrošača, uključivo i izradu
Nacionalnog programa za zaštitu potrošača u suradnji s Vijećem za zaštitu
potrošača;
– prati ostvarivanje ciljeva i zadataka utvrđenih Nacionalnim programom zaštite
potrošača i o tome izvješćuje Hrvatski sabor; obavlja stručne poslove vezane uz
rad Vijeća za zaštitu potrošača; uspostavlja i vodi Centralni informacijski
sustav zaštite potrošača;
– izrađuje i vodi internetsku stranicu Odjela za zaštitu potrošača; prikuplja,
statistički obrađuje i analizira podatke koje u Centralni informacijski sustav
zaštite potrošača, dostavljaju sve nadležne institucije vezane uz provođenje
politike zaštite potrošača;
– izrađuje analize i priprema analitičke podloge za praćenje stanja na području
zaštite potrošača te predlaže mjere za unaprjeđenje cjelokupnog sustava zaštite
potrošača na području Republike Hrvatske;
– provodi poslove iz sustava razmjene obavijesti u pogledu proizvoda koji
predstavljaju rizik za zdravlje i sigurnost potrošača (RAPEX) iz nadležnosti
Ministarstva koji obuhvaća postupak obavješćivanja drugih tijela državne uprave,
međunarodnih subjekata o nesigurnim proizvodima; surađuje s nadležnim
međunarodnim tijelima vezano uz obavijesti o nesigurnim proizvodima;
– obavlja upravne i stručne poslove u vezi s osnivanjem i praćenjem rada
savjetovališta za zaštitu potrošača; prati i predlaže mjere za unaprjeđenje i
razvoj savjetovališta za zaštitu potrošača; izdaje odobrenja za rad
savjetovališta za zaštitu potrošača; provodi stručno osposobljavanje osoba za
rad u savjetovalištima za zaštitu potrošača; surađuje i prikuplja izvješća o
svim aktivnostima koja savjetovališta poduzimaju u cilju zaštite potrošačkih
prava; pruža stručnu pomoć udrugama za zaštitu potrošača;
– obavlja upravne i stručne poslove vezane uz projekte namijenjene udrugama za
zaštitu potrošača; pruža stručnu pomoć udrugama za zaštitu potrošača pri
provođenju projekata;
– provodi mjere upravnog nadzora; predlaže i provodi mjere u cilju podizanja
razine svijesti o zaštiti potrošača;
– predlaže i provodi mjere vezane za edukaciju potrošača, trgovaca, djece u
odgojno-obrazovnim institucijama, kao i svih zainteresiranih sudionika u
provođenju politike zaštite potrošača;
– obavlja i pruža stručnu pomoć tijelima i jedinicama lokalne samouprave i
uprave nadležnim za poslove zaštite potrošača; surađuje s drugim ministarstvima,
tijelima javne vlasti te ostalim zainteresiranim stranama; obavlja i druge
poslove iz svoga djelokruga.
Za obavljanje poslova Odjela za zaštitu potrošača, ustrojavaju se sljedeći
odsjeci:
Odsjek za centralni informacijski sustav i nacionalni program zaštite potrošača,
Odsjek za edukaciju i informiranje o zaštiti potrošača i Odsjek za usklađivanje
zakonodavstva i programe europske unije iz područja zaštite potrošača
Ministarstvo gospodarstva, rada i poduzetništva za svaki pojedinačni projekt
obavješćivanja potrošača raspisuje javni natječaj za određeno razdoblje koji
sadrži sve potrebne kriterije. Nakon odabira najkvalitetnijeg projekta sklapa se
ugovor u kojem se uz ostalo navodi visina financijskih sredstava, rok za
izvršenje ugovorenog posla, kao i način kontrole izvršenja projekta.
Program obrazovanja u području zaštite potrošača provodit će Ministarstvo
znanosti, obrazovanja i športa u suradnji sa Ministarstvom gospodarstva, rada i
poduzetništva i udrugama za zaštitu potrošača.
Ministarstvo gospodarstva, rada i poduzetništva nastavlja sa aktivnostima
vezanim uz usklađivanje hrvatskog zakonodavstva s europskim. Sukladno
navedenome, u 2007. godini donijet će se novi Zakon o zaštiti potrošača.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| Donošenje novog Zakona o zaštiti potrošača na način da se osobito obrati pažnja na sljedeće:  – da se propišu javne usluge sukladno posebnim propisima  – da se propišu kaznene odredbe za davatelja usluga, ako ne vodi računa da usluge pruža na transparentan, objek­tivan i nediskriminirajući način kao i ostale kaznene odredbe koje nedostaju u Zakonu  – da se glava 7. Zakona pod nazivom Ugovori skopljeni na daljinu uskladi sa Smjernicom o prodaji na daljinu potrošač­kih financijskih usluga  – reguliranje izvansudskog rješavanja potrošačkih sporova | Ministarstvo gospodarstva, rada i poduzetništva u suradnji sa svim nositeljima zaštite potrošača | 2007. | Redovita proračunska sredstva Ministarstva gospodarstva, rada i poduzetništva |  |

***4. Vijeće za zaštitu potrošača***

Vijeće za zaštitu potrošača je savjetodavno tijelo ministru gos­podarstva, rada
i poduzetništva, pa stoga daje mišljenje ministru o Prijedlogu nacionalnog
programa zaštite potrošača.
Vijeće za zaštitu potrošača u suradnji s Ministarstvom gospodarstva, rada i
poduzetništva priprema prijedlog dvogodišnjega Nacionalnog programa, koji Vlada
Republike Hrvatske upućuje Hrvatskom saboru na donošenje. Vijeće i Ministarstvo
također pripremaju i godišnje izvješće o ostvarivanju Nacionalnog programa. Rad
Vijeća za zaštitu potrošača je javan, a sve odluke koje donose moraju biti
izglasane natpolovičnom većinom prisutnog broja članova Vijeća. Vijeće je
donijelo Poslovnik o svom radu. Ključna uloga Vijeća jest da utvrdi, poveže i
objedini različite interese svih tijela vezanih uz područje zaštite potrošača na
teritoriju Republike Hrvatske.
Do kraja 2006. godine Vijeće za zaštitu potrošača održalo je trinaest sjednica
na kojima se raspravljalo o temama vezanim za unapređenje zaštite potrošača.

***5. Inspekcijske službe***

Državni inspektorat je središnje tijelo državne uprave osnovano isključivo za
obavljanje inspekcijskih poslova, a većina poslova vezanih za nadzor nad
tržištem dodijeljena je upravo gospodarskim inspektorima Državnog inspektorata.
Inspekcijski nadzor nad tržištem koji se odnosi na zaštitu gospodarskih interesa
potrošača, zatim na zaštitu od opasnosti za život, zdravlje i imovinu ljudi osim
Državnog inspektorata obavljaju i druga tijela državne uprava po određenim
pitanjima sukladno svojim ovlastima određenim posebnim zakonima, kao što su
Ministarstvo zdravstva – Sanitarna inspekcija u pogledu zdravstveno-higijenske
ispravnosti proizvoda, Ministarstvo poljoprivrede, šumarstva i vodnog
gospodarstva – Veterinarska inspekcija u pogledu zdravstveno-higijenske
ispravnosti proizvoda životinjskog podrijetla itd.
Nadzor nad tržištem posebno je uređen Zakonom o Državnom inspektoratu (»Narodne
novine«, br. 76/99., 96/03.,151/03., 160/04., 174/04., 33/05., 48/05., 129/05.,
140/05. i 138/06.), koji uređuje ustrojstvo i način rada Državnog inspektorata,
inspekcijske poslove, prava, dužnosti i ovlasti inspektora.
Učinkovita zaštita potrošača nužna je kako bi se osiguralo primjereno
funkcioniranje tržišnog gospodarstva i učinkovit nadzor nad tržištem, te
provedba propisa na tom području. Svrha inspekcijskog nadzora koji provode
gospodarski inspektori je da se u postupku kontrole primjene određenog propisa,
utvrđene nepravilnosti otklone, što se postiže poduzimanjem i primjenom
propisanih upravnih i kaznenih mjera. Zakon o zaštiti potrošača predstavlja samo
jedan od Zakona kojima se uređuje područje pravnih odnosa, u kojima sudjeluju
potrošači. Pored nadzora nad provedbom Zakona o zaštiti potrošača Državni
inspektorat nadzire i provedbu niza drugih propisa koji sadrže odredbe koje se
odnose na zaštitu potrošača.
Iako ne postoji jedinstveni model u okviru EU koji pokriva način vođenja
administracije i provedbene postupke za zaštitu potrošača, te svaka država
članica ima svoj vlastiti model, svakako je potrebno djelovanje Državnog
inspektorata uskladiti sa najboljom praksom Europske unije na način da se
osigura usklađenost između zakonodavstva za zaštitu potrošača i ohrabruje dobra
poslovna praksa te stoga Državni inspektorat treba imati jasne ciljeve bazirane
na ovome principu.
Također, da bi se inspektori pripremili za postupke nadzora nad tržištem
Europske unije, potrebno je i dodatno usavršavanje.
S time u svezi je, u svibnju 2005. godine, donesena »Strategija nadzora nad
tržištem za tehničke proizvode« u kojoj su razrađena poglavlja kao što su,
nadzor nad tržištem u Republici Hrvatskoj, služ­ba nadzora nad tržištem, nadzor
nad tržištem EU i strateški izazovi za Državni inspektorat, financirano putem
projekata iz programa strane pomoći CARDS 2004.
Državni inspektorat je nominirao PHARE 2005 projekt »Nadzor nad tržištem u
području tehničkog zakonodavstva«. Kroz projekt je predviđena implementacija
spomenute Strategije, te tehnička pomoć stranih stručnjaka kroz twinning.
Projektom je u jednom segmentu predviđena nabava informatičke opreme za područje
jedinice Držav­nog inspektorata, informacijsko povezivanje i poboljšanje
suradnje između tijela koja su nadležna za nadzor nad tržištem te tijelima za
ocjenu sukladnosti i drugih državnih tijela. Također, će se provesti sistemska
tehnička obuka gospodarskih ins­pektora za pojedina područja prema Direktivama
novog pristupa, te adekvatna obuka službenika u području tehničkog
zakonodavstva.
Državni inspektorat, kao korisnik projekta CARDS 2002 »Jačanje kapaciteta u
području zaštite potrošača« bio je aktivno uključen u sve projektne aktivnosti
(radionice, seminari, okrugli stolovi, javne debate, studijska putovanja te
program treniranje trenera) s ciljem jačanja i razvijanja administrativnih
kapaciteta. Državni inspektorat očekuje nastavak te pomoći u nadolazećem
projektu CARDS 2004 »Daljnje jačanje kapaciteta u području zaštite potrošača«
kako bi se osigurali potrebni kapaciteti za vršenje inspekcijskog nadzora u
skladu s dobrom praksom EU.
S obzirom na to da efikasan inspekcijski nadzor ovisi, među ostalim, o razvoju
upravne infrastrukture kako bi se učinkovito osigurao nadzor nad tržištem i
provedba zakona na tom području u tu svrhu u narednom periodu potrebno je
osigurati inspekcijskim tijelima bolje materijalno-tehničke uvjete rada, posebno
novčana sredstva za ispitivanje kakvoće proizvoda, vještačenja, informatičku
opremljenost, prijevozna sredstva i sl. Pretpostavke za realizaciju učinkovitog
nadzora nad tržištem su prije svega kvalitetni propisi koji će na potpun i
transparentan način urediti pojedino upravno područje i osigurati instrumente za
učinkovito djelovanje ne samo inspekcijskih tijela već i drugih u tom lancu,
(osobito prekršajnih sudova) zatim kvalitetno i stručno provođenje inspekcijskog
nadzora od utvrđivanja činjeničnog stanja koje mora na nedvojben način biti
podloga za poduzimanje upravnih i kaznenih mjera, pri čemu je važno da
inspektori imaju sve ovlasti koje će im to omogućiti i učinkovito djelovanje
prekršajnih sudova.
Pri Državnom inspektoratu planira se ustrojiti kontaktna točka za razmjenu
informacija o opasnim proizvodima (RAPEX) te osnivanje laboratorija, gdje bi se
ispitivala sigurnost i eventualno kakvoća određenih proizvoda, za što će se
naknadno razraditi plan i metode ispitivanja, ovisno o sredstvima. U tu svrhu i
u svezi jačanja administrativnih kapaciteta planira se zapošljavanje novih
djelatnika. Za potrebe provođenja nadzora na području zaštite potrošača trebalo
bi dodatno zaposliti nove djelatnike (4 osobe) VSS i SSS tehničkih struka
prvenstveno za potrebe ispitivanja sigurnosti i kvalitete proiz­voda za koje je
potrebno planirati i osigurati sredstva za smještaj, plaće i ostala davanja.
U narednom razdoblju potrebno je ostvariti viši stupanj surad­nje između svih
sudionika nadležnih za provođenje propisa kojima se uređuje zaštita potrošača
kako bi se u najvećoj mogućoj mjeri zaštitili interesi potrošača sukladno
propisu. Pri tome, kao važno, potrebno je poticati različite oblike preventivnog
djelovanja sa svrhom da se spriječe, u što većoj mjeri, nepravilnosti na
relaciji trgovac – potrošač.
U tome smislu će poseban naglasak biti stavljen na kontrolu obavljanja javnih
usluga obzirom da se radi o sektoru čije je primjereno funkcioniranje od iznimne
važnosti za razvoj tržišnog gospodarstva u cijelosti.
Nadalje, namjera je Državnog inspektorata da, zajedno s Ministarstvom
gospodarstva, rada i poduzetništva, udrugama za zaštitu potrošača te ostalim
nositeljima zaštite potrošača u Hrvatskoj, bude aktivno uključen u uspostavu
Centralnog informacijskog sustava, radi učinkovite informiranosti svih sudionika
u sustavu zaštite potrošača.
Pored toga, Državni inspektorat nastavit će i nadalje putem sredstava javnog
informiranja obavještavati potrošače o rezultatima inspekcijskih nadzora iz
djelokruga svoje nadležnosti kao i o ostalim temama vezanim za zaštitu
potrošača, za što je potrebno osigurati i veći medijski prostor.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – osigurati inspekcijskim tijelima bolje kadrovske i materijalno-tehnič­ke uvjete rada | nadležne inspekcije | 2007.–2008. |  | CARDS |
| – osigurati veći medijski prostor vezano uz inspekcijski nadzor zaštite potrošača | Državni inspektorat | 2007. – 2008. | Redovita proračunska sredstva Državnog inspektorata | Redovita proračunska sredstva Državnog inspektorata |
| – osigurati veći medijski prostor vezano uz inspekcijski nadzor zaštite potrošača | ostale nadležne inspekcije | 2007. – 2008. | Redovita proračunska sredstva ostalih nadlež­nih inspekcija | Redovita proračunska sredstva ostalih nadlež­nih inspekcija |
| – uspostaviti posebne oblike međusobne suradnje između svih nositelja zaštite potrošača | sva nadležna državna tijela, nadležne inspekcije, Ministarstvo gospodarstva, rada i poduzetništva | 2007. – 2008. | Redovita proračunska sredstva svih nadlež­nih državnih tijela, nadležnih inspekcija i CARDS-a | Redovita proračunska sredstva svih nadlež­nih državnih tijela, nadležnih inspekcija i CARDS-a |

***6. Udruge za zaštitu potrošača***

Sukladno odredbama Zakona o udrugama, udruge potrošača osnivaju potrošači radi
promicanja i zaštite svojih prava.
Poslove na području zaštite potrošača određene Nacionalnim programom zaštite
potrošača, naročito pružanje obavijesti i savjeta potrošačima, udruge za zaštitu
potrošača ostvaruju u suradnji s nad­ležnim tijelima jedinica lokalne
samouprave.
U ovom Nacionalnom programu predviđeni su i djelomično razrađeni za provedbu
sljedeći poslovi udruga:
– okupljaju nezadovoljne i oštećene potrošače, pruža im informacije o pojavama
na tržištu i educira ih o njihovim obvezama i pravima,
– putem medija, web-portala, informativnih i edukacijskih publikacija pružaju
informacije potrošačima o njihovim obvezama i pravima i pojavama na tržištu,
– preko ovlaštenih laboratorija u zemlji, a po potrebi i u inozem­stvu, provodi
naknadna ispitivanja proizvoda stavljenih na tržište,
– putem ovlaštenih osoba provodi usporedne testove proizvoda i rezultate
objavljuju putem medija,
– pruža pomoć oštećenom potrošaču u nastupu prema trgovcu,
– vodi evidencije o primljenim prijavama potrošača i postupcima poduzetim za
njihovo rješavanje,
– o primljenim prijavama, poduzetim postupcima i postignutim rješenjima
izvješćuje Ministarstvo gospodarstva i Državni ins­pektorat,
– daje primjedbe i prijedloge kod donošenja propisa koji se odnose na područje
zaštite potrošača,
– pred nadležnim sudom pokreće postupke kojima od suda traži da određenom
trgovcu, skupini trgovaca iz istog sektora gospodarstva ili njihovim interesnim
udrugama, zabrani korištenje nepoštenih ugovornih odredbi u standardnim
ugovorima,
– pred nadležnim sudom pokreće postupke kojima od suda traži da naloži prekid
zavaravajućeg, odnosno nedopuštenoga komparativnog oglašavanja, ili postupke
kojima od suda traži da zabrani objavljivanje još neobjavljenog zavaravajućeg,
odnosno nedopuštenoga komparativnog oglašavanja,
– za organiziranu pomoć potrošačima udruge za zaštitu potrošača osniva
savjetovališta za zaštitu potrošača
– imenuje svoje predstavnike u Povjerenstva za reklamacije potrošača, Savjete
potrošača – korisnika javnih usluga i u druga tijela koja donose odluke od
zajedničkog interesa potrošača
– organizira savjetovanja, predavanja, seminare, kongrese, tribine i druge
stručne skupove o problemima potrošača
– stručno i profesionalno usavršava zainteresirano članstvo
– potiče studente i mlade stručnjake da se bave proučavanjem problematikom
zaštite potrošača
– surađuje s istovrsnim društvima i organizacijama u inozemstvu, te svim
organizacijama koje podupiru rad udruga
– ostvaruju stručnu suradnju s domaćim i inozemnim strukovnim udrugama
– publicira informativne i edukativne publikacije za potrošače
– pružanjem obavijesti i savjeta potrošačima te prosvjećivanjem potrošača,
potrošačima pruža preventivnu zaštitu
– sustavno promicanje najviših vrijednosti politike zaštite potrošača EU-a kao
civilizacijske stečevine razvijenih demokracija i uređenih tržišta
– vode dijalog s poslovnim sektorom u cilju postizanja dobrobiti, kako za
potrošače tako i za poslovni sektor
– obavlja i druge poslove iz područja zaštite potrošača.
Za organiziranu pomoć potrošačima udruge za zaštitu potrošača osnivaju
savjetovališta za zaštitu potrošača.
Sve udruge potrošača u Republici Hrvatskoj mogu se udružiti u Saveze udruga za
zaštitu potrošača radi ostvarivanja interesa udruga potrošača na nacionalnoj i
međunarodnoj razini. U radu Saveza udruga za zaštitu potrošača sve udruge
djeluju ravnopravno.
Savezi udruga za zaštitu potrošača nastupaju u ime svojih članova, a na dobrobit
svih potrošača, u javnosti, pred tijelima državne uprave i drugim nadležnim
institucijama, radi zaštite zajedničkih interesa potrošača. Isto tako daju
mišljenja na prijedloge propisa koji utječu na potrošače. Savezi udruga za
zaštitu potrošača preko svojeg predstavnika sudjeluju u raspravama na sjednicama
saborskih odbora vezano uz problematiku zaštite potrošača.

***7. Savjetovališta***

U interesu je Republike Hrvatske da civilna društva na području zaštite
potrošača budu što čvršća i međusobno povezana u svom djelovanju, te je osnovna
zadaća jačanje povjerenja i razumijevanja među vladinog i nevladinog sektora
traženjem zajedničkih putova u suočavanju s izazovima koji čekaju hrvatske
potrošače pristupom Europskoj uniji.
Radi pružanja organizirane pomoći potrošačima u sklopu projekata Ministarstva
gospodarstva, rada i poduzetništva u 2005. i 2006. godini pri udrugama za
zaštitu potrošača osnovana su četiri savjetovališta za zaštitu potrošača u
Zagrebu, Splitu, Osijeku i Puli. Odobrenja za rad savjetovališta izdalo je
Ministarstvo gospodarstva, rada i poduzetništva.
Savjetovalište za zaštitu potrošača osniva se Statutom udruge. Njihova
djelatnost je obavljanje poslova vezanih uz pružanje pomoći potrošačima u
ostvarivanju njihovih prava, a na osnovi potreba predviđenih Nacionalnim
programom. Osnovna zadaća savjetovališta je primanje pisanih, usmenih,
telefonskih, telefaksiranih i e-mail upita građana iz pojedinog područja zaštite
potrošača te odgovaranje na iste, kao i prikupljanje podataka, vođenje
evidencije o broju i vrsti upita te izvještavanje Ministarstva gospodarstva,
rada i poduzetništva i nadležnih inspekcijskih tijela.
U savjetovalištima moraju raditi stručne osobe, za koje ocjenu stručne
osposobljenosti osoba za rad u savjetovalištu daje Ministarstvo gospodarstva,
rada i poduzetništva. Postupak ocjenjivanja stručne osposobljenosti uređen je
Pravilnikom o postupku ocjenjivanja stručne osposobljenosti osoba za rad u
savjetovalištima za zaštitu potrošača (»Narodne novine«, br. 106/04.).
Prostor za rad savjetovališta osigurava jedinica lokalne samo­uprave u mjestu
sjedišta savjetovališta.
Zahtjev za izdavanje odobrenja za rad savjetovališta podnosi se Ministarstvu
gospodarstva, rada i poduzetništva.
Uz zahtjev za izdavanje odobrenja za rad savjetovališta prilažu se sljedeći
dokumenti:
– izvod iz registra udruge,
– statut,
– odluka o osnivanju savjetovališta,
– nacrt pravilnika o radu savjetovališta,
– program djelovanja za određeno područje zaštite potrošača (zdravlja, trgovine,
financija, osiguranja i područja javnih usluga sukladno odredbi članka 22.
Zakona o zaštiti potrošača),
– popis stručnih osoba koje će raditi u savjetovalištu.
Za rad savjetovališta odgovara osnivač. Osobe zaposlene u savjetovalištu dužne
su položiti ispit o stručnoj osposobljenosti za rad u savjetovalištu za zaštitu
potrošača u roku od jedne godine od dana zasnivanja radnog odnosa u
savjetovalištu. Savjetovališta vode financijska izvješća koja tromjesečno
dostavljaju na uvid Ministarstvu gospodarstva, rada i poduzetništva.
Savjetovališta su dužna u roku od 15 dana prijaviti svaku statutarnu promjenu,
kao i promjenu vezanu uz zaposlene osobe u savjetovalištu.
Ministarstvo gospodarstva, rada i poduzetništva ukinut će odobrenje za rad
savjetovališta ako:
– osnivač donese odluku o zatvaranju savjetovališta,
– savjetovalište ne vodi evidenciju o predmetima koje rješava ili o tome ne
izvještava Ministarstvo gospodarstva, rada i poduzet­ništva,
– savjetovalište ne vodi pravovaljana financijska izvješća ili ih ne dostavlja
tromjesečno na uvid Ministarstvu gospodarstva, rada i poduzetništva,
– u savjetovalištima rade osobe koje nisu stručno osposob­ljene.
a) Osnovni cilj ovoga Nacionalnog programa je omogućiti nastavak rada već
osnovanim savjetovalištima u 2005. i 2006. godini te ih ubuduće međusobno radno
i tehnološki (telekomunikacijski i informatički) povezati na način što
ravnomjernije preraspodjele savjetodavnih aktivnosti.
b) Takvim načinom osiguralo bi se učinkovito, ekonomično i transparentno
trošenje proračunskih sredstava.
Položaj potrošača na tržištu ne bi ojačao osnivanjem novih savjetovališta, jer
bi se radilo o neproduktivnoj konkurenciji u kvaliteti pružanja usluga.
Administrativni troškovi koji bi nastajali u svakom savjetovalištu bi se
multiplicirali, a standardi i pristupi savjetovanju bili bi nejedinstveni.
Nadalje, potrošači su kroz proteklo razdoblje stekli određene navike u traženju
savjeta u postojećim savjetovalištima a koja su kroz svoje aktivnosti opravdala
svoje postojanje.
Zbog značajno većeg ciljanog područja i ciljne skupine koja je orijentirana na
Savjetovalište za zaštitu potrošača u Zagrebu, ovim Nacionalni programom
predviđa se u ovom savjetovalištu zapošljavanje još jednog savjetnika, a kako bi
se većem broju potrošača koji se obraćaju u savjetovalištu u Zagrebu, moglo
kvalitetno i pravovremeno pružati savjeti.
Osnovana Savjetovališta za zaštitu potrošača predstavljaju tzv. kombinirani tip
savjetovališta u kojima potrošači dobivaju savjete i pomoć iz različitih
interesnih područja, pa se ovim Nacionalnim programom predlaže se da se nastavi
s tzv. kombiniranim tipom savjetovališta.
Svako savjetovalište i nadalje trebalo bi imati stručnjake za pojedina područja,
a vezano uz potrebe i interese u svojoj regiji.
Kako bi se proveo kvalitetan rad jednog savjetovališta, u smislu strukture
zaposlenosti potrebno je da osoblje koje je do sada radilo u savjetovalištima i
steklo kroz proteklo razdoblje edukaciju na ovom području kroz razlićite
seminare, okrugle stolove, Projekt Cards 2002, nastavi s radom u
savjetovalištima. Po potrebi, angažirali bi se i dalje honorarno stručni
suradnici za pojedina područja.
Sva savjetovališta imat će jednak pristup centralnom informacijskom sustavu, a
njihova je obveza redovito izvještavanje o uoče­nim problemima i izvršenim
poslovima na području za koje su osnovani.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – praćenje i financiranje rada savjetovališta za zaštitu potrošača | Ministarstvo gospodarstva, rada i poduzetništva i tijela lokalne samouprave | 2007. – 2008. | Redovita proračunska sredstva Ministarstva gospodarstva, rada i poduzetništva 1.300.000 kn | Redovita proračunska sredstva Ministarstva gospodarstva, rada i poduzetništva – kn |
| – raspisati javni natječaj za obavljanje poslova iz čl. 102. st. 1. Zakona o zaštiti potrošača | Ministarstvo gospodarstva, rada i poduzetništva | 2007. – 2008. | Redovita proračunska sredstva Ministarstva gospodarstva, rada i poduzetništva | Redovita proračunska sredstva Ministarstva gospodarstva, rada i poduzetništva |

***8. Ostala državna tijela***

Tijekom 2005. godine donesen je novi Zakon o obveznim odnosima, koji je stupio
na snagu 1. siječnja 2006. godine. Taj je Zakon usklađivan s pravnom stečevinom
Europske unije a, među ostalim, i s direktivama koje se odnose na zaštitu
potrošača i to: Direktivom 85/347/EEZ od 25. srpnja 1985. o usklađivanju zakona
i drugih propisa država članica vezano za odgovornost za neispravne proizvode
koja je izmijenjena i dopunjena Direktivom 1999/34/EC od 10. svibnja 1999.;
Direktivom 90/314/EEZ od 13. lipnja 1990. o turističkim paket-aranžmanima i
Direktivom 1999/44/EZ od 25. svibnja 1999. o određenim aspektima prodaje
potrošačkih dobara i povezanim garancijama. Sukladno rezultatima analitičkog
pregleda zakonodavstva u Poglavlju 28. Zaštita potrošača i zdravlja dodatno
usklađivanje Zakona o obveznim odnosima bit će potrebno u odnosu na Direktivu o
određenim aspektima prodaje potrošačkih dobara i povezanim garancijama.

|  |  |  |  |  |
| --- | --- | --- | --- | --- |
| ZADAĆE | NOSITELJI | ROK | MOGUĆI FINANCIJSKI IZVORI | |
| 2007. | 2008. |
| – dodatno usklađivanje Zakona o obveznim odnosima u odnosu na Direktivu o određenim aspektima prodaje potrošačkih dobara i povezanim garancijama | Ministarstvo pravosuđa | 2008. | Redovita proračunska sredstva Ministarstva pravosuđa | Redovita proračunska sredstva Ministarstva pravosuđa |

**3. OKVIRNI OPSEG I PROGRAM KORIŠTENJA FINANCIJSKIH SREDSTAVA
ZA OSTVARIVANJE ZADAĆA IZ NACIONALNOG PROGRAMA**

Financiranje Nacionalnog programa odvijat će se na sljedeći način:
– izdvajanjem iz Državnog proračuna Republike Hrvatske za pojedina tijela
državne uprave koja će predvidjeti u svojim proračunima određena sredstva vezana
uz zadaće iz Nacionalnog programa,
– sredstvima CARDS programa.

I. FINANCIJSKA SREDSTVA ZA PROVEDBU POLITIKE ZAŠTITE POTROŠAČA NA POZICIJAMA
MINISTARSTVA GOSPODARSTVA, RADA I PODUZETNIŠTVA

U Državnom proračunu Republike Hrvatske za 2007. godinu koji se odnosi na
Ministarstvo gospodarstva, rada i poduzetništva predviđen je, na poziciji 560054
– aktivnosti provedbe Nacionalnog programa, iznos od3.363.000,00 kuna, a za
2008. godinu iznos od 3.850.900,00 kuna.

|  |  |
| --- | --- |
| 2007. | 2008. |
| 3.363.000,00 | 3.850.900,00 |

Ostala tijela državne uprave zadužena za pojedine zadaće iz
Nacionalnog programa predvidjela su svoje financijske obveze kroz redovna
proračunska sredstva za 2007. i 2008. godinu.

II. SREDSTVA PREDVIĐENA CARDS PROGRAMOM

Osim financijskih sredstava predviđenih Državnim proračunom, postoje i sredstva
predviđena u okviru CARDS 2004 Projekata ukupne vrijednosti 1.250.000 EUR, tj.
9.375.000,00 kuna.

|  |  |  |
| --- | --- | --- |
| Ugovori u okviru CARDS 2004: | | |
| 1. Ugovor koji se odnosi na pružanje | | |
| Usluga stručnjaka EU (Twinning) | 1.100,000,00 EUR | 7.125.000,00 kn |
| 2. Ugovor koji se odnosi na jačanje kapaciteta (nabava opreme) | 150.000,00 EUR | 1.125.000,00 kn |
| UKUPNO | 1.250.000,00 EUR | 9. 375.000,00 kn |

Napomena: Projekt CARDS 2004 je trenutno u fazi ugovaranja.

**4. OKVIRNI OPSEG I PROGRAM KORIŠTENJA FINANCIJSKIH SREDSTAVA ZA POTICANJE
RAZVOJA I DJELOVANJA UDRUGA**

Financiranje razvoja i djelovanja udruga odvijat će se na sljedeći način:
– izdvajanjem iz državnog proračuna Republike Hrvatske,
– sredstvima CARDS programa i
– drugim izvorima financiranja.
OKVIRNI GODIŠNJI TROŠKOVI ZA RAD SAVJETOVALIŠTA ZA ZAŠTITU POTROŠAČA IZ DRŽAVNOG
PRORAČUNA 2007. 2008.

|  |  |  |
| --- | --- | --- |
|  | 2007. | 2008. |
| SAVJETOVALIŠTE U ZAGREBU | 311.000,00 | 500.000,00 |
| SAVJETOVALIŠTE U SPLITU | 311.000,00 | 415.000,00 |
| SAVJETOVALIŠTE U OSIJEKU | 311.000,00 | 405.000,00 |
| SAVJETOVALIŠTE U PULI | 311.000,00 | 311.000,00 |
| UKUPNO: | 1.244.000,00 | 1.631.000,00 |

BROJ SAVJETOVALIŠTA ZA ZAŠTITU POTROŠAČA I OKVIRNI GODIŠNJI
TROŠKOVI PO GODINAMA

|  |  |  |
| --- | --- | --- |
| GODINA | BROJ SAVJETOVALIŠTA | UKUPNE POTREBE U KUNAMA |
| 2007. | 4 | 1.244.000,00 |
| 2008. | 4 | 1.631.000,00 |

**ZAKLJUČAK**

Ovim su Nacionalnim programom određeni okviri prioriteta državne politike na
području zaštite potrošača u naredne dvije godine kao jednog od uvjeta za
punopravno članstvo u Europskoj uniji.
Osiguranje primjerenog funkcioniranja tržišnog gospodarstva ovisit će o razvoju
upravne infrastrukture kako bi se osigurao nadzor nad tržištem i provedba zakona
na tom području. Razvitak otvorenog dijaloga svih interesnih skupina u hrvatskom
društvu sa svrhom osiguranja jasnoće, konzistentnosti postupanja i razumijevanja
u definiranju interesa potrošača na nacionalnoj razini cilj je Republike
Hrvatske. On će se ostvariti daljnjim usklađenjem preuzetih obveza, vlastitih
mogućnosti i nacionalnog interesa. Tako čitav proces ovisi o spremnosti svih
ključnih sektora od osposobljenosti državnih resora za proces prilagodbe
standardima Europske unije preko obrazovanja ljudskih potencijala u državnoj
upravi i pravosuđu do jedinstvene, kvalitetno osposobljene, osviješćene i
obaviještene javnosti.
Uspjeh provedbe ovoga Nacionalnog programa, u prvom redu, ovisit će o spremnosti
svih ključnih nositelja zaštite potrošača na izvršavanju utvrđenih zadaća i
poštivanju navedenih rokova.

Klasa: 330-01/07-01/04
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Ostalo, NN 84/2007-2616
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)